SunOnline: Husvefai oiy Maziya ge coach ge magaam ah Nizambe hamajassaifi\nހުސްވެފައި އޮތް މާޒިޔާގެ ކޯޗުގެ މަގާމަށް ނިޒާމްބެ ހަމަޖައްސައިފި\nޢަބްދުﷲ އައިމަން 21 Jul 2020, 18:16\nނިޒާމްބެއަށް މާޒިޔާގެ ކޯޗުކަން ރަސްމީކޮށް ހަވާލު ކުރުމަށް މިއަދު ބޭއްވި ހަފުލާގެ ތެރެއިން -- ފޮޓޯ//މާޒިޔާ\nޓީސީ ސްޕޯޓްސް ކުލަބް ގަދަ ބާރަކަށް ހަދައި ރާއްޖެއާއި، ބައިނަލް އަގުވާމީ މައިދާނުގައި ވެސް ކާމިޔާބީތަކެއް ހޯދައިދިން މަޝްހޫރު ކޯޗު މުހައްމަދު ނިޒާމް (ނިޒާމްބެ) މާޒިޔާގެ ކޯޗު ކަމާ ހަވާލުވެއްޖެ އެވެ.\nވޭތުވެ ދިޔަ ސީޒަނުގައި މާޒިޔާއަށް އިރުޝާދު ދިން މެސެޑޯނިއާގެ ކޯޗު މަރުޖާން ސެކުލޮސްކީއާއެކު ހަދާފައިވާ އެއްބަސްވުން ހަމަވުމާއެކު، އޭނާ ވަނީ އެނބުރި ގައުމަށް ގޮސްފައެވެ. މި ދަނޑިވަޅުގައި ސެކުލޮސްކީގެ އެއްބަސްވުން އާ ނުކުރަން މާޒިޔާއިން ނިންމީ ކޮވިޑް-19 ގެ ސަބަބުން ކްލަބަކަށް ދިމާވެފައިވާ މާލީ ދަތިތަކާ ގުޅިގެންނެވެ.\nއެއާ އެކު ދެން މާޒިޔާއަށް ގެންނާނީ ދިވެހި ކޯޗެއް ކަމަށް މާޒިޔާއިން ކުރިން ބުނެފައިވާ އިރު މިއަދު ވަނީ އެ މަގާމަށް ނިޒާމްބެ ހަމަޖައްސައިފަ އެވެ. ނިޒާމްބެ އަކީ މާޒިޔާ ފުރަތަމަ ޑިވިޝަނުގައި ވާދަކުރަން ފެށި ފަހުން އެ ޓީމަށް ކޯޗުކޮށްދޭ ތިން ވަނަ ދިވެހި ކޯޗެވެ.\nޓީސީ ސްޕޯޓްސް ކްލަބަށް 2017 ވަނަ އަހަރު ބަންގްލަދޭޝްގައި ބޭއްވި ޝެއިހް ކަމާލް ކަޕް ޗެމްޕިއަންކަން ހޯދަައިދިން ނިޒާމްބެ ޓީސީ ދޫކޮށްލީ 2018 ވަނަ އަހަރުގެ ސީޒަނުގެ ދިރާގު ދިވެހި ޕްރިމިއާ ލީގު ކާމިޔާބުކޮށްދީފަ އެވެ. އެއަށްފަހު ނިޒާމްބެ 16 އަހަރުން ދަށުގެ ގައުމީ ޓީމާ ހަވާލުވީ 2023 ވަނަ އަހަރު ރާއްޖޭގައި ބާއްވާ އިންޑިއަން އޯޝަން އައިލެންޑް ގޭމްސް (އައިއޯއައިޖީ) އަށް އަމާޒުކޮށް ޓީމެއް ތައްޔާރުކުރުމުގެ މަސައްކަތުގަ އެވެ.\nޒުވާން ގައުމީ ޓީމު ދޫކޮށް ބަންގްލަދޭޝްގެ ޕްރިމިއާ ލީގުގައި ވާދަކުރަމުން އަންނަ ސައިފް ސްޕޯޓިން ކްލަބްގެ ކޯޗުކަމާ ނިޒާމްބެ ވަނީ އެއަށްފަހު ހަވާލުވެފަ އެވެ. ނިޒާމްބެ އަކީ ސަރަހައްދުގެ ވަރުގަދަ ލީގެއްގައި ކޯޗުކޮށްދިން ފުރަތަމަ ބިދޭސީ ކޯޗަށެވެ. ސައިފްއާ އެކު ނިޒާމްބެ ނުކުތީ އެންމެ މުބާރާތަކަށެވެ. ފެޑެރޭޝަން ކަޕްގެ ކުއާޓާ ފައިނަލުން ސައިފް ކެޓުމާ އެކު މެނޭޖްމަންޓާ އެކު ބޭއްވި މަޝްވަރާތަކަށް ފަހު ނިންމީ ކޮންޓްރެކްޓް އުވާލާށެވެ.\nސައިފްއާ އެކު ހަދާފައިވާ އެއްބަސްވުން އުވާލުމަށްފަހު ނިޒާމްބެ ވޭތުވެ ދިޔަ އަހަރެއްހާ ދުވަހު ވަނީ ފުޓުބޯޅައިގެ ކޯޗުކަމުން ބްރޭކެއް ނަގައިފަ އެވެ. މާޒިޔާގެ ކޯޗުކަމާއި ނިޒާމްބެ މިއަދު ހަވާލުވި އިރު، އޭނާއަށް އޮތް ފުރަތަމަ އިމްތިހާނަކީ އޮކްޓޫބަރު މަހު ރާއްޖޭގައި ބާއްވާ އޭއެފްސީ ކަޕްގެ މެޗުތަކެވެ. އެ މުބާރާތުގެ ދެކުނު އޭޝިއާގެ ގައުމުތަކަށް ހާއްސަ ގްރޫޕްގައި ދެން އޮތީ ނިޒާމްބެ ކުރީގެ ޓީމު ކަމަށްވާ ޓީސީ ސްޕޯޓްސް ކްލަބްގެ އިތުރުން ބަންގްލަދޭޝްގެ ޗެމްޕިއަން ބަޝުންދުރާ ކިންގްސް އާއި އިންޑިއާގެ ޗެންނާއީ ސިޓީ އެވެ.


Whistleblower Protection Unit eh qaaim kohfi - AO News\nވިސްލްބްލޯވަރ ޕްރޮޓެކްޝަން ޔުނިޓެއް ޤާއިމްކޮށްފި\nއެޗްއާރްސީއެމްގެ ރައީސާ އާމިނަތު އީނާސް - ފޮޓޯ: ރައީސް އޮފީސް\nވިސްލްބްލޯވަރ ޕްރޮޓެކްޝަން ޔުނިޓު ޤާއިމްކޮށް، މައްސަލަތައް ބަލަން ފަށައިފި އެވެ.\nވިސްލްބްލޯކުރާ ފަރާތްތައް ރައްކާތެރިކުރުމުގެ ޤާނޫނުގެ ދަށުން އެކުލަވާލާފައިވާ ވިސްލްބްލޯވަރ ޕްރޮޓެކްޝަން ޔުނިޓުގެ ހިންގާނެ ގޮތުގެ ޤަވާއިދު ގެޒެޓްކޮށްފައި ވަނީ މިދިޔަ ޖެނުއަރީ މަހުގެ 19 ވަނަ ދުވަހު އެވެ. އަދި އެ ޤާނޫނުގެ ދަށުން ވިސްލްބްލޯވަރ ޕްރޮޓެކްޝަން ޔުނިޓުން އެކުލަވާލާފައިވާ ވިސްލްބްލޯވަރ ޕްރޮޓެކްޝަން ޔުނިޓަށް ސިއްރުކޮށް މަޢުލޫމާތު ހުށަހެޅުމާއި، ބަލައިގަތުމާއި މަޢުލޫމާތުތައް ތަޙުޤީޤުކޮށް ފިޔަވަޅު އެޅުމުގެ ޤަވާއިދު ގެޒެޓްކޮށްފައި ވަނީ އިއްޔެ އެވެ.\nހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރްސީއެމް) އިން މިއަދު ނެރުނު ބަޔާނެއްގައި ބުނެފައި ވަނީ ވިސްލްބްލޯކުރާ ފަރާތްތައް ރައްކާތެރިކުރުމުގެ ޤާނޫނުގެ ދަށުން ދައުލަތުގެ އިދާރާތަކުގައި ޤާއިމްކުރަންޖެހޭ އެތެރޭގެ އިންތިޒާމުތައް ޤާއިމްކުރުމަށް އެހީތެރިވެދިނުމުގެ ގޮތުން އެކުލަވާލާފައިވާ “ދައުލަތުގެ އިދާރާތަކުގެ އެތެރޭގައި ވިސްލްބްލޯކުރުމުގެ އިންތިޒާމް ހަމަޖެއްސުމާއި، މަޢުލޫމާތުތައް ތަޙުޤީޤުކޮށް، ފިޔަވަޅު އެޅުމުގައި ޢަމަލުކުރާނެ ގޮތުގެ ގައިޑްލައިން” އެ ޤާނޫނުގައި ބަޔާންކޮށްފައިވާ ދައުލަތުގެ އިދާރާތަކާއި ޙިއްސާކޮށްފައިވާ ކަމަށެވެ.\nއަދި ދައުލަތުގެ އިދާރާތަކުގައި ވިސްލްބްލޯކުރުމުގެ އެތެރޭގެ އިންތިޒާމުތައް ޤާއިމްކުރުމާ ގުޅޭގޮތުން އިތުރު މަޢުލޫމާތާއި އެހީތެރިކަން ބޭނުންވާ އިދާރާތަކަށް ވިސްލްބްލޯވަރ ޕްރޮޓެކްޝަން ޔުނިޓުން އެހީތެރިކަން ފޯޜުކޮށްދޭނެ ކަމަށްވެސް އެ ކޮމިޝަނުން ބުނެއެވެ.\nއެޗްއާރްސީއެމުން ބުނީ ވިސްލްބްލޯކުރާ ފަރާތްތައް ރައްކާތެރިކުރުމުގެ ޤާނޫނުގެ ދަށުން ޤާއިމްކޮށްފައިވާ ވިސްލްބްލޯވަރ ޕްރޮޓެކްޝަން ޔުނިޓަށް މައްސަލަ ހުށަހަޅުއްވަން ބޭނުންވާ ފަރާތްތަކަށް، ސިޓީން ނުވަތަ މައްސަލަ ހުށަހަޅާ ފޯމަކުން ނުވަތަ އީމެއިލް މެދުވެރިކޮށް ނުވަތަ ވެބްސައިޓް މެދުވެރިކޮށް ނުވަތަ ޔުނިޓަށް ހާޒިރުވެ، ޝަކުވާ ހުށަހެޅުމުގެ އިންތިޒާމް ހަމަޖެހިފައިވާ ކަމަށެވެ.\nވިސްލްބްލޯކުރާ ފަރާތްތައް ރައްކާތެރިކުރުމުގެ ބިލު ރައްޔިތުންގެ މަޖިލީހުން ފާސްކުރީ މިދިޔަ އޮކްޓޯބަރު މަހުގެ 08 ވަނަ ދުވަހު އެވެ. އަދި ރައީސް އިބްރާހިމް މުޙައްމަދު ޞާލިޙް އެ ބިލު ތަސްދީޤު ކުރައްވާފައިވަނީ އޮކްޓޯބަރު 17 ވަނަ ދުވަހު އެވެ.\nހިއުމަން ރައިޓްސް ކޮމިޝަން އޮފް ދަ މޯލްޑިވްސްއެޗްއާރުސީއެމްވިސްލްބްލޯކުރުމާ ބެހޭ ޤާނޫނު


United ge captain kamugai Maguire bahttan ninmmaifi\nޔުނައިޓެޑްގެ ކެޕްޓަން ކަމުގައި މެގްއާ ބަހައްޓަން ނިންމައިފި\nމެގްއާ، ވެންޑެބީކް އަދި ޝޮލްޝަޔާ\nމެންޗެސްޓާ ޔުނައިޓެޑްގެ ކެޕްޓަން ކަމުގެ މަގާމުގައި ހެރީ މެގްއާ ބަހައްޓަން، އެ ޓީމުގެ ކޯޗް އޮލޭ ގަނާ ސޮލްޝަޔާ ނިންމައިފި އެވެ.\nއޮފް ސީޒަންގައި، ގްރީސްގެ ޖަޒީރާ ރަށެއްގައި ޗުއްޓި ހޭދަ ކުރަމުން ދިޔައިރު ފުލުހަކަށް ހަލަމާ ދިނުމުގެ ކުށް ސާބިތު ވުމުން. 21 މަހަށް ޖަލަށް ލުމުގެ ހުކުމެއް މެގްއާގެ މައްޗަށް ކުރި އެވެ. އެހެންނަމަވެސް އޭގެ މާޒީގައި ކްރިމިނަލް ރެކޯޑެއް ނެތުމުން ހުކުމް ތަންފީޒު ކުރަން ނުޖެހޭ ގޮތަށް ކޯޓުން ނިންމި އެވެ.\nއޭނާގެ މައްޗަށް ކުށް ސާބިތުވުމުން، އިނގިރޭސި ސްކޮޑުން އޭނާ ވަކި ކުރި އެވެ. އެހެންވެ ޔުނައިޓެޑްގެ ކެޕްޓަން ކަމުންވެސް އޭނާ ވަކި ކުރާނެ ކަމަށް އޮތީ ބެލެވިފަ އެވެ. މެގްއާ ވަނީ އޭނާގެ މައްޗަށް ކުރި ހުކުމް އިސްތިއުނާފު ކުރަން ގްރީސްގެ ކޯޓަށް ހުށަހަޅާފަ އެވެ.\nޔުނައިޓެޑްގެ ކޯޗް ސޮލްޝަޔާ ބުނީ، ކެޕްޓަންގެ ގޮތުގައި މެގްއާ ހުންނާނެ ކަމަށާއި އިސްތިއުނާފްގެ މަރުހަލާގައި ކުރިއަށް ދިއުމަށް އޭނާއަށް ޔުނައިޓެޑްގެ ލީވް ދޭނެ ކަމަށެވެ.\n"އަހަންނަށް ހެރީ [މެގްއާ] އަކީ އެންމެ ރަނގަޅު މީހާ، ރަނގަޅު އުސޫލުތަކެއް ގަބޫލު ކުރާ ހެޔޮ މީހެއް،" އޭނާގެ ކެޕްޓަނާ ބެހޭގޮތުން ވާހަކަ ދައްކަމުން ސޮލްޝަޔާ ބުންޏެވެ. "އެހެންވީމަ އަހަރެމެން އުންމީދު ކުރަން ހެރީ އެންމެ ޓޮޕް ލެވަލްގައި ޕާފޯމް ކުރާނެކަމަށް."


Zaham -3| Vaahaka\nޒަޙަމް - 3\nމަރިޔަމް ސުނާނާ December 13, 2019\t5 Comments\nޒަޙަމް - 1\nޒަޚަމް - 2\nއިރުއޯއްސީ ހަތެއް ޖެހީއެވެ. "ސަނާ ކޮބާތަ މަގޭ ނޫކުލައިގެ ގަމީސް." "އޮންނާނެ އިސްތިރިކޮއްފަ އަލަމާރީގައި" " ހޯލް ޑެކަރޭޝަން އެއްކޮއް ނިމިއްޖެ ދެންއޮތީ އަހަރުމެން ރެޑީވުން" ޝީން އައިސް ބުނެލީވަރަށް އުފަލުންހުރެއެވެ. އެންމެން އެބައެއްގެ ކޮޓަރިޔައް ރީތިވުމަށް ދިޔައެވެ. އަހަރެންވެސް އަޒާންއާއެކީ ދިޔައީކޮޓަރިއަށެވެ.\n"ސަނާ އަހަރެން މިއަދު ވަރަށް އުފާވެއްޖެ ސަނާ ތިވަރުގެ ކަމެއް އަހަންނައް ކޮއްދޭތީ. އެކަމަކު މީ ބުނަންޕާޓީއެއް މީހަކުއެއްޗެކޭ ކިޔާފިއްޔާ ބުނާތި ވަރަށް ފާޑުފާޑުގެ މީހުން އަންނާނެ އެކިއާއިލާ ތަކުން." އަޒާންގެ އެބުނުން ވީއަހަރެންނައް ކުރިއައްއޮތް ނުރައްކަލަކަށެވެ.\n20 މިނުޓްފަސް... މެހެމާނުން ގިނަވެގޭތެރެ ފުރިއްޖެއެވެ. "ސަނާ ކޮންގްރާ" "އޭ ޝާން ހާދަދުވަހެއް ކޮއްލާފައޭ. ކޮބާ އަންހެނުން." އެވަގުތު އަހަރެން ކާރި އަޒާންހުރިކަން އަހަރެންނަށް ހަދާންނެތުނު ކަހަލައެވެ. "އޭ އަހަރެންވެސް އެބަހުރީމޭ އޭނަގޮވާގެން ދުއްވާގަންނަންތަ ތިއުޅެނީ" އަޒާންގެ އަޑުއައީ ވަރަށް ހަރުކަށިކޮށެވެ.\n"އަޒާން އަސްލު އެހާދުވަސް ކޮއްލާފަ ބެސްޓީ އާދިމާވީމަ ސޮރީ" ޝާން ވަރަށް ބިރުންހުރެ އަޒާން ކާރީގައި ބުނެލިއެވެ. ''އެއީ މަސަމާސާއަކައް ބުނިއެއްޗެކޭ ބިރުގަންނާނެ ކަމެއްމެތް" އަޒާން މޫނުމަތިން ފެނިގެންދިޔަ ކުލަވަރު ޝާން އައްނޭގުނަސް އަހަރެންނައް މާރަގަޅައައްވެސް އެގިއްޖެއެވެ. ޕާޓީނިމި ހުރިހައި މެހެމާނުން ހުސްވުމާއެކު މަސައްކަތު މީހުން ގޭތެރެ ސާފުކުރަންފެށިއެވެ. "ސަނާ ހިގާބަ ދުއްވާލަންދާން މަށާއެކީ މިރޭ" އަޒާންއެހެން އެބުނީދުއްވަން ދާކަށެއްނޫނެވެ. އަހަރެންނައް އަޒާންގެ މަގުސަދު މާރަގަނޅަށްވެސް އެގިއްޖެއެވެ.\nކިތަންމެ ދާންބޭނުން ނުވިޔަސް ދެކޮޅުހަދާކައް ނުކެރެއެވެ. އެއްގަޑިއިރު ކާރުދުއްވިއިރުވެސް އަޒާން ބަހެއް ނުކިޔައެވެ. ކުއްލިޔަކައް އަޒާންގެ ދުއްވުން ބާރުވާންފެށިއެވެ. އެދިޔަބާރުމިނުގައި ގޮސް އަޒާން ކާރުހުއްޓާލީ ގޭގެގަރާޖްތެރެއަށެވެ. "ސަނާ......" އަޒާންގެ ގޮވާލުންވީ އަހަރެންގެ ކަންފަތްކާރިން ވަރަށް ބާރަށް ގުގުރާލިއަޑަކަށެވެ. ހީވެސްނުކުރާހާ ބާރަށް އަހަރެންގެ ހިތް ތޮޅެމުންދިޔައެވެ. '' ސަނާއައް އިގޭތަ މިރޭ ސަނާ ތިކުރީ ކޮންކަހަލަ ކަމެއްކަން އެޝާން އަހަރެންނައްވުރެ ރީތީ ވަކިކޮންތަނެއް."\nއެހެންބުނެ އަޒާން އެއްއަތުން އަހަރެންގެ ބޮލުގައި ހިފައި ކާރުގެދޮރުފަތުގައި ޖެހިއެވެ."\nސަނާ އަހަރެން ސަނާއައް ކޮއްނުދެނީ ކޮންކަމެއް މަސަނާ އައްކޮއްދީފަ ހުރިކަން ތިފެންނަނީ ބަޑުން. މިރޭކޮއްދޭނަން މަކޮއްދިން ވަރައްވުރެއް ބޮޑައްކަންތައް އެވެސް އެޝާން އައްކޮއް ނުދެވޭނެ ކަންތައް" " ނޫންއަޒާން ހެޔޮނުވާނެ އަހަރެން ބަޑުބޮޑޭ" "ބަޑުބޮޑުކަން އޭރަކު ނޭގުނެއްނު އެޝާން ގައިގަ\nއޮޅުލައިގަތްއިރު" އަޒާން އައިސްހުރި ރުޅީގައި އަހަރެންގެ އިސްތަށިގަނޑުގައި ހިފައި ކޮޓަރިއާ ދިމާލަށް ދަމަމުން ގެންދިޔައެވެ. އެވަގުތަކީ ނަސީބަކުން މަންމައާއި ޝީންއާގޭގައިނެތް ވަގުތެވެ. " އަޒާން ޕްލީޒް އަހަރެންނައް މާފުކުރޭ އަހަރެން ދެން އެހެން ނުހަދާނަން އަޒާން ޕްލީޒް" އަހަރެންކިތަންމެ ވަރަކައް އާދޭސްކުރިޔަސް މިރެއަކު އަޒާން އަކައް އަޑެއްނީވޭނެއްވެ.\nހިތްފުރޭވަރު ކޮއްލާފައި އަޒާން ނިކުމެގެން ހިގައްޖެއެވެ. އަހަރެންނަށް އެވީތަދުގައި ރޮއެލަރޮއެލާ އޮއްވާ ނިދުނީއެވެ. މާގިނައިރު ތަކެއްނުވަނީސް އަހަރެންނައް ހޭލެވުނީ ބަޑަށް ތޫނުތަދެއްވެގެނެވެ. އިރުއިރުކޮޅާ ތަދުވާލެއްވަނީ ބޮޑެވެ. އިޙްތިޔާރަކާނުލައި އަހަރެންގެ ގައިގައި ހުރިބާރުމިނައް އަހަރެންނަށް ހަޅޭއްލަވައި ގަނެވުނެވެ.\n"މަންމާ......." އަހަރެން ހަޅޭއްލަވައިގަތް އަޑަށް މަންމައާއި ޝީން އައިސް ކޮޓަރިއައްވަނެވެ. އެއިރު އަހަރެން ބަޑުން ލޭހުއްޓުމެއްނެތި އޮހޮރެމުން ދިޔައެވެ. އަހަރެންނައް މަންމައާއި ޝީންގެ މޫނު ފެނުނީ ފަޅިސިކުންތު ކޮޅަކަށެވެ. އެއައްފަހު އަހަރެންގެބޯ ވަރަށް ބާރައްބިންމަތީގައި ޖެހުނެވެ.\nއަހަރެންނަށް ހޭލެވުނީ އަހަރެން ހޮސްޕިޓަލް އެދުމަތީއޮއްވައެވެ. މަންމަ އާއި ޝީންއަދި އަޒާންގެ މޫނުމަތިން ފެންނަނީ ހިތާމަވެރިކަމެވެ. އަހަރެންގެ ބަޑުވެސް ވަނީފުދޭވަރަކަށް ކުޑަވެފައެވެ. އެއިން އަހަންނަށް ވަރަށް ގިނަ މާނަނެގެއެވެ.\n"މަންމާ ކޮބާތަ އަހަރެންގެ ދަރިފުޅު... ކޮބާތަ އެސޮރު؟ ...." އަހަރެންގެ ސުވާލައް އެކަކުވެސް ޖަވާބެއްނުދިނެވެ. "ޝީން އަޒާން ކޮންމެވެސް އެކަކު ބުނެބަ ކޮބާތަ އަހަރެންގެ ދަރި ކޮބާހޭ؟....."\n"ސަނާ" އެވަގުތު ޑޮކްޓާރ އަހަރެން ކާރިއައް އައިސް ހުއްޓުނެވެ. " ޑޮކްޓާރ ކޮބާތަ އަހަރެންގެ ދަރިފުޅު އެސޮރު ގެނެސްދީބަ އަހަރެން ކާރިޔައް..... އެސޮރު ކޮބާތަ؟" އަހަރެންގެ އަޑުތުރުތުރު ލާންފެށިއެވެ. އެކަކުވެސް އަގައިންބަހެއްކިޔާކައް ބޭނުންނުވާނީހެއްޔެވެ. "ސަނާ ސަނާގެ ދަރިފުޅު.........."\nVaahaka miyah vure dhogu koh genes dheeba plss\nReethi, ekam v kuru gennaleh\nV nice. But its too short.\nIt might talk some more days to publish zaham4because of an occasion in my family and im really sorry for it??♥\nnext part konirakun tho


SunOnline: Massala boduvi, Dharanbudhoo kureege miskiy imaaraaiy meehun dhiriulhen kuyyah nudheyn nimmaifi\nމައްސަލަ ބޮޑުވި، ދަރަނބޫދޫގެ ކުރީގެ މިސްކިތް އިމާރާތް މީހުން ދިރިއުޅެން ކުއްޔަށް ނުދޭން ނިންމައިފި\nޢާއިޝަތު ފިރުޝަތު 19 Jun 2022, 14:58\nސޯޝަލް މީޑިއާގައި ދައުރުވަމުންދާ ވީޑިއޯގެ ސްކްރީން ޝޮޓެއް\nފ. ދަރަނބޫދޫ ކުރީގެ މިސްކިތް އިމާރާތް މީހުން ދިރިއުޅެން އެއްވެސް ބަޔަކަށް މީގެ ފަހުން ނުދޭން އެ ރަށު ކައުންސިލުން ނިންމައިފިއެވެ.\nއެ ރަށު ކައުންސިލުން މިހެން ބުނެފައިވަނީ ކުރީގެ މިސްކިތް އިމާރާތުގައި ބިދޭސީން ނިދައި ކައިބޮއެ ހަދާ ވީޑިއޯއެއް ސޯޝަލް މީޑިއާގައި އިއްޔެއިން ފެށިގެން ދައުރުވަމުން ދާތީއެވެ.\nދަރަނބޫދޫގެ ކުރީގެ މިސްކިތް "ދާރުލްއުލޫމް" ގައި ގަބުރު ހުރެދާނެ ކަމަށް ބެލެވޭތީ 2017 ވަނަ އަހަރުން ފެށިގެން އެ މިސްކިތުގައި ނަމާދުކުރުން ހުއްޓާލައި މިސްކިތްތަކުގެ ދަފްތަރުން ވެސް އެ މިސްކިތް އުނިކޮށް އެ ރަށު ކައުންސިލާ ހަވާލުކޮށްފައިވާ ކަމަށް އެ ކައުންސިލުން ނެރުނު ބަޔާނުގައިވެއެވެ.\n"މި އިމާރާތް އެއްވެސް ބަޔަކަށް ކުއްޔަށް ދިނުމަށް ސަރުކާރުގެ އެއްވެސް އިދާރާއަކުން ކައުންސިލުގައި އެދިފައިނުވާކަންވެސް ފާހަގަކޮށްލަން. ކައުންސިލުން މިހާރު ނިންމާފައިވަނީ މި އިމާރާތުގައި މީހުން ދިރިއުޅުމަށް ކުއްޔަށް ދޫކުރަމުން އައި އައުން ނިމުމަކަށް ގެނެސް ކުރިއަށް އޮތްތާގައި މިފަދަ ބޭނުންތަކަށް ދޫނުކުރުމަށް،" އެ ބަޔާނުގައިވެއެވެ.\nމީގެ ކުރިން އެ އިމާރާތުގެ ބޭނުން އެކި ކަހަލަ ބޭނުންތަކަށް އެ ކައުންސިލުން ހިފަމުންދާ ކަމަށާއި 2020 ވަނަ އަހަރުގެ މޭ މަހުން ފެށިގެން އެކި ކަހަލަ ބޭނުންތަކަށް އެ އިމާރާތް ކުއްޔަށް ދޭކަމަށް ވެސް ދަރަނބޫދޫ ކައުންސިލުން ބުންޏެވެ.\nއެގޮތުން މީގެ ކުރިން އެމްޓީސީސީއަށް ވެސް އެތަން ކުއްޔަށް ދޫކުރި ކަމަށް ކައުންސިލުން ބުނެއެވެ. އަދި މިހާރު އެ އިމާރާތް ހުރީ އެރަށުގެ ފެނާއި ނަރުދަމާގެ މަސައްކަތްކުރާ އިންޑިއާގެ އެސްއެމްސީ އިންފްރަސްޓްރަކްޗާ ކުންފުންޏަށް ކުއްޔަށް ދީފައިކަމަށް އެ ބަޔާނުގައިވެއެވެ.\nދަރަނބޫދޫ ކައުންސިލުން ބުނީ އެ ރަށު މިސްކިތެއްގައި ބިދޭސީންތަކެއް ދިރިއުޅެ، ކައިބޮއެ ހަދާ ކަމަށް ބުނެ ސޯޝަލް މީޑިއާގައި ދައަރުވަމުންދާ ވީޑިއޯ އަކީ ހަގީގަތް އޮޅުވާލައިގެން ސިޔާސީ ބޭނުމަކަށް ކުރާ ކަމެއް ކަމަށެވެ.\nއެކަން އެންމެ ހަރުކަށި އިބާރާތުން ކުށްވެރި ކުރާ ކަމަށާއި އެ އަމަލަކީ ސަރުކާރާއި އެ ރަށު ކައުންސިލުު ބަދުނާމުކުރަން ބަޔަކު ރާވައިގެން ކޮށްފައިވާ ކަމެއް ކަމެއްގެ ގޮތުގައި ކައުންސިލުން ވަނީ ސިފަކޮށްފައެވެ.\nޔޯގާ އިވެންޓުގައި ސަރުކާރުން އާއްމުންގެ ސަލާމަތަކަށް ނުބަލާ


"ޗިއަރިންގ-އަޕް ސްޓޫޑެންޓްސް- ބިޔޯންޑް ކޮވިޑް-19 އެކްޓިވިޓީ" މުބާރާތުގެ ވަނަތައް ހާސިލުކުރި ދަރިވަރުންގެ އިނާމުތައް މިނިސްޓްރީއާ ހަވާލުކޮށްފި\n"ޗިއަރިންގ-އަޕް ސްޓޫޑެންޓްސް- ބިޔޯންޑް ކޮވިޑް-19 އެކްޓިވިޓީ" ގެ ނަމުގައި ކުރިއަށް ގެންދިޔަ ކުރެހުމުގެ މުބާރާތުގެނަތީޖާ އިއުލާނުކޮށް ވަނަތައް ޙާޞިލްކުރި ފަރާތްތަކަށް ސެޓްފިކެޓާއި، އިނާމް އަދި ޝީލްޑާ ޓްރޮފީ މިނިސްޓްރީ އޮފް އެޑިޔުކެޝަނާ ހަވާލުކޮށްފި އެވެ.\nރާއްޖޭގައި ހުންނަ ޖެޕެނީސް އިންޓަރނޭޝަނަލް ކޯޕަރޭޝަން އޭޖެންސީ (ޖައިކާ) އާއި ޖައިކާ އެލަމްނައި ސޮސައިޓީ އޮފް މޯލްޑިވްސް (ޖޭ.އޭ.އެސް.އެމް) ގުޅިގެން ރާއްޖޭގެ ސްކޫލްތަކަށް ހުޅުވާލި މި މުބާރާތަކީ ކޯވިޑްއާއި ގުޅިގެން ސްކޫލްތައް ބަންދުވެ ދަރިވަރުން ގޭގައި ދުވަސްތަކެއްވަންދެއް ތިބެން ޖެހުމަށްފަހު އަލުން ސްކޫލްތައް ހުޅުވާލި އިރު ހިތްވަރު އާކޮށްދީ އަދި ކޮވިޑް ފަދަ ބަލިމަޑުކަންކަމުން ސަލާމަތްވުމުގައި ޢައްމު ސާފުތާހިރުކަމަށް ހިއްވަރުދީ ހޭލުންތެރިކުރުވުމުގެ ގޮތުން ކުރިޔަށް ގެންދެވުނކުރެހުމުގެ މުބާރާތެކެވެ.\nކީސްޓޭޖް 1 އާއި2އަށް މުބާރާތް ޚާއްޞަކޮށްފައިވަނީ 'ހައިޖީން އެވެއާނަސް' މި ސުރުޚީއެވެ. އަދި ކީސްޓޭޖް 3،4 އަށް ޚާއްޞަކޮށްފައިވާ ސުރުޚީ އަކީ 'ބިޔޯންޑް ކޯވިޑް-19، ބިލްޑް ބެކް ބެޓަރ' މި ސުރުޚީއެވެ.\nޖައިކާ އަކީ ރާއްޖޭގެ ސްކޫލްތަކަށް ވޮލަންޓިއަރުން ފޮނުވައިގެން ޕީ.އީ މާއްދާ ކިޔަވައިދިނުމުގައި ޚާއްޞައެހީތެރިކަމެއް ފޯރުކޮށްދެއްވަމުންދާ ޖަމާޢަތަކަށް ވާތީއާއެކު ޖައިކާ އިން ހުޅުވާލި މި ޕްރޮގްރާމްގައި ދެވަނަ ޙަރަކާތަކަށް ކުރިޔަށް ގެންދިޔައީ 'އެންޖޯއިން އެކްސަސައިޒް' މި ސުރުހީގެ ދަށުން ރާއްޖޭގެ ސްކޫލް ތަކުގައި ޕީ.އީ ކުރިޔަށް ގެންދެވޭގޮތް ދައްކުވައިދޭ ވީޑިއޯ ކްލިޕެއް ތައްޔާރުކޮށް ހުށަހެޅުމެވެ.\nމި ޙަފްލާ ޝަރަފްވެރިކޮށްދެއްވީ އެޑިޔުކޭޝަން މިނިސްޓްރީގެ ސްޓޭޓް މިނިސްޓަރ ޑރ. ޢަބްދުﷲ ރަޝީދު އަޙްމަދެވެ. އިނާމުތައް އެޑިޔުކޭޝަން މިނިސްޓްރީ އާއި ޙަވާލުކޮށްދެއްވީ ޖައިކާގެ ރެސިޑެންޓް ރެޕްރެޒެންޓޭޓިވް މރ. ކަވަސަކީ މިޓްސުޔާޝީ އެވެ.\nކުރެހުމުގެ މުބާރާތުން ކީސްޓޭޖް 1 އިން އެއްވަނަ ޙާޞިލްކުރީ : ސީނު މަރަދޫ ސްކޫލް ގެ ގްރޭޑް2ގެ ދަރިވަރު އާމިނަތު އެލީނާ މުހައިމިން އެވެ.\nކުރެހުމުގެ މުބާރާތުން ކީސްޓޭޖް2އިން އެއްވަނަ ޙާޞިލްކުރީ : ބ. އަތޮޅު މަދަރުސާގެ ގްރޭޑް5ގެ ދަރިވަރު ފާތިމަތު ސާޔާ ޙަސަން ސިމްރާޙު އެވެ.\nކުރެހުމުގެ މުބާރާތުން ކީސްޓޭޖް3އިން އެއްވަނަ ޙާޞިލްކުރީ : ގދ. އަތޮޅު ތަޢުލީމީމަރުކަޒުގެ ގްރޭޑް7ގެ ދަރިވަރު މަރިޔަމް ޒާޔަން ޙުސައިން ޢަލީ އެވެ.\nޕީ.އީ ވީޑިއޯ ކޮމްޕެޓިޝަން ގެ 1 ވަނަ ހޯދާފައިވަނީ ތާޖުއްދީން ސްކޫލެވެ. އަދި2ވަނަ ގދ.ތިނަދޫ އަބޫ ބަކުރު ސްކޫލެވެ. އަދި3ވަނަ އަމީނިއްޔާ ސްކޫލެވެ.\nކުރެހުމުގެ މުބާރާތުން 1 ވަނަ2ވަނަ3ވަނަ އަށް އައި ދަރިވަރުންގެ އިތުރުން ކީސްޓޭޖް ކޮންމެ ކީސްޓޭޖަކުންވެސް އެންމެ ފާހަގަކޮށްލެވުނު ކުރެހުންތަކަށް ސެޓްފިކެޓް ދިނުމަށް ޖައިކާއިން ނިންމާފައިވެއެވެ. ޕީ.އީ ވީޑިއޯ މުބާރާތުން ވަނަތައް ޙާޞިލްކުރި ސްކޫތަކަށް ދަރިވަރުންނަށް ޕީ.އީ މާއްދާ ކިޔަވައިދިނުމަށް ބޭނުންކުރުމަށް އެހީތެރިވެދޭ އައިޓަމްތައް ޖައިކާގެ ފަރާތުން އިނާމުގެ ގޮތުގައި ހުށަހަޅުއްވާފައިވެއެވެ.\nޖައިކާ އިން ދަނީ އެޑިޔުކޭޝަން މިނިސްޓްރީ އަށް ތަފާތު ރޮނގުތަކުން އެހީތެރިކަމާއި އެއްބާރުލުން ފޯރުކޮށްދެއްވަމުންނެވެ. އަދި މިކަން ފާހަގަކޮށް މި ޙަފްލާގައި އެޑިޔުކޭޝަން މިނިސްޓްރީގެ ސްޓޭޓް މިނިސްޓަރ ޑރ. ޢަބްދުﷲ ރަޝީދު ވަނީ ޖައިކާއަށާއި ޖަޕާން ސަރުކާރަށް ޝުކުރު ދަންނަވާފައެވެ. އަދި މިފަދަ ޙަރކާތްތައް ސްކޫލްދަރިވަރުންގެ މެދުގައި ކުރިޔަށް އޮތްތާނގައިވެސް ޖައިކާގެ ފަރާތުން ކުރިޔަށް ގެންގޮސް ދެއްވާނެކަމަށް އުއްމީދުކުރައްވާކަމުގައި ވިދާޅުވިއެވެ.


Maju dhen annaany serious character akaa eku | Mihaaru\nމަޖޫ "ވަކިން ލޯބިން" ގެ މަންޒަރެއްގައި.\n02 އޮކްޓޯބަރ 2017 - 06:122comments\nޑާކް ރެއިން އެންޓަޓައިމަންޓްގެ ފިލްތަކުން ވިދާލި ބަތަލާ މަރިޔަމް މަޖުދާ (މަޖޫ) އަކީ ފިލްމީ ދާއިރާގައި ތިބި ޒުވާން އުންމީދީ ބަތަލާއިންގެ ތެރެއިން އެކެކެވެ. އޭނާގެ އެންމެ ފަހުގެ ދެ ފިލްމަށް ބަލާއިރު ވާށޭ މަށާއެކީ (2016) އާއި އެންމެ ފަހު ވިންދާ ޖެހެންދެން (2015) އަކީ ވަރަށް ކާމިޔާބު ދެ ފިލްމެވެ.\nތަންކޮޅެއް މަޖާ އަދި ލޯބީގެ ރޯލްތަކެއް މަޖޫ ކުޅެފައިވާ އެ ދެ ފިލްމަކީ މަޖޫގެ ހުނަރު ކިތަންމެ ރަނގަޅަކަށް ދައްކައިލަ ދިން ދެ ފިލްމެވެ. އަހަރަކަށް ވުރެ ގިނަ ދުވަސް ފަހުން، މަޖޫ ފިލްމަކުން އެނބުރި އަންނަ އިރު، "ވަކިން ލޯބިން" އަކީ އޭނާގެ ވަރަށް ތަފާތު ކެރެކްޓާއެއް ބެލުންތެރިންނަށް ފެނިގެން ދާނެ ފިލްމެކެވެ. މިއީ ޑާކް ރެއިނުން އަންނަ އަހަރުގެ މާޗް5ގައި ރިލީޒް ކުރާ ފިލްމެކެވެ.\n"ކުރިން ކުޅެފައި ހުރި ރޯލްތަކާ މާ ބޮޑަށް ވެސް ތަފާތު ކެރެކްޓާއެއް ވަކިން ލޯބިންގައި މި ކުޅެނީ. މިއީ ވަރަށް މެޗުއާޑް ފެމިލީ ޑްރާމާއެއް. މަޖޫ ކުޅޭ ރޯލަށް ބަލާ އިރު ވަރަށް ސްޓްރޯންގް ކަންކަމާ ކުރިމަތިލާން ފަސްނުޖެހޭ ހިތްވަރު ގަދަ އަންހެނެއްގެ ރޯލުން ފެނިގެން ދާނީ،" އަނެއްކާ ވެސް އެކްޓަރު ޖުމައްޔިލް ނިމާލް (ޖުމަލް) އާ އެކު ކުޅޭ ފިލްމާ ބެހޭ ގޮތުން މަޖޫ ބުންޏެވެ. "އަދި ކުރިން ކުޅެފައި ހުރި ރޯލްތަކާ އަޅާބަލާ އިރު މީގައި ކުޅެނީ ވަރަށް ސީރިއަސް ރޯލެއް."\n"ވަކިން ލޯބިން" ގެ ޕޯސްޓަރެއްގައި މަޖޫ އާއި ޖުމަލް.\n"ހުޅުދާން" ގައި ވެސް ތަފާތު ރޯލެއް ކުޅުނު ބަތަލާ ބުނީ "ވަކިން ލޯބިން" އަކީ ބެލުންތެރިންނަށް ވަރަށް ކަމުދާނެ ފިލްމެއް ކަމަށެވެ.\n"މިއީ އަސްލު ވަރަށް އެމޯޝަނަލް ފިލްމަކަށް ވާނެ. މަޖޫގެ ކެރެކްޓާއަކީ ބެލުންތެރިން ވަރަށް ދެރަ ވެސްކޮށްލާނެ ކަހަލަ ކެރެކްޓާއެއް،" ދެމަފިރިއެއްގެ ދޭތެރޭގައި ހިނގާ ކަންތައްތަކެއްގެ މައްޗަށް އަލީ ޝިފާއު (ޗިއްޕެ) ޑައިރެކްޓް ކުރާ ފިލްމާ ބެހޭ ގޮތުން މަޖޫ ބުންޏެވެ.\nއޭނާ ބުނީ ޑާކް ރެއިންގެ ފިލްމެއްގައި އަނެއްކާ ވެސް މަސައްކަތްކޮށްލަން ލިބުމަކީ ވަރަށް ބޮޑު ހިތްހަމަޖެހުމެއް ކަމަށެވެ.\n"ވަރަށް ފަސޭހަ އެ މީހުންނާ އެކު މަސައްކަތް ކުރަން. އަބަދު ވެސް އެންމެން ވެސް ވަރަށް ސަޕޯޓިވް ވާނެ. ހާއްސަކޮށް ވަކިން ލޯބިން އަށް ބަލާ އިރު ލޮކީ [ސްކްރީން ރައިޓަރު އައިޝަތު ފުއާދު ތައުފީގް] ގެ އެހީތެރިކަން ވަރަށް ބޮޑު." މަޖޫ ބުންޏެވެ. "ލޮކީ ވަރަށް ބޮޑަށް ސީންތައް ކިޔައި ދިނުމުގެ އިތުރަށް އަމިއްލަ އަށް އެކްޓްކޮށްފައި މީގެ ސީންތައް ހުންނާނެ މަޖޫ ލައްވައި އެކްޓް ކުރުވާފައި. އެހެންވެ އަސްލު ވަރަށް ފަސޭހަ."\nމަޖޫ ވަކިން ލޯބިންގެ ސްކްރީން ރައިޓަރު ލޯކީ (ވ) އާއި ފިލްމްގައި މުހިއްމު ރޯލެއް ކުޅޭ ކުޑަކުއްޖަކާ އެކު.\nޑާކް ރެއިންގެ ފިލްމްތަކުން މަޖޫ އާންމުކޮށް ފެނުނަސް، އޭނާއަކީ އެ ސްޓޫޑިއޯ އަށް ހާއްސަ ބަތަލާއެއް ނޫން ކަމަށް ބުންޏެވެ. އަދި ރިލީޒްކޮށްފައި ނުވާ މާސްކޭ ސްޓޫޑިއޯގެ "ޕްލޭން ބީ" އާއި މުހައްމަދު ފުއާދު (ފޯޑް) ގެ "ހަތަރު ހަޅަ" ވެސް ކުޅެފައިވާ މަޖޫ ބުނީ ރަނގަޅު އޮފާތަކެއް ލިބޭ ނަމަ، ކޮންމެ ބަޔަކާ އެކު ވެސް މަސައްކަތް ކުރަން ތައްޔާރު ކަމަށެވެ.\n"މިހާރު ކުޑަކުޑަ ބޭބީއެއް ވެސް އޮތީމަ ތަންކޮޅެއް އުނދަގޫވާނެ ކޮންމެ ކޮންމެ ކަހަލަ ޕްރޮޖެކްޓަކަށް ވަގުތު ދޭން. އެހެންވީމަ މަޖޫގެ ސިޗްއޭޝަން އަންޑަސްޓޭންޑްވާ ބަޔަކާ އެކު މަސައްކަތް ކުރަން ހަމަ ތައްޔާރު،" މި ފަހުން ލިބުނު ބައެއް ޕްރޮޖެކްޓްތައް ދޫކޮށްލަން ވެސް ޖެހުނުކަމް ފާހަގަކޮށް މަޖޫ ބުންޏެވެ.\nއޭނާ ބުނީ ވަކިން ހާއްސަކޮށް ޝޫޓިންއަކަށް ފުރައިގެން ރަށަކަށް ދާން ޖެހޭ ނަމަ، އެ ފިލްމެއް ގަބޫލު ނުކުރާނެ ކަމަށެވެ.\n"މާލޭން ބޭރަށް ޝޫޓިން އަށް ދާން ވަރަށް އުނދަގޫ ވާނެ،" މަޖޫ ބުންޏެވެ.


"Kacha badam" Ranu Mondal kiyumun aamunnakah kamaku nudhiya! | Hurihaa.mv\n"ކާޗާ ބަދާމް" ރާނޫ މޮންޑަލް ކިޔުމުން އާންމުންނަކަށް ކަމަކު ނުދިޔަ!\nLast updated on 16 Apr 2022, 12:30\nސޯޝަލް މީޑިއާގެ އިންގިލާބާއެކު "އޯވަނައިޓް" ސްޓާރަކަށް ބަދަލުވި ރަނޫ މަންޑަލް "ކާޗާ ބަދާމް" ކިޔުމުން ގިނަ ބައެއްގެ ފާޑުކިޔުން އަމާޒުވެއްޖެ އެވެ.\nމިފަހުން ގިނަ ބައެއްގެ ސަމާލުކަން ހޯދާފައިވާ ކަޗާ ބަދާމް ލަވަ އަކީ މަގުމަތީގައި ބަދަން ވިއްކި މީހަކު، ވިޔަފާރި ކުރަމުން ގެންދާ ވަގުތު ކިޔާ ޅެމެކެވެ. އަދި އޭނާ ޅެން ކީވަގުތު ސޯޝަލްމީޑިއާއަށް މީހަކު އޭނާގެ ވީޑިއޯ ލުމާއި އެކު އެވީޑިއޯއަށް ގިނަ ބައެއްގެ ސަމާލުކަން ތިބި މަގުބޫލުކަން ހޯދާފައިވެ އެވެ.\nހަމައެހެންމެ ބޮލީވުޑްގެ ބައެއް ފަންނާނުންވެސް ވަނީ އެ ޅެމުގެ ތަންކޮޅުތައް ކިޔައި ސޯޝަލްމީޑިއާގައި އާންމުކޮށްފަ އެވެ. އޭގެ ތެރޭގައި ރާނޫވެސް ހިމެނޭއިރު، ރާނޫ ފެނިގެންދަނީ އިންޑިއާގައި ކައިވެނި ކުރާ އަންހެނުން އަޅާ ހެދުން ލައިގެން އެ ޅެން ކިޔާ މަންޒަރެވެ.\nނަމަވެސް ގިނަ ބަޔަކަށް އޭނާގެ ލަވަކިޔުން ކަމުގޮސްފައެއް ނުވެ އެވެ. ހަމައެހެންމެ އެ ވީޑިއޯ ސޯޝަލްމީޑިއާގައި އާންމުވާން ފަށާފައިވާއިރު، ގިނަ ބަޔަކު ވަނީ އޭނާއަށް ފާޑުކިޔުން އަމާޒުކޮށްފަ އެވެ.\nރާނޫ މަޝްހޫރުވީ އޭނާގެ އަޑާއި ލަވަކިޔުމުގައި ހާއްސަ ގޮތެއް ހުރުމުގެ ސަބަބުންނެވެ. އެހެންނަމަވެސް މަޝްހޫރުކަން ލިބުމާއި އެކު އޭނާގެ މިޒާޖަށް އައި ބަދަލާއި ބޮޑާކަން ފާހަގަކޮށް ގިނަ ބަޔަކު އޭނާއަށް ކުރި ތަރުހީބު ވަނީ ގެއްލިފަ އެވެ.


Maalee Bayaan Thakuge Massala PG In Anburaa Fonuvaalaifi – adduLIVE\nLast Updated: July 5, 21:35\nމާލީ ބަޔާންތަކުގެ މައްސަލަ ޕީޖީން އަނބުރާ ފޮނުވާލައިފި\nMay 14, 2019, 14:24 ހަސަން ރަޝީދު\nރައްޔިތުންގެ މަޖިލީހުގެ އިންތިހާބުގައި ވާދަކުރެއްވި ކެންޑިޑޭޓުންގެ ތެރެއިން މާލީ ބަޔާން ހުށަހަޅާފައިވާ ނުވާ ކެންޑިޑޭޓުންނަށް ދައުވާކުރުމަށް އިލެކްޝަންސް ކޮމިޝަނުން ޕީޖީ އޮފީހަށް ފޮނުވި މައްސަލަތައް އަނބުރާ ފޮނުވާލައިފި އެވެ.\nޕީޖީ އޮފީހުން އެ މައްސަލަ އަނބުރާ ފޮނުވާލީ އީސީން ފުރިހަމަކުރި ރިޕޯޓްގައި އިތުރަށް ބަލަންޖެހޭ ކަންކަން ހުރުމުން ކަމަށް ބުނެއެވެ.\nއިލެކްޝަންސް ކޮމިޝަނުން ބުނީ ޕީޖީ އޮފީހުން އެދިފައިވާ ގޮތަށް އިތުރަށް ފުރިހަމަކުރުމަށްފަހު އެ މައްސަލަތައް އަލުން ޕީޖީ އޮފީހަށް ފޮނުވާނެ ކަމަށެވެ.\nއިންތިހާބާ ބެހޭ އާންމު ގާނޫނުގައި ބުނާގޮތުން އިންތިހާބު ބާއްވާތާ، 21 ދުވަސް ތެރޭ ކެންޑިޑޭޓުން، ކެމްޕޭނަށް ހޭދަކުރި ގޮތުގެ މާލީ ބަޔާން އިލެކްޝަންސް ކޮމިޝަނަށް ހުށަހަޅަން ޖެހެއެވެ.\nޖުމުލަ 386 ކެންޑިޑޭޓުން އިންތިޚާބީ 87 ދާއިރާއަށް ވާދަކޮށްފައިވާއިރު ގާނޫނާ އެއްގޮތަށް 347 ކެންޑިޑޭޓުން ވަނީ މާލީ ބަޔާން ހުށައަޅާފައެވެ. އޭގެ ތެރޭގައި އިންތިޚާބުގެ ބޮޑު އަޣުލަބިއްޔަތެއް ހޯދި އެމްޑީޕީގެ ހުރިހާ ކެންޑިޑޭޓުން ހިމެނެއެވެ.\nމާލީ ބަޔާން ހުށަނާޅާ ކެންޑިޑޭޓުންގެ ތެރޭގައި 31 ކެންޑިޑޭޓުންނަކީ އަމިއްލަ ގޮތުން އިންތިޚާބަށް ވާދަކުރި ކެންޑިޑޭޓުންނެވެ. އަދާލަތާއި ޕީއެންސީގެ ކެންޑިޑޭޓަކު ވެސް މާލީ ބަޔާން ހުށައަޅާފައިނުވާއިރު އެމްޓީޑީގެ ދެ ކެންޑިޑޭޓޫންނާއި ލޭބާ ޕާޓީގެ ދެ ކެންޑިޑޭޓުން ވެސް މި ލިސްޓުގައި ހިމެނެއެވެ.


15 ah vure gina gaumun vanee viha huri bis fenifai | Mihaaru\nތައިލެންޑްގެ ހޮހަޅައިގައި ކުދިންތަކެއް ތާށިވުން\nބިހުގައި ވިހައިގެ މާއްދާއެއް ހުރުމުން ޔޫރަޕުގެ ގައުމުތަކުން ވަނީ ސަމާލުވުމަށް އަންގާފައި.\n15 އަށް ވުރެ ގިނަ ގައުމުން ވަނީ ވިހަ ހުރި ބިސް ފެނިފައި\n12 އޯގަސްޓް 2017 - 13:02 1 comment\nއެމްސްޓެޑަމް (އޮގަސްޓް 12) - އިންސެކްޓިސައިޑް ހިމެނޭ ވިހަ ބިސް ޔޫރަޕުގެ 15 ގައުމާއި ހޮން ކޮންގާއި ސްވިޒަލެންޑުން ވެސް ފެނިފައިވާ ކަމަށް ޔޫރަޕިއަން ކޮމިޝަނުން ބުނެފި އެވެ.\nއިންސެކްޓިސައިޑެއް ކަމަށްވާ ފިޕްރޮނިލް ހުރި ބިސް ޔޫރަޕުގެ ބައެއް ގައުމުތަކުން ފެންނަ މައްސަލަ މިހާރު ވަނީ ބޮޑުވެފަ އެވެ. ޑެންމާކުން ވަނީ ފިޕްރޮނިލް ހިމެނޭ 20 ޓަނުގެ ބިސް ވިއްކާފައިވާ ކަމަށް ބުނެފަ އެވެ. ފިޕްރޮނިލް ހުރި ބިސް ފެނިފައިވާ ގައުމުތަކުގެ ތެރޭގައި ނެދަލޭންޑްސް، ބެލްޖިއަމް، ރުމޭނިއާ އަދި ޖަރުމަން ހިމެނެ އެވެ. ބެލްޖިއަމުން ވަނީ ބިހުގެ 6،000 ލިޓަރު އަދި ރުމޭނިއާ އިން ވަނީ އެއް ޓަނުގެ ބިހުގެ ދިޔާ ގޮބޮޅި ހިފަހައްޓައިފަ އެވެ. އިނގިރޭސި ވިލާތުގެ ފުޑް ސްޓޭންޑަޑްސް އެޖެންސީން ބުނީ ބިހުގައި ފިޕްރޮނިލްގެ އަސަރު ކުރި ކަމަށް ބުނި ނެދަލޭންޑްސްގެ ކުންފުނިން އެ ގައުމަށް 700،000 ބިސް އެތެރެކޮށްފައިވާ ކަމަށެވެ. ނަމަވެސް އާއްމު ސިއްހަތަށް ނުރައްކަލެއް އޮތް ކަމަށް ނުބެލެވޭ ކަމަށް ވަނީ ބުނެފަ އެވެ.\nވިހަ ހުރި ބިސް ފެނުމާ ގުޅިގެން މިނިސްޓަރުންނާއި ރެގިއުލޭޓަރުންގެ ބައްދަލުވުމެއް ސެޕްޓެމްބަރު 26 ގައި ބޭއްވުމަށް ޔޫރަޕިއަން ކޮމިޝަނުން ވަނީ ނިންމައިފަ އެވެ. އީޔޫގެ ގައުމުތަކުން މިހާރު ވަނީ ވިހަ ބިސް ފެނުނު މައްސަލާގައި އެއް ގައުމުން އަނެއް ގައުމު ބަދުނާމު ނުކުރުމަށް އެދިފަ އެވެ.\nޔޫރަޕުގެ ގައުމުތަކުން ވަނީ އެތައް ޓަނެއްގެ ބިސް ނައްތާލާފައި. --ފޮޓޯ:އޭއެފްޕީ\nފިޕްރޮނިލް އެންމެ ބޮޑަށް ފެނިފައި ވަނީ ނެދަލޭންޑްސް އިން ގައުމުތަކަށް ފޮނުވި ބިހުގަ އެވެ. ޖަނަވާރުންގެ ހަށިގަނޑުގައި އުޅޭ އުކުނު ފަދަ ސޫފިތައް މަރަން ޖަހާ ފިޕްރޮނިލްގެ ކުޑަ މިންވަރަކީ އިންސާނުންގެ ސިއްހަތަށް ގެއްލުމެއްވާ އެއްޗެއް ނޫން ކަމަށް ބައެއް ގައުމުތަކުން ބުނި ނަމަވެސް ކާބޯތަކެތީގެ އިންޑަސްޓްރީގައި މި މައްދާ ބޭނުން ކުރުން ޔޫރަޕުން ވަނީ މަނާކޮށްފަ އެވެ. ބެލެވޭ ގޮތުގައި ފިޕްރޮނިލް ބޭނުންކޮށްފައި ވަނީ ކުކުޅު ކޮށިތަކުން ކޮންމެވެސް ސޫތްޕެއް މެރުމަށެވެ. އަދި އޭގެ އަސަރު މިވަނީ ބިހަށް ކޮށްފަ އެވެ.\nފިޕްރޮނިލް އަކީ ގިނަ އަދަދަށް ބޭނުންކޮށްފި ނަމަ އިންސާނުންގެ ކިޑްނީ އާއި ލިވަ އަދި ތައިރޮއިޑް ގްލޭންޑް ހަލާކުވާ ފަދަ މާއްދާ އެކެވެ.\nފިޕްރޮނިލްގެ އަސަރު ފެނުމާ ގުޅިގެން ނެދަލޭންޑްސް، ބެލްޖިއަމް، ޖަރުމަން އަދި ފްރާންސް ފަދަ ގައުމުތަކުގައި ކުކުޅު ކޮށިތައް ވަނީ ބަންދުކޮށްފަ އެވެ. އީޔޫ އިން ފިޕްރޮނިލް ފެނުނު ގައުމުތަކަކީ އިނގިރޭސި ވިލާތް، ސްވިޑަން، އޮސްޓްރިއާ، އަޔަލެންޑް، އިޓަލީ، ލަގްޒަމްބޯގް، ޕޮލެންޑް، ރުމޭނިއާ، ސްލޮވީނިއާ، ސްލޮވާކިއާ އަދި ޑެންމާކެވެ. އީޔޫ ނޫން ގައުމުތަކުގެ ތެރޭން ސްވިޒަލެންޑާއި ހޮން ކޮންގުން ވެސް ފިޕްރޮނިލްގެ އަސަރު ހުރި ބިސް ވަނީ ފެނިފަ އެވެ. މިއީ ޔޫރަޕުން ބޭރުން ފިޕްރޮނިލް ފެނުނު ފުރަތަމަ ފަހަރެވެ.\nނެދަލޭންޑްސް އަކީ ޔޫރަޕުގައި އެންމެ ފުޅާ ދާއިރާއެއްގައި ބިސް އުފައްދާ ގައުމެވެ. އަދި އެއީ މުޅި ދުނިޔެ އަށް ބެލި ނަމަވެސް އެންމެ ގިނައިން ބިސް އެކްސްޕޯޓް ކުރާ ގައުމެވެ.\nއިތުރު ލިޔުންތައް ބިސް ޔޫރަޕް\nދަނޑަށް އެރި ހަތަރު އެކްޓިވިސްޓުން 15 ދުވަހަށް ޖަލަށް\nނުކުޅެދޭ މީހުންގެ ކަރުދާހުގައި އޮފިޝަލުން ފާހަގަ ޖަހަނީ\nއަބުހަރީ ޒުހައިރުގެ ގޭގެ ބިއްލޫރި ތަޅާލައިފި\nގާޒާގެ 100 ގެއަކަށް ޗާޖުކުރެވޭ ބޮކިތަކެއް ފޮނުވައިފި


ފުރަތަމަ ޑިގްރީއަށް ކިޔެވުމުގެ ފުރުޞަތު ލިބުނު ދަރިވަރުންނަށް ލިޔުން ހަވާލުކުރަންފަށައިފި ފުރަތަމަ ޑިގްރީއަށް ކިޔެވުމުގެ ފުރުޞަތު ލިބުނު ދަރިވަރުންނަށް ލިޔުން ހަވާލުކުރަންފަށައިފި\nފުރަތަމަ ޑިގްރީއަށް ކިޔެވުމަށް ފުރުޞަތު ލިބުނު ދަރިވަރުންނަށް ލިޔުން ހަވާލުކުރަން ފަށައިފި\nދަސްވެނިމުގެ ރަސްމިއްޔާތެއްގެ ތެރެއިން --\nފުރަތަމަ ޑިގްރީއަށް ކިޔެވުމުގެ ފުރުޞަތު ލިބުނު ދަރިވަރުންނަށް އެކަމުގެ ލިޔުން ހަވާލުކުރަންފަށައިފިއެވެ. މި ލިޔުންތައް ހަވާލުކުރުމަށް ފަށާފައިވަނީ މިއަދު އޮންލައިންކޮށް އެމީހެއްގެ އީމެއިލްއެޑްރެސްއަށެވެ. އެހެންނަމަވެސް މި ފުރުޞަތު ލިބުނު ދަރިވަރުންގެ ޢަދަދު އެ މިނިސްޓްރީން ހާމައެއް ނުކުރައްވައެވެ.\nހަޔަރ އެޑިއުކޭޝަން މިނިސްޓްރީން ވިދާޅުވީ ހިލޭ ޑިގްރީއަށް ކިޔެވުމުގެ ފުރުޞަތު ހުޅުވާލުމާއެކު މިހާތަނަށް ގާތްގަޑަކަށް 2000 މީހުން ހުށަހަޅާފައިވާކަމަށެވެ. އަދި މިހާރުވެސް ފޯމްތައް ޕްރޮސެސްކުރުމުގެ މަސައްކަތް ކުރަމުންދާކަމަށާއި ފުރިހަމަ ނުކޮށް ހުރި ފޯމްތައް ބަލައިނުގަންނާނެ ކަމަށްވެސް މިނިސްޓްރީން ވިދާޅުވެއެވެ. އަދި ފޯމް ހުށަހަޅާފައިވާ ދަރިވަރުންގެ ތެރެއިން ޝަރުތު ހަމަވާ އަދި އެ ޕްރޮގްރާމަށް ހޮވޭ ދަރިވަރުންނަށް އެކަން އަންގަމުންދާނެ ކަމަށްވެސް މިނިސްޓްރީން ވިދާޅުވެއެވެ.\nފޯމްތައް ހުށަހެޅުމުގައި ބޭނުންވާ ހުރިހާ މަޢުލޫމާތެއް ފުރިހަމަ ކުރުމަށްފަހު ހުށަހެޅުމަށް އެ މިނިސްޓްރީން އިލްތިމާސްކުރައްވައެވެ. ފުރަތަމަ ޑިގްރީއަށް ކިޔަވާދޭ ކޮލެޖްތަކާ ގުޅިގެން އެތަންތަނުގައި ކިޔަވަމުންދާ ދަރިވަރުންނަށް "ހިލޭ ޑިގްރީ"އަށް ކިޔަވަން ހުށަހެޅުމަށްޓަކައި ފުރަންޖެހޭ ފޯމް ފުރިހަމަކުރާނެ ގޮތުގެ މަޢުލޫމާތު ދިނުމުގެ ސެޝަންތަކެއްވެސް ހަޔަރ އެޑިއުކޭޝަން މިނިސްޓްރީން ވަނީ ކުރިއަށްގެންގޮސްފައެވެ.\nހަޔަރ އެޑިއުކޭޝަން މިނިސްޓްރީން ވިދާޅުވީ ހިލޭ ޑިގްރީއަށް ކިޔެވުމަށް ފުރުޞަތު ހުޅުވާލުމުން ޢާއްމުންގެ ބޮޑު ތަރުޙީބެއް ލިބެމުންދާކަމަށެވެ. ރާއްޖޭގައި ހިލޭ ފުރަތަމަ ޑިގްރީއަށް ކިޔަވައިދޭން ނިންމައި އެކަމަށް ކުރިމަތިލުމުގެ ފުރުޞަތު ސަރުކާރުން ހުޅުވާލާފައިވަނީ މިދިޔަ ފެބްރުއަރީ މަހުގެ 14ވަނަ ދުވަހުއެވެ. އެއާއެކު ހިލޭ ޑިގްރީއަށް ކިޔެވުމަށްޓަކައި ޢާއްމުންގެ ބޮޑު ތަރުޙީބެއް ލިބެމުންދާކަމަށް ހަޔަރ އެޑިއުކޭޝަން މިނިސްޓްރީއާއި ކޮލެޖުތަކުން ވެސް ފާހަގަކުރެއެވެ.\nމިހާރު އޮންނަގޮތުން ހިލޭ ޑިގްރީއަށް ކިޔެވުމަށް އެދި ފޯމު ހުށަހެޅޭނީ ހަޔަރ އެޑިއުކޭޝަނަށް ގޮސްގެންނެވެ. އަދި އެކަމަށް ވަކި ސުންގަޑިއެއް މިހާތަނަށް މިނިސްޓްރީން އިޢުލާނު ކޮށްފައެއް ނުވެއެވެ.\nސަރުކާރުގެ ހިލޭ ޑިގްރީ ޕްރޮގްރާމް ކުރިއަށް ގެންދިޔުމަށްޓަކައި ސަރުކާރުގެ ދެ ޔުނިވަރސިޓީގެ އިތުރުން އަމިއްލަ ކޮލެޖުތަކުން ހަޔަރ އެޑިއުކޭޝަން މިނިސްޓްރީއާއެކު ވަނީ އެއްބަސްވުމެއްގައި ސޮއިކޮށްފައެވެ.\nހިލޭ ޑިގްރީއަށް ކިޔަވައިދޭ އުސޫލުގެދަށުން އެމްއެންޔޫއާއި އައިޔޫއެމްގެ ޑިގްރީ ކޯސްތައް މުޅިން ހިލޭ ކިޔެވޭނެ ފުރުސަތު އޮތްއިރު އަމިއްލަ ކޮލެޖުތަކުގެ ޑިގްރީ ޕްރޮގްރާމްތަކުގައި ކިޔަވާ ދަރިވަރުންގެ ޓިއުޝަންފީ ސަރުކާރުން ދައްކައިދޭގޮތަށް ވަނީ ހަމަޖެހިފައެވެ. ފުރަތަމަ ޑިގްރީއަށް ހިލޭ ކިޔަވައިދިނުމުގެ ސިޔާސަތު ތަންފީޒުކުރުމަށްޓަކާ މިއަހަރަށް އެކަނިވެސް 156 މިލިއަން ރުފިޔާ ޚަރަދުވާނެކަމަށާއި، އޭގެ ތެރެއިން ބޮޑުބައެއް ޚަރަދުކުރެވިގެންދާނީ އަމިއްލަ ކޮލެޖްތަކުގެ ޓިއުޝަން ފީތަކަށް ކަމަށް ހަޔަރ އެޑިއުކޭޝަން މިނިސްޓަރ ވަނީ ވިދާޅުވެފައެވެ.\nކޯވިޑް-19 : އިތުރު 120 މީހުން ބަލިން ރަނގަޅުވެ ޖުމްލަ އަދަދު 600 އިންމައްޗަށް\nކޯވިޑް-19އަށް ފަރުވާދިނުމަށް އިންޑިޔާގައި ރެމްޑެސިވިއަރ ބޭނުންކުރަނީ


Muvazzafun halhuthaalu kurumun bandu kohfaivaa kotareegai vote...\nރާއްޖެ - ވޯޓުލާތަން ބަދަލުކުރުން\nމުވައްޒަފުން ހަޅުތާލު ކުރުމުން ބަންދުކޮށްފައިވާ ކޮޓަރީގައި ވޯޓު ނުލުމަށް ނިންމައިފި\nވޯޓު ފޮށި އަސްލު ބަހައްޓަން ހަމަޖެހިފައިވަނީ ވަރަށް ހާމަ ސަރަހައްދެއްގައި\nއިލެކްޝަން ކޮމިޝަނުން ވޯޓުލާ ފޮށި ބަހައްޓާތަން ބަދަލު ކޮށްފައިވާ ޚަބަރު ލިބުނީ ހަވީރު ފަހެއް ޖަހަނިކޮށް\nކ. މާލެ 22 ސެޕްޓެންބަރ 2018 | ހޮނިހިރު 20:03 17,439\nޝެރެޓަން ފުލް މޫން ރިސޯޓުގެ މަންޒަރެއް -\nރިޔާސީ އިންތިޚާބުގައި ޝެރެޓަން ފުލް މޫން ރިސޯޓުގެ ވޯޓުލާ ފޮށި ބަންދުކޮށްފައިވާ ކޮޓަރިއަކަށް ބަދަލުކުރުމުން މުވައްޒަފުން ނިކުމެ، ހަޅުތާލުކޮށްގެން އެ ވޯޓު ފޮށި އަސްލު ބަހައްޓަން ހަމަޖެހިފައިވާތަނަށް ބަދަލު ކޮށްފިއެވެ.\nމިއަދު ހަވީރު ރިސޯޓު މުވައްޒަފުންނާއި އިލެކްޝަން ކޮމިޝަނުގެމުވައްޒަފުންނާއި ދެމެދު ވަނީ ހޫނު ގަދަ ބަހުސެއް ހިނގާފައެވެ. މުވައްޒަފުން ބުނީ ބަންދުކޮށްފައިވާ ކޮޓަރިއެއްގެ ތެރޭގައި ވޯޓު ފޮށި ބެހެއްޓުމަކީ ޓްރާންސްޕޭރެންސީ ގެއްލިދާނެ ކަމެއް ކަމަށާއި އެހެން ނުހެއްދުމަށެވެ. އަދި ވޯޓު ފޮށި ބަހައްޓަން ކުރިން ހަމަޖައްސާފައި ހުރި ތަން ރަގަނޅުކަމަށާއި އެތަނަކީ ހާމަކަން ބޮޑުތަނެއް ކަމަށް މުވައްޒަފުން ވަނީ ފާހަގަ ކޮށްފައެވެ.\nނަން ނުޖެހުމަށް ޝަރުތުކޮށް ރާއްޖެ އެމްވީއަށް މައުލޫމާތު ދިން އެ ރިސޯޓުގެ މުވައްޒަފަކު ބުނީ ވޯޓުލާ ފޮށި އިލެކްޝަންސް ކޮމިޝަނުން ބަހައްޓާތަން ބަދަލު ކުރި ކަމުގެ ޚަބަރު ލިބުނީ ހަވީރު ފަހެއް ޖަހަނިކޮށް ކަމަށެވެ. ރިސޯޓުގެ މުވައްޒަފުންނަށް އެ މައުލޫމާތު ލިބުމާއެކު ހިއުމަން ރިސޯސަސް ޑިޕާޓްމަންޓުގެ ކުރިމައްޗަށް ގޮސް ވަނީ ހަޅުތާލު ކޮށްފައި ކަމަށާއި އިލެކްޝަންސް ކޮމިޝަނުގެ ދެ މުވައްޒަފުން އެއާއެކު އަލުން ބައްދަލު ކުރި ކަމަށެވެ. ބަންދު ކޮށްފައިވާ ކޮޓަރީގައި ވޯޓުލުމަށް ރިސޯޓުގެ މުވައްޒަފުން ދެކޮޅު ހެދުމުން ކުރިން ވޯޓުލާން ހަމަޖައްސާފައި ހުރި އޯޕެން ހަޓަށް ވޯޓުލާ ފޮށި ބަހައްޓަން އިލެކްޝަންސް ކޮމިޝަނުގެ މުވައްޒަފުން އެއްބަސްވެފައިވާ ކަމަށް ވެސް އޭނާ ބުންޏެވެ. އެ ކަން ހަމަޖެހުނީ ގާތް ގަޑަކަށް 5:20 ގައި ކަމަށް އޭނާ ބުނެއެވެ.\nއިލެކްޝަންސް ކޮމިޝަނުގެ ދެ މުވައްޒަފުންނާއި ހަވާލާދީ ނަން ނުޖެހުމަށް ޝަރުތުކޮށް މައުލޫމާތު ދިން ރިސޯޓުގެ މުވައްޒަފު ބުނީ ބަންދު ކޮށްފައިވާ ކޮޓަރިއަށް ވޯޓު ފޮށި ލާން ނިންމީ އިލެކްޝަންސުގެ މުވައްޒަފުން އެއަރ ކޮންޑިޝަންގެ ތެރޭގައި ތިބުމަށްކަމަށް އެ މީހުން ބުނިކަމަށެވެ.\nއެ ރިސޯޓުގެ އެޗްއާރ މެނޭޖަރަށް ރާއްޖެ އެމްވީއިން ގުޅުމުން، އެބޭފުޅާ ވިދާޅުވީ ވޯޓުލާން ހަމަޖެހިފައި ވަނީ އިލެކްޝަންސުން ހަމަޖައްސައިފައިވާ ހާމަކަން ބޮޑު ތަނެއްގައި ކަމަށެވެ. ބަންދުކޮށްފައި ހުރި ކޮޓަރިއަކުން ހާމަކަން ބޮޑު ސަރަހައްދަކަށް ވޯޓުލާ ފޮށި ބަދަލު ކުރީ ކީއްވެތޯ ރާއްޖެއެމްވީ އިން އެހުމުން އެބޭފުޅާ ވިދާޅުވީ އެއީ އަސްލު ވޯޓު ފޮށި ބަހައްޓަން ހަމަޖައްސާފައިވާ ތަނަށް ވުމުންކަމަށެވެ.\nއެ ރިސޯޓުގައި އެކަހަލަ ހާދިސާއެއް ހިނގިތޯ އިލެކްޝަންސް ކޮމިޝަނަށް ގުޅައި އެހުމުން އެބޭފުޅުން ވިދާޅުވީ އެކަމާ ބެހޭ މައުލޫމާތެއް އަދު ލިބިފައި ނުވާކަމަށެވެ.


Nurahkaatheri minvarah vai thaqayyaru vumaai gulhigen Indiage New...\nދިއްލީގެ ވައި ތަޣައްޔަރުވުން\nނުރައްކާތެރި މިންވަރަށް ވައި ތަޣައްޔަރުވުމާއި ގުޅިގެން އިންޑިއާގެ ނިއުދިއްލީގެ ސްކޫލްތައް ބަންދުކޮށްފި\nއެއަރ ކުއަލިޓީ އިންޑެކްސް މިހާރު ހުރީ 472 ގައި\nދިއްލީގެ އެއަރ ކުއަލިޓީ އިންޑެކްސް މިހާރު ހުރީ ޑަބްލިއު އެޗް އޯގެ މިންގަޑަށް ވުރެ ނުވަ ގުނަ އިތުރަށް\nދިއްލީގެ ސްކޫލްތައް ބަންދުކުރީ ވަގުތީ ގޮތުން2ދުވަހުގެ މުއްދަތަކަށް\nކ. މާލެ | 15 ނޮވެންބަރ 2019 | ހުކުރު 02:13 | 4,038\nދިއްލީގައި ވައިނުސާފުކަމުން އާންމުން ބޭރަށް ނިކުންނަނީ މާސްކް އަޅިއިގެން - ރޮއިޓަރސް\nއިންޑިއާގެ ވެރިރަށް ނިއުދިއްލީގައި ނުރާއްކާތެރި މިންވަރަށް ވައި ތަޣައްޔަރުވުމުގެ ސަބަބުން، އެ ސިޓީގެ ސްކޫލްތައް ބަންދުކޮށްފިއެވެ.\nބުރާސްފަތިދުވަހު ސްކޫލްތައް ބަންދުކުރީ އެޤައުމުގެ "އެންވަޔަރަންމެންޓަލް ޕޮލިއުޝަން ޕްރިވެންޝަން އެންޑް ކޮންޓްރޯލް އޭޖެންސީ"ން ދިއްލީގެ ވައިގެ ތަޣައްޔަރުކަމުގެ މިންވަރާއި އޭގެ ނުރައްކާތެރިކަން ބަޔާންކޮށް ދިއްލީއާއި، އަދި އަވަށްޓެރި އެހެން ސްޓޭޓްތަކުގެ ސަރުކާރަށް ސިޓީ ފޮނުވުމާއި ގުޅިގެން ރައްކާތެރިކަމުގެ ފިޔަވަޅެއްގެ ގޮތުންކަމަށް އިންޑިއާގެ މީޑިއާތަކުން ރިޕޯޓްކުރެއެވެ. އެއޭޖެންސީން ފޮނުވި ސިޓީގައި ބަޔާންކޮށްފައިވާ ކަންތައްތަކަށް ބެލުމަށްފަހު ދިއްލީ ސަރުކާރުން ވަނީ ކުރިޔަށް އޮތް ދެ ދުވަހު ސްކޫލްތައް ބަންދުކޮށްފައެވެ. ދިއްލީގެ ސްކޫލްތައް އަލުން ހުޅުވާއިރު ވެސް، ވައިގެ ކޮލިޓީ ކޮންޓްރޯލް ހުރީ ޞިއްޙީ ގޮތުން ރައްކާތެރި މިންވަރެއްގައިތޯ ބެލުމަށް ފަހުގައި ނޫނީ ސްކޫލްތަކުގެ ކިޔެވުން އަލުން ނުފަށާނެކަމަށް ދިއްލީގެ ކަމާބެހޭ އިސް މަސްއޫލުވެރިން ވިދާޅުވެއެވެ.\nއިންޑިއާގެ"އެންވަޔަރަންމެންޓަލް ޕޮލިއުޝަން ޕްރިވެންޝަން އެންޑް ކޮންޓްރޯލް އޭޖެންސީން ބުނާ ގޮތުންނަމަ ދިއްލީގެ ވައި ނުރައްކާތެރި މިންވަރަކަށް ތަޣައްޔަރުވެފައިވާތާ ތިން ދުވަސްވެއްޖެއެވެ. އެ އޭޖެންސީގެ ޗެއަރމަން ބޫރޭ ލާލް އާއި ޙަވާލާދީ އިންޑިއާގެ މީޑިއާ ރިޕޯޓްތައް ބުނާ ގޮތުންނަމަ ނިއު ދިއްލީގެ ވައިގެ ކުއަލިޓީ އިންޑެކްސް މިހާރު ހުރީ ދުނިޔޭގެ ޞިއްޙަތު ޖަމްޢިއްޔާ (ޑަބްލިއު އެޗް އޯ) އިން ކަނޑައަޅާފައިވާ މިންވަރަށް ވުރެ މަތީގައެވެ.\nއެއަރ ކުއަލިޓީ އިންޑެކްސް މިހާރު ހުރީ 472 ގައި. މިއީ ވާރލްޑް ހެލްތު އޯގަނައިޒޭޝަން (ޑަބްލިއު އެޗް އޯ) ގެ މިންގަޑަށް ވުރެ ނުވަ ގުނަ އިތުރު ޢަދަދެއް. މިފަދަ ދަނޑިވަޅެއްގައި ސްކޫލްތައް ބަންދު ކުރުން މަޖްބޫރުވާނެ. ކުދިން މިފަދަ މާހައުލަކަށް ނިކުމެއްޖެނަމަ، އޭގެއިން ނިކުމެދާނެ ނަތީޖާ ވަރަށް ނުރައްކާވެދާނެތީ"\n~ ބޫރޭ ލާލް/ޗެއަރމަން/އެންވަޔަރަންމެންޓަލް ޕޮލިއުޝަން ޕްރިވެންޝަން އެންޑް ކޮންޓްރޯލް އޭޖެންސީ/އިންޑިއާ\nނިއުދިއްލީގެ ވައި ނުސާފުވެ ނުރައްކާތެރި މިންވަރަށް ވައި ތަޣައްޔަރުވުމުގެ ސަބަބުން ދަތުރުފަތުުރުކުރުމަށާއި، ބޭރުތެރެއަށް ނިކުތުންވަނީ ނުރައްކާތެރި ދަތިކަމަކަށްވެފައެވެ. ޢާންމި ދިރިއުޅުމަށް ބުރޫ އަރާވަރަށް ދިއްލީގެ ވައި ނުސާފުވުމާއި ގުޅިގެން އާންމުން މިހާރު ގިނަ ވަގުތު ހޭދަކުރަނީ ގޭތެރޭގައި ކަމަށް އިންޑިއާގެ މީޑިއާތަކުން ރިޕޯޓް ކުރެއެވެ. ޞިއްޙީ ގޮތުން ކުރިމަތިވެދާނެ ނުރައްކަލަކަށް ބަލައި ޒަރޫރީ ބޭނުންތަކުގައި ނުވަތަ ކޮންމެހެން ނިކުންނަން ޖެހިގެން ނޫނީ ބޭރަށް ނުނިކުތުމަށް ޞިއްޙީ މާހިރުންނާއި، ދިއްލީގެ "ދަ ސެންޓްރަލް ޕޮލިއުޝަން ކޮންޓްރޯލް ބޯޑް" އިން ވަނީ އިލްތިމާސްކޮށްފައެވެ.\nއިންޑިއާގެ ވެރިރަށް ނިއުދިއްލީއާއި، އުތުރުގެ ބައެއް ސްޓޭޓުތަކުގައި ފިނި މޫސުމާއި ދިމާކޮށް ނުރައްކާތެރި މިންވަރަށް ވައި ތަޣައްޔަރުވެފައިވަނީ ދަނޑުވެރިކަމުގެ ބޭނުންތަކަށް ދަނޑުތައް އެންދުމާއި، އެއްގަމު އުޅަނދުތަކުން ބޭރު ކުރާ ދުންތަކާއި، އިމާރާތްކުރާ ސައިޓުތަކުން ބޭރުވާ ހިރަފުހުގެ ސަބަބުންކަމަށް އިންދިއާގެ ތިމާވެއްޓާއި ބެހޭ ތަޖުރިބާކާރުންނާއި މާހިރުން ބުނެއެވެ. މި ސަބަބުތަކާއި ހުރެ ނިއު ދިއްލީ ވެފައިވަނީ ދުނިޔޭގެ އެންމެ ވައި އެންމެ ނުސާފު ވެރިރަށުގެ ގޮތުގައެވެ.


Kureege Volleyboalha kulhuntherin bainalagvaamee kaamiyaabee thakeh hoadhaifi | Mihaaru\nއޭޝިއާ ޕެސިފިކް މާސްޓާސް ގޭމްސްގައި ރަން މެޑަލް ހޯދި ރާއްޖޭގެ 45 އަހަރުން މަތީގެ ވޮލީބޯޅަ ކުޅުންތެރިން.\nކުރީގެ ވޮލީ ކުޅުންތެރިން ބޭރުގައި ބޮޑެތި ކާމިޔާބީތަކެއް ހޯދައިފި\n14 ސެޕްޓެމްބަރ 2018 - 16:49 1 comment\nފުރަތަމަ ފަހަރަށް ބާއްވާ އޭޝިއާ ޕެސިފިކް މާސްޓާސް ގޭމްސްގައި ރާއްޖޭގެ ކުރީގެ ވޮލީބޯޅަ ކުޅުންތެރިން ބޮޑެތި ކާމިޔާބީތަކެއް ހާސިލްކޮށްފި އެވެ.\nމެލޭޝިއާގެ ޕިނޭންގައި ކުރިއަށްދާ މި ގޭމްސްގައި ވާދަކުރަމުން އަންނަ މޯލްޑިވްސް ވޮލީބޯލް ވެޓްރަންސް (އެމްވީވީ) ޓީމުން ވަނީ 45 އަހަރުން މަތީގެ އުމުރުފުރާގެ އިންޑޯ ވޮލީ ޗެމްޕިއަންކަން ހޯދައިފަ އެވެ. އިއްޔެ ކުޅުނު ފައިނަލް މެޗު އެ ޓީމު ކާމިޔާބުކުރީ ސްވިސް-އޮސްޓްރޭލިއާ ޓީމު އަތުން 2-1 ސެޓުން މޮޅުވެގެންނެވެ.\nއިސްމާއިލް ޝިހާބްގެ ކެޕްޓަންކަމުގެ ދަށުން ކުޅުނު މި ޓީމުގެ އެހެން ކުޅުންތެރިންގެ ތެރޭގައި އަހުމަދު އަނީސް (ތަރި އަނީސް) އާއި މުހައްމަދު ނަދީމާއި ނިޒާރު އިބްރާހިމް އަދި އިސްމާއިލް ޝިހާމް (ސަޑިއްކެ) ހިމެނެ އެވެ. ކޯޗަކީ ފިނިވާ އަބްދުލްހަމީދެވެ.\nރާއްޖޭގެ 40 އަހަރުން މަތީގެ ޓީމުން ވަނީ މުބާރާތުގެ ސެމީ ފައިނަލުން ފުރުސަތު ހޯދައިފަ އެވެ. އެ ޓީމަށް ކުޅޭ ކުޅުންތެރިންގެ ތެރޭގައި ރާއްޖޭގެ އެންމެ މޮޅު ކުޅުންތެރިޔާގެ މަގާމް ހޯދާފައިވާ ޝާމިލް އާދަމާއި ފަހުތުﷲ ވަހީދު (ފައްލޯ) އާއި އިސްމާއިލް ރިފާއު (ޗިޗޫ) އަދި އިބްރާހިމް އާދިލް (ކޮއްކޮ) ހިމެނެ އެވެ.\nމުބާރާތުގެ ބީޗް ވޮލީ އިވެންޓުން ރާއްޖޭގެ ކުޅުންތެރިން ވަނީ ރަން މެޑަލަކާއި ހަތަރު ރިހި މެޑަލް އަދި އެއް ލޯ މެޑަލް ހޯދައިފަ އެވެ. ސާޅީސް އަހަރުން މަތީގެ ބީޗް ކުއަޓްރޯ ކެޓަގަރީން ރާއްޖޭގެ ފައްލޯ، ޗިޗޫ، އަހުމަދު ނިޒާމް، ސޯދިގު، ފަލާހް އިބްރާހިމް އަބޫބަކުރު އަދި ކޮއްކޮގެ ޓީމުން ރަން މެޑަލް ހޯދީ ރާއްޖޭގެ އެހެން ޓީމެއް އަތުން މޮޅުވެގެންނެވެ. ރިހި މެޑަލް ހޯދި އެ ޓީމަށް ކުޅުނީ ޝާމިލާއި ނިޒާރާއި ޖަމާލާއި އިބްރާހިމް ރަޝީދު އަދި ހުސެއިން ނައީމާއި އަހުމަދު ވަހީދެވެ.\nމުބާރާތުގެ 50 އަހަރުން މަތީގެ ބީޗް ކުއަޓްރޯ ކެޓަގަރީން ރިހި މެޑަލް ހޯދިއިރު އެ ޓީމުގައި ހިމެނުނީ ތަރި އަނީސް، އިސްމާއިލް ޝިހާބް، އަހުމަދު ޝަރީފް (ކަފަ)، ސަޑިއްކެ އަދި އީސާ އަލީ އެވެ.\nއޭޝިއާ ޕެސިފިކް މާސްޓާސް ގޭމްސްގައި ވާދަކުރާ ރާއްޖޭގެ 40 އަހަރުން މަތީގެ ކުޅުންތެރިން.\nބީޗް ޕެއާ އިވެންޓްތަކުގެ ތެރެއިން އިސްމާއިލް ޝިހާބާއި ސަޑިއްކެގެ ޕެއާ އިން 50 އަހަރުން މަތީގެ ކެޓަގަރީން ރިހި މެޑަލް ހޯދިއިރު އެ ކެޓަގަރީން އީސާ އަލީ އާއި މުހައްމަދު ރަޝީދުގެ ޕެއާ އިން ލޯ މެޑަލް ހޯދި އެވެ. އަދި ސައީދު އަލީ އާއި ތަރި އަނީސްގެ ޕެއާ އިން 55 އަހަރުން މަތީގެ ބީޗް ޕެއާ ކެޓަގަރީން ރިހި މެޑަލް ހޯދި އެވެ.\nމިއީ މީގެ އަހަރެއްހާ ދުވަސް ކުރިން އުފެދުނު އެމްވީވީން ވާދަކުރި ރަސްމީ ފުރަތަމަ މުބާރާތެވެ. އެކަމަކު އެ ޖަމިއްޔާގެ ސީނިއާ ނައިބް ރައީސް ތަރި އަނީސް ވިދާޅުވީ މަގުސަދަކީ މުބާރާތްތަކުގައި ވާދަކުރުން ނޫން ކަމަށާއި ވޮލީބޯޅައަށް ކުރިއެރުވުމަށް އަތެއް ދިއްކުރުން ކަމަށެވެ.\n"އަޅުގަނޑުމެންގެ ބޭނުމަކީ ކުރީގެ ވޮލީ ކުޅުންތެރިން އަލުން ވޮލީ ކޮމިއުނިޓީގެ ތެރެއަށް ގެނެސް، ވޮލީގެ ކުރިއެރުމަށް މަސައްކަތްކޮށް އެސޯސިއޭޝަނަށް އެހީތެރިވުން،" އޭނާ ވިދާޅުވި އެވެ. "މިހާރު ކުޅިވަރުގައި އެންމެ ބޮޑަށް މަދުވަނީ ޑިސިޕްލިން. އަޅުގަނޑުމެންގެ ބޭނުމަކީ މުޅިން އާ ޖެނެރޭޝަނެއްގެ ކުޅުންތެރިން އަންނައިރު އެ ކުޅުންތެރިންގެ ކިބައިގައި އެކަހަލަ ކަންކަން ހަރުލެއްވުން."\nއަނީސް ވިދާޅުވީ ޖަމިއްޔާ އިން މިހާރު ވެސް ތ. އަތޮޅާއި ރ. އަތޮޅުގައި ވޮލީގެ ތަމްރީން ޕްރޮގްރާމްތަކެއް ހިންގާފައިވާ ކަމަށާއި އެ މަސައްކަތް އަދިވެސް އޮތީ ކުރިއަށް ކަމަށެވެ.\n"އެކަންކަން ކުރިއަށް ގެންދިއުމަށް މެމްބަރުން އެކްޓިވްކޮށް ބޭތިއްވުމަށް އެބަޖެހޭ މެމްބަރުން ވެސް މޯޓިވޭޓްކުރަން. އެގޮތުގެ މަތިން ބައިވެރިވާ މުބާރާތެއް މިއީ،" އޭނާ ވިދާޅުވި އެވެ.\nމުޅި ދުނިޔެއަށް މަޝްހޫރު މާސްޓާ ގޭމްސްގެ އޭޝިއާ ޕެސިފިކްގެ ފުރަތަމަ އެޑިޝަނުގައި 22 ކުޅިވަރެއްގައި ތިރީހަކަށް ގައުމުން ވާދަކުރެ އެވެ.


Israel ge veri rashah Gudhus hedheyne gotheh nei | Mihaaru\nއިޒްރޭލުގެ ވެރިރަށަކީ ގުދުސް ކަމަށް އެމެރިކާ އިން ބަލައިގަތުމުން ދުނިޔޭގެ ރުޅިވެރިކަން ވަނީ އިތުރުވެފައި. --ފޮޓޯ:ރޮއިޓާސް\n07 ޑިސެމްބަރ 2017 - 12:49 1 comment\nގުދުސް (ޑިސެމްބަރު 7) - އިޒްރޭލުގެ ވެރިރަށަކީ ގުދުސް ކަމަށް އެމެރިކާ އިން ބަލައިގެންފި ކަމަށް ރައީސް ޑޮނަލްޑް ޓްރަމްޕް ރޭ ރަސްމީކޮށް އިއުލާން ކުރެއްވުމަށް ފަހު އެމެރިކާ އެމްބަސީ ތެލް އަވީވުން ގުދުސް އަށް ބަދަލު ކުރުމުގެ މަސައްކަތް ވަނީ ފައްޓަވައިފަ އެވެ.\nޓްރަމްޕުގެ އެ ނިންމެވުމުން މުޅި ދުނިޔޭގައި ދަނީ ކުށްވެރި ކުރަމުންނެވެ.\nއިޒްރޭލުން އިރުމަތީ ގުދުސް އަށް ވެރިވެގަތީ 1967 ވަނަ އަހަރު ކުރި ހަނގުރާމަ އަށް ފަހު އެވެ. ގުދުސްގެ ހުޅަނގުގެ ސަރަހައްދު ވަނީ 1948 ވަނަ އަހަރު ކުރި އަރަބި-އިޒްރޭލް ހަނގުރާމައިގައި ހިފައިފަ އެވެ. އިރުމަތީ ގުދުސް އިޒްރޭލުން ހިފުމާ އެކު މުޅި ސިޓީ ވަނީ ޔަހޫދީ ދައުލަތުގެ ބާރުގެ ދަށަށް ގެންގޮސްފަ އެވެ. އެކަމަކު އެކަން ބައިނަލްއަގުވާމީ މުޖްތަމައުން ބަލައިގެންފައެއް ނުވެ އެވެ. އޭގެ ތެރޭގައި އެމެރިކާ ވެސް ހިމެނެ އެވެ. ފަލަސްތީނު - އިޒްރޭލް ހަމަނުޖެހުމުގައި ހައްލު ކުރަން އެންމެ އުނދަގޫވެފައި ވަނީ ވެސް ގުދުސްގެ މައްސަލަ އެވެ. ގުދުސް އަކީ އިޒްރޭލުގެ ވެރިރަށަށް ހަދަން މަސައްކަތް ކުރާ އިރު ފަލަސްތީނުން ބުނަމުން ދަނީ ކުރިމަގުގައި އުފެދޭ ދައުލަތުގެ ވެރިރަށަށް ވާނީ އިރުމަތީ ގުދުސް ކަމަށެވެ. އަދި ގުދުސް އަކީ ވެރިރަށުގެ ގޮތުގައި ނުހިމެނޭ ދައުލަތެއްގެ މާނައެއް ނެތް ކަމަށް ފަލަސްތީނުން ވަނީ ބުނެފަ އެވެ.\nބައިނަލްއަގުވާމީ މުޖްތަމައު ދެކޭ ގޮތް\nއަގްސާ މިސްކިތް ހިމެނޭ ސަރަހައްދަށް ވަންނަ މީހުން ފާސްކުރަން އިޒްރޭލުން މެޓަލް ޑިޓެކްޓާ ހަރު ކުރަނީ. --ފޮޓޯ:އޭއެފްޕީ\nއޭގެ ފަހުން އިޒްރޭލުން ވަނީ 1967 ވަނަ އަހަރު ހަނގުރާމައިގައި އިރުމަތީ ގުދުސް ވެސް ހިފައިފަ އެވެ. އޭރު އިރުމަތީ ގުދުސް އޮތީ ޖޯޑަންގެ ބެލުމުގެ ދަށުގަ އެވެ. އަދި އެއީ އިޒްރޭލުގެ ބައެއްގެ ގޮތުގައި އެ ގައުމުގެ ގާނޫނުތަކުގައި ވަނީ ހިމަނައިފަ އެވެ. އިޒްރޭލުން 1980 ވަނަ އަހަރު ފާސްކުރި "ގުދުސް ގާނޫނު"ގެ ދަށުން އިރުމަތީ ގުދުސް އަކީ އިޒްރޭލުގެ ބައެއްގެ ގޮތުގައި ހިމަނާ މުޅި ގުދުސް އެއީ އިޒްރޭލުގެ ވެރި ރަށް ކަމަށް ކަނޑައެޅި އެވެ. އެކަމަކު ބައިނަލްއަގުވާމީ ގޮތުން އެކަން ބަލައިގެންފައެއް ނުވެ އެވެ. އަދި އދ. ސަލާމަތީ މަޖިލީހުން 1980 ވަނަ އަހަރު ފާސްކުރި 478 ވަނަ ގަރާރުގެ ދަށުން ވަނީ އިޒްރޭލުން ފާސްކުރި ގާނޫނު ބާތިލް ކަމަށް ކަނޑައަޅައިފަ އެވެ.\nއެމެރިކާ ވެސް ހިމެނޭ ގޮތަށް ބައިނަލައަގުވާމީ މުޖްތަމައުން ދެކެމުން އައީ އިރުމަތީ ގުދުސް އަކީ އިޒްރޭލުން ހިފާފައިވާ ބިމެއް ކަމަށެވެ. އަދި ގުދުސްގެ އެއްވެސް ބަޔަކީ އިޒްރޭލުގެ ވެރިރަށް ކަމަށް ދުނިޔޭގެ އެއްވެސް ގައުމަކުން މި އަހަރު ކުރީކޮޅާ ހަމައަށް ބަލައިގެންފައެއް ނުވެ އެވެ. ރަޝިޔާ އިން މި އަހަރު ކުރީކޮޅު ވަނީ ހުޅަނގު ގުދުސް އަކީ އިޒްރޭލުގެ ވެރިރަށް ކަމަށް ބަލައިގެންފަ އެވެ. އެކަމަކު ހުރިހާ އެމްބަސީތަކެއް ހުންނަނީ ތެލް އަވީވުގަ އެވެ.\nގުދުސްގައި އުޅޭ ފަލަސްތީން މީހުން\nއިރުމަތީ ގުދުސް އިޒްރޭލުގެ ތަނަކަށް ހެދުމަށް ފަހު އެ ތަނުގައި އުޅޭ ފަލަސްތީނު މީހުންނަށް ރައްވެހިކަން ދީފައެއް ނުވެ އެވެ. ފަލަސްތީނުގެ 420،000 މީހުން އިރުމަތީ ގުދުސްގައި ދިރިއުޅެ އެވެ. އިރުމަތީ ގުދުސްގައި އުޅޭ ފަލަސްތީނު މީހުންނާ މެދު އިޒްރޭލުން ދެކެނީ އެއީ އެ ބިމަށް ވަޒަންވެރިވެފައިވާ ބައެއްގެ ގޮތުގަ އެވެ.\nއިރުމަތީ ގުދުސްގައި އިޒްރޭލުގެ 200،000 މީހުން އުޅެ އެވެ. އެ މީހުންނަށް އިޒްރޭލް ސިފައިންގެ ހިމާޔަތް ލިބެ އެވެ.


Nafsaanee massalathakaa dhekolhah meyvaa aai tharukaaree | Mihaaru\n20 ފެބުރުއަރީ 2019 - 07:22\nއިނގިރޭސިވިލާތުގެ ލީޑްސް ޔުނިވަސިޓީން ހަދާފައިވާ ދިރާސާގައި ބުނާ ގޮތުން ޖިސްމާނީ ގޮތުން މީހާ ވަރުގަދަވާން މޭވާ އާއި ތަރުކާރީ މުހިއްމު ދައުރެއް އަދާކުރާ ގޮތަށް، އެ ބާވަތްތައް ގަވައިދުން ކޮންމެ ދުވަހެއްގެ ކެއުމުގައި ވެސް ހިމަނާ ނަމަ، ނަފްސާނީ ގޮތުން ލިބޭ ހިތްހަމަޖެހުން ވެސް ބޮޑުކޮށްދެ އެވެ.\nސިއްހީ ތަޖުރިބާކާރުން ވެސް އަބަދު ދޭ ނަސޭހަތަކީ ކުލަގަދަ މޭވާ އާއި ތަރުކާރީ ކެއުން އާދަކުރުމެވެ. އާ ދިރާސާގައި ފާހަގަކޮށްފައިވާ ގޮތުގައި މޭވާ އާއި ތަރުކާރީ ބޭނުންކުރާ ނަމަ އެއިން ލިއްބައިދޭ ވިޓަމިން ސީ އާއި އީގެ މާއްދާތަކުން މޫޑަށް އުފާވެރިކަން ގެނެސްދެ އެވެ.\nއެހެންވެ އެފަދަ ބާވަތްތައް ކެއުމުން ހިތާއި ސިކުނޑި އަށް ހަމަޖެހުން ލިބެ އެވެ.\nދިސާރާގައި ބުނި ގޮތުގައި ނަފުސާނީ މައްސަލަތަކާ ދުރުވުމަށް ކަސްރަތުކުރުމެކޭ އެއްފަދައިން ތަރުކާރީ އާއި މޭވާ ވެސް މުހިންމެވެ.\nސިއްހީ ތަޖުރިބާކާރުން ބުނާ ގޮތުގައި މޭވާ އާއި ތަރުކާރީން ލިއްބައިދޭ ފުރިހަމަ ފައިދާ ލިބޭނީ އެފަދަ ބާވަތްތައް ވީހާ ވެސް ތާޒާކޮށް ކެއުމުންނެވެ. އަދި ކައްކައިގެން ތަރުކާރީ ފަދަ ބާވަތްތައް ކޭ ނަމަވެސް އެންމެ ރަނގަޅު ގޮތަކީ ވީހާ ވެސް ކުޑަކޮށް ރޯ ފިލުވައިގެން ކެއުމުން ކަމަށް ބުންޏެވެ.\nމި ފަހަކަށް އައިސް ވަރަށް ގިނަ މީހުންނަކީ ނަފްސާނީ އެކި ކަހަލަ މައްސަލަތައް ދިމާވާ މީހުންނެވެ. އޭގެ ތެރޭގައި ޑިޕްރެޝަން، އެންޒައިޓީ، ސްޓްރެސް، ޕޯސްޓް ޓްރޯމެޓިކް ޑިސްއޯޑާ އަދި ބައިޕޯލާ ޑިސްއޯޑާ ފަދަ މައްސަލަތައް ހިމެނެ އެވެ.\nއިތުރު ލިޔުންތައް ސިއްހަތު ދިރާސާ މޭވާ ތަރުކާރީ މެންޓަލް ހެލްތް\nއެވޮކާޑޯ ފަޅާލަންވާނީ ރަނގަޅަށް ދޮވެފައި


Fayyaz ah furihama ah ithurubaaru kuran: MDP baeh Memberun\nމެމްބަރު ރޮޒައިނާ އަދި އަލީ ނިޔާޒު--\nފައްޔާޒަށް އިތުބާރުކުރަން: އެމްޑީޕީ ބައެއް މެމްބަރުން\n12 އޯގަސްޓް 2020 - 17:21:13\nއިކޮނޮމިކް މިނިސްޓަރު ފައްޔާޒު އިސްމާއިލްއަށް ފުރިހަމަށް އިތުބާރުކުރައްވާ ކަމަށް އެމްޑީޕީގެ ބައެއް މެމްބަރުން ވިދާޅުވާން ފަށައިފި އެވެ.\nމިނިސްޓަރު ފައްޔާޒަށް އިތުބާރުކުރައްވާ ކަމަށް ބައެއް މެމްބަރުން ފާހަގަކުރައްވަން ފަށާފައި މިވަނީ އެމްޑީޕީގެ ބައެއް މެމްބަރުން އިސްވެ ތިއްބަވާ، ފައްޔާޒުގެ އިތުބާރު ނެތް ކަމުގެ މައްސަލައެއް ރައްޔިތުންގެ މަޖިލީހަށް ވެއްދުމަށްޓަކައި މަސައްކަތްކުރަމުންދާ ދަނޑިވަޅެއްގަ އެވެ.\nއެގޮތުން އެ މައްސަލަ މަޖިލީހަށް ވެއްދުމަށް ސޮއި ހޯދުމުގެ މަސައްކަތް ކުރަމުން އަންނައިރު މިހާރު ވިހި ސޮއި ލިބިފައިވާ ކަމަށް ވެސް މައުލޫމާތު ލިބެ އެވެ.\nއެކަމާއި ގުޅިގެން އެމްޑީޕީގެ ބައެއް މެމްބަރުން އަންނަނީ މިނިސްޓަރު ފައްޔާޒުގެ ދިފާއުގައި ވާހަކަ ދައްކަވަމުންނެވެ. އެގޮތުން އައްޑޫ މީދޫ ދާއިރާގެ މެންބަރު ރޮޒައިނާ އާދަަމް ކުރެއްވި ޓްވީޓެއްގައި ވިދާޅުވީ މި ސަރުކާރުގެ މިނިސްޓަރުންގެ ތެރެއިން އެންމެ އީވާގި އެއް ވަޒީރަކީ ފައްޔާޒު ކަމަށާއި ފުރިހަމައަށް އިތުބާރުކުރައްވާ ކަމަށެވެ.\nއަދި އެމްޑީޕީގެ ޗެއާޕާސަންގެ ނައިބު އަދި މަޖިލީހުގެ ހުޅުމާލެ ދާއިރާގެ މެންބަރު އަލީ ނިޔާޒު ވެސް މިނިސްޓަރު ފައްޔާޒުގެ ދިފާއުގައި ނިކުންނަވާ ވިދާޅުވީ، އިތުބާރު ނެތްކަމުގެ ވޯޓު ނަގަން ޖެހޭ ސަބަބެއް ނެތް ކަމަށާއި ފުރިހަމައަށް އިތުބާރު ކުރައްވާ ކަމަށެވެ.\nއޭގެ އިތުރުން ކިނބިދޫ ދާއިރާގެ އެމްޑީޕީ މެމްބަރު މުހައްމަދު ނާޝިޒް ވެސް ވަނީ ފައްޔާޒަށް އިތުބާކުރައްވާ ކަމަށް ވިދާޅުވެ ޓްވީޓް ކުރައްވާފަ އެވެ. އަދި އިހަވަންދޫ ދާއިރާގެ މެމްބަރު ވެސް ވަނީ މިނިސްޓަރު ފައްޔާޒު ވަރަށް ބުރަކޮށް މަސައްކަތް ކުރައްވަމުން އަންނަ ކަމަށާއި އިތުބާރު ކުރައްވާ ކަމަށް ވިދާޅުވެފަ އެވެ. ގަމު ދާއިރާ މެމްބަރު މުހައްމަދު ވިސާމް ވެސް ވަނީ ނަތީޖާ ސައްތައިން ސައްތައަށް ދައްކަވަމުން ސަރުކާރުގެ މެނިފެސްޓޯ ތަންފީޒުކުރުމަށް ވަރުބަލިކަމެއް ނެތި ފައްޔާޒު މަސައްކަތް ކުރައްވަމުން ގެންދަވާ ކަމަށާއި އިތުބާރު ކުރައްވާ ކަމަށް ވިދާޅުވެފަ އެވެ.\nމިނިސްޓަރު ފައްޔާޒުގެ އިތުބާރު ނެތް މައްސަލަ މަޖިލީހަށް ވައްދަން މަސައްކަތް ކުރަނީ ކޮން ސަބަބަކާހުރެ ކަން ސާފެއް ނުވެ އެވެ. މިހާތަނަށް މި މަޖިލީހުން ވަޒީރެއްގެ އިތުބާރު ނެތް ކަމުގެ ވޯޓެއް ނަގާފައެއް ނުވެ އެވެ.\nވަޒީރެއްގެ އިތުރުބާރު ނެތް މައްސަލައެއް މަޖިލީހަށް ވެއްދުމަށް ބޭނުންވާނީ ދިހަ މެމްބަރުން ސޮޔެވެ. އެކަމަކު ވަޒީރެއްގެ އިތުބާރު ނެތް ކަމަށް މަޖިލީހުން ފާސް ކުރަން 43 މެމްބަރުންގެ ވޯޓު ބޭނުންވާނެ އެވެ.\nރައްޔިތުންގެ މަޖިލީހުގައި 87 މެމްބަރުން ތިއްބަވާއިރު 65 މެމްބަރުންނާއެކު އެމްޑީޕީއަށް ވަނީ ސުޕަ މެޖޯރިޓީ ލިބިފަ އެވެ.


އިމްޕޯޓް އެކްސްޕޯޓުން ދައުލަތަށް ލިބުނު އާމްދަނީ %23 އިތުރުވެއްޖެ އިމްޕޯޓް އެކްސްޕޯޓުން ދައުލަތަށް ލިބުނު އާމްދަނީ %23 އިތުރުވެއްޖެ\nމިދިޔަ ޑިސެމްބަރުމަހު ރާއްޖެއަށް އިމްޕޯޓުކުރި މުދަލާއި ރާއްޖެއިން އެކްސްޕޯޓުކުރި މުދަލުގެ އަދަދު އިތުރުވެ، އިމްޕޯޓް އަދި އެކްސްޕޯޓުން ދައުލަތަށް ލިބުނު އާމްދަނީ 23 އިންސައްތަ އިތުރުވެއްޖެއެވެ.\nކަސްޓަމްސްއިން އާއްމުކޮށްފައިވާ ތަފާސްހިސާބުތައް ދައްކާގޮތުން 2020ވަނަ އަހަރުގެ ޑިސެމްބަރުމަހު ދައުލަތަށް އިމްޕޯޓު އަދި އެކްސްޕޯޓުން ލިބިފައިވަނީ 296 މިލިއަން ރުފިޔާގެ އާމްދަނީއެކެވެ. މިދިޔަ ޑިސެމްބަރުމަހު މިޢަދަދުވަނީ 364 މިލިއަން ރުފިޔާއަށް އިތުރުވެފައެވެ. ތަފާސް ހިސާބުތައް ދައްކާގޮތުން 2020ވަނަ އަހަރުގެ ޑިސެމްބަރުމަހު ރާއްޖެއަށް 2.5 ބިލިއަން ރުފިޔާގެ މުދާ އިމްޕޯޓް ކޮށްފައިވާއިރު، މިދިޔަ ޑިސެމްބަރުމަހު މި ޢަދަދު ހުރީ 4.5 ބިލިއަންގައެވެ. މިއީ 78 އިންސައްތަ އިތުރު އަދަދެކެވެ.\nމިދިޔަމަހު ރާއްޖެއަށް އެންމެ ގިނައިން މުދާ އެތެރެކޮށްފައިވަނީ ޔޫ.އޭ.އީ ، ޗައިނާ ، އަދި އިންޑިއާ އާއި އޮމާންއިންނެވެ. އެގޮތުން ޔޫ.އޭ.އީ އިން 713 މިލިއަން ރުފިޔާގެ މުދާ އެތެރެކޮށްފައިވާއިރު، ޗައިނާ އިން 575 މިލިއަން ރުފިޔާގެ މުދާ ވަނީ އެތެރެކޮށްފައެވެ. މީގެއިތުރުން އިންޑިއާ އިން 504 މިލިއަން ރުފިޔާގެ މުދާ އަދި އޮމާން އިން 487 މިލިއަން ރުފިޔާގެ މުދާ ފާއިތުވި މަހު ވަނީ އެތެރެކޮށްފައެވެ. ރާއްޖެއަށް އެންމެ ގިނަ އަދަދަކަށް އިމްޕޯޓުކޮށްފައިވަނީ މެޝިނަރީއާއި އިލެކްޓްރިކް ސާމާނާއި، ކާބޯތަކެތީގެ ބާވަތްތަކާއި، ތެލުގެ ބާވަތްތަކެވެ.\nއެމްޕީއެލް ސަރަހައްދު: ފައިލް ފޮޓޯ- މުޙައްމަދު ވަޙީދު / ޕީއެސްއެމް ނިއުސް\nއެކްސްޕޯޓަށް ބަލާއިރު 2020ވަނަ އަހަރުގެ ޑިސެމްބަރުމަހު ރާއްޖެއިން 457 މިލއަން ރުފިޔާގެ މުދާ އެކްސްޕޯޓްކޮށްފައިވާއިރު، މިދިޔަ ޑިސެމްބަރުމަހު އެކްސްޕޯޓްކޮށްފައިވަނީ 327 މިލިއަން ރުފިޔާގެ މުދަލެވެ. މިއީ 28 އިންސައްތަ ދަށް އަދަދެއް ކަމަށް ތަފާސް ހިސާބުތަކުން ދައްކައެވެ.\nމިދިޔަ މަހު ރާއްޖެއަށް އެންމެ ގިނައިން މުދާ އެކްސްޕޯޓުކޮށްފައިވަނީ ތައިލޭންޑަށާއި، ޖަރުމަންވިލާތަށާއި، މޮރިޝަސްއަށާއި، އިނގިރޭސިވިލާތުގެ އިތުރުން ޖަޕާނަށެވެ. އެގޮތުން ތައިލޭންޑަށް 37 އިންސައްތަ މުދާ އެކްސްޕޯޓްކޮށްފައިވާއިރު، ޖަރުމަންވިލާތަށްވަނީ 16 އިންސައްތަ މުދާ އެކްސްޕޯޓްކޮށްފައެވެ. އަދި މޮރިޝަސްއަށްވަނީ9އިންސައްތަ މުދާ އެކްސްޕޯޓްކޮށްފައެވެ. މި ޤައުމުތަކަށް ރާއްޖެއިން އެކްސްޕޯޓުކޮށްފައިވަނީ ގަނޑުކުރި މަހުގެ ބާވަތްތަކެއްވެ.\n2020ވަނަ އަހަރުގެ ޑިސެމްބަރު މަހާ އަޅާބަލާއިރު މިދިޔަ ޑިސެމްބަރުމަހު ރާއްޖެ އެތެރެވި އުޅަނދުފަހަރުގެ އަދަދާއި ރާއްޖެއިން ފުރާފައިވާ އުޅަނދުގެ އަދަދު ވަނީ ދަށްވެފައެވެ. އެގޮތުން 2020ވަނަ އަހަރުގެ ޑިސެމްބަރުމަހު މުދާ ހިފައިގެން ރާއްޖެއަށް 138 އުޅަނދެއް އެތެރެވެފައިވާއިރު މިދިޔަ ޑިސެމްބަރުމަހު އެތެރެވެފައިވަނީ 117 އުޅަނދެވެ.


Samsungun 600 Megapixel Camera Sensor eh ufaddhanee | Mihaaru\nސެމްސަންގުން ބާޜުގަދަ ކެމެރާ ސެންސަރެއް އުފައްދަނީ ހަމައެކަނި ސްމާޓްފޯނުތަކަކަށް ނޫން ކަމަށް ބުނޭ\nސެމްސަންގުން 600 މެގަޕިކްސެލް ކެމެރާ ސެންސަރެއް އުފައްދަނީ\n23 އެޕްރީލް 2020 - 09:16 1 comment\nމަންޒަރުތައް ތަފުސީލްކުރުމުގައި އިންސާނުންގެ ލޮލަށް ވުރެ ގާބިލު ކެމެރާ ސެންސަރެއް އުފައްދަން މަސައްކަތްކުރާ ކަމަށް ސެމްސަންގުން ބުނެފި އެވެ. މިއީ ކުރެވިދާނެ ކަމެއް ނަމަވެސް، ސްމާޓްފޯނެއްގައި ހަރުކުރަން ފުރިހަމަކުރަންޖެހޭ މަސައްކަތް ވަކިން ބޮޑު ކަމަށް ސެމްސަންގުން ބުނެ އެވެ.\nސްމާޓްފޯނެއްގައި، މިހައި ކުޅަދާނަ ސެންސަރެއް ހަރުކުރުމަށްޓަކައި، ސެންސަރުގެ ބައިތައް އިންތިހާ އަށް ކުޑަކުރަންޖެހެ އެވެ. މިއީ އަދި ދުނިޔޭގައި ނެތް ޓެކްނޮލޮޖީއެއް ނަމަވެސް، ސެމްސަންގުން ބުނާ ގޮތުގައި، އެ މީހުންގެ އިންޖިނޭރުންނަކީ އުފައްދާ ބައެކެވެ.\nސްމާޓްފޯން ކެމެރާ މާކެޓްގައި ސެމްސަންގަކީ ގަދަ ބާރެކެެވެ. ގެލަކްސީ އެސް މަރުކާގެ ފޯނުތަކަށް ބެލި ނަމަވެސް، މިކަން ކަށަވަރުވެ އެވެ. ސްމާޓްފޯންތަކަށް 64 އަދި 108 މެގަޕިކްސެލް ކެމެރާތައް އެންމެ ފުރަތަމަ ތައާރުފުކުރީ ސެމްސަންގުންނެވެ.\nސެމްސަންގުން ބުނާ ގޮތުގައި 600 މެގަޕިކްސެލް ކެމެރާއެއް އުފައްދަނީ ހަމައެކަނި ސްމާޓްފޯނުތަކަށް ވިސްނައިގެނެއް ނޫނެވެ. އިންސާނުންގެ ލޮލަށް ފެންނަ ވަރަށް ވުރެ ބޮޑަށް މަންޒަރުތައް ތަފުސީލުކުރުމަށްޓަކައި، ޒަމާން ފަހައަޅައި ދާން ޖެހިފައި ވާ ކަމަށް އެ ކުންުފުން ދެކެ އެވެ.\nސެމްސަންގުން ބުނި ގޮތުގައި މަސައްކަތް ފަށައިގަންނަނީ ވަކި ތާރީޚަކަށް ނިންމާކަށް ނޫނެވެ. ތަޖުރިބާކުރެވިފައި ނެތް ކިތަންމެ ކަމެއް ދަސްކުރަން ޖެހިފައި ވާތީ މަސައްކަތްތައް ނިންމޭނެ ވަކި ދުވަހެއް ބުނަން ދަތި ކަމަށް ސެމްސަންގުން ބުނެ އެވެ.


ޑްރާމާ މަޖިލީހުގެ ނުރައްކާތެރިކަން ބޮޑުވެ ޤައުމީ އެންމެ ބޮޑު ކަންބޮޑުވުމަށް!\nރައްޔިތުންގެ މަޖިލީހުގެ ނަމުގައި ރައްޔިތުންގެ ފައިސާ އިން ކަރަދުކޮށްގެން ހިންގާ މަޖިލީހަކީ ޑްރާމާ މަޖިލީހެއްކަން ސާބތުވާ ހެކިތައް ވަރަށް ގިނައެވެ. އެންމެ ބޮޑު ހެއްކަކީ ޑްރާމާ މަޖިލީސް މި ފަސްއަހަރަށް ހުޅުވި ފުރަތަމަ ކުޅުނު ޑްރާމާތަކަކީ ދައުލަތުގެ ފައިސާއިން މާބޮޑެތި ވައްކަންތަކެއް ކޮށްފައިވާތީ އެ މައްސަލަތައް ބަލައި ތަޙްޤީޤްކޮށް ފިޔަވަޅުއަޅާކަމުގެ ޑްރާމާތަކެވެ.\nޑްރާމާތަކަށް2އަހަރުވީއިރުވެސް އެއިން އެއްވެސް މައްސަލައެއް ޝަރީޢަތަށް ފޮނުވިފައެއް ނުވެއެވެ. ކަމާއިބެހެ މުއައްސަސާތަކުން އެ މައްސަލަތައް ޝަރީޢަތަށް ނުފޮނުވާތީ ޑްރާމާއެއްވެސް ނުކުޅެއެވެ.\nމީހެއްގެ ބަނޑުން ބާރަށް އަޑެއްކިޔައި ވަހެއް ދުވަން އުޅޭހެން ހީވި ނަމަވެސް ކޮމިޓީތަކުގެ ބައްދަލުވުންތައް ބާއްވައި ޑްރާމާތައް ކުޅެއެވެ. ޤަރާރުތައް ހުށަހަޅައި ބަހުސްކުރުމުގެ ނަމުގައި ޑްރާމާތައް ކުޅެއެވެ. ފަތުރަން ބޭނުންވާ ފިކުރުތައް ފަތުރައެވެ. ދޮގުހަދައި ފިތުނަ އުފައްދައެވެ. ދޮގުހެދުމަކީ ﷲ ޙަރާމްކުރެއްވެވި ކަމެއް ނަމަވެސް މަޖިލީހުގެ ތަޅުމުގައި އެކަންކުރަން ހުއްދަކަމަށް ބުނެއެވެ. މީޑިއާތަކުން ފަތުރަން ޖެހެނީ ތެދުމައުލޫމާތުކަމަށް ބުނަމުން މަޖިލިހުގެ ތަޅުމުގައި ދޮގުމައުލޫމާތު މުޅި ޤައުމަށް ފަތުރައެވެ. މީހުންގެ އަބުރު ކަތިލައެވެ. އެކަންކަން ކުށްވެރިއެއްވެސް ނުވެއެވެ.\nއެއިން ޑްރާމާއަކުން ރައްޔިތުންނަށް ކުރާ ފައިދާއެއް އަދި މިހައިތަނަށް ފެނިފައެއް ނުވެއެވެ. ކުރި އެއްވެސް ފައިދާއެއްވެސް ފެންނާކަށް ނެތެވެ. މިފަދަ ހުރިހާ ކަމަކުން އެނގިގެންދަނީ ކުޅެނީ ޑްރާމާ ކަމެވެ.\nމާލެ ސިޓީގައި ތަންތަން ކުއްޔަށްހިފައިގެން ތިބި މީހުން ކުލި ނުދައްކަން މަޖިލީހުން ހިތްވަރުދިނުމުން އިމާރާތްތަކުގެ ވެރިން ވަނީ ދަރަނިވެރިވެފައެވެ. އެކަމުގެ ސަބަބުން މައްސަލަތައް ކުރިމަތިވެ އެތައް ބައަކު ވަނީ ނިކަމެތިވެފައެވެ. އެތައް ބިލެއް ނުދައްކައި ނުކުމެގެން ދިއުމުން އިމާރާތްތަކުގެ ވެރިން ވަނީ ޙާލުގައި ޖެހި ދަރަނިވެރިވެފައެވެ.\nރާއްޖޭގައި މަސައްކަތްކުރާ ބިދޭސީން އުޅެނީ ތަންތަން ކުއްޔަށް ހިފައިގެންނެވެ. އެމީހުންނަށް ރެޒިޑެންސްވިސާގެ ނަމުގައި ރާއްޖޭގެ ރަސްވެހިކަން ދިނުން ވެގެންދާނީ ޤައުމުގެ ސަލާމަތާއި ރައްކައުތެރިކަމާއި ދީނީ އެއްބައިވަންތަކަން ގެއްލިގެންދާނެ ކަމަކަށްކަމުގައި އެތައް ބައަކު މިހާރުވެސް އެގެންދަނީ ކަންބޮޑުވުން ފައުޅުކުރަމުންނެވެ. ވީމާ ﷲ ގެ ޙުކުމްފުޅުތަކަށް ގޮންޖަހައި ޤާނޫނު ހަދާ މަޖިލިސް ވެގެންމިދަނީ ޤައުމީ ސަލާމަތަށް އޮތް ވަރަށް ބޮޑު ނުރައްކަލަކަށް ކަމަށް ގިނަ ބައަކު ޤަބޫލުކުރެއެވެ.\nޝައިޠޯނާގެ މަގަށް ޒުވާނުން ލަންބުވަން އިތުރަށް ބާރުއަޅާނެ މަރުކަޒެއް މާލޭގަ ޤާއިމުކުރަން ގޮވާލާ ޤަރާރެއް މަޖިލީހަށް!\nސީ.ޑީ.އާރ.އައި ގައި ރާއްޖެއިން ބައިވެރިވުމަށް ވަޒީރުންގެ މަޖިލީހުން ލަފާދީފީ\nފާދިއްޕޮޅުގެ5ސަރަހައްދެއް ހިމާޔަތްކޮށްފި!\nއެޗްއާރުސީއެމް އާއި އިންޓެގްރިޓީ ކޮމިޝަނަށް ޢައްޔަންކުރައްވާ ބޭފުޅުންގެ ނަންތައް މަޖިލީހަށް ފޮނުވައިފި\nއައްޑޫ ސިޓީގެ4ސަރަޙައްދެއް ހިމާޔަތްކުރުމަށް ވަޒީރުންގެ މަޖިލީހުން ނިންމަވައިފި!\nކޮވިޑް ކޮންޓްރޯލް ކުރުމަށް އަޅަމުން ގެންދާ ފިޔަވަޅުތަކާއި ބެހޭ މަޢުލޫމާތު ވަޒީރުންގެ މަޖިލީހާ ހިއްސާކޮށްފި


ތިމާވެއްޓައި ރައްޓެހި ގޮތެއްގައި ގަސް ހައްދާނެ ގޮތުގެ ތަމްރީނު ޕްރޮގްރާމެއް ފަށަނީ :: މިކަލް ނޫސް\nތިމާވެއްޓައި ރައްޓެހި ގޮތެއްގައި ގަސް ހައްދާނެ ގޮތުގެ ތަމްރީނު ޕްރޮގްރާމެއް ފަށަނީ\n17 ސެޕްޓެމްބަރ 2017 19:29\nފުވައްމުލަކުގެ ދަނޑުވެރިކަމުގެ ބައެއް އުފެއްދުންތައް.\nފުވައްމުލަކުގެ ދަނޑުވެރިންނަށް ތިމާވެއްޓާއި ރައްޓެހި ގޮތެއްގައި ގަސް ހައްދާނެ ގޮތް ދަސްކޮށްދިނުމުގެ ތަމްރީނު ޕްރޮގްރާމެއް ބޭއްވުމަށް ފުވައްމުލައް ސިޓީ ކައުންސިލުން އަންނަނީ ތައްޔާރު ވަމުންނެވެ. މިއީ މިނިސްޓްރީ އޮފް ފިޝަރީޒް އެންޑް އެގްރިކަލްޗަރ އާއި ގުޅިގެން ކުރިޔަށް ގެންދާ ޕްރޮގްރާމެއް ކަމަށް މައުލޫމާތު ލިބިފައި ވެއެވެ.\nމި ތަމްރީނު ޕްރޮގްރާމް ކުރިޔަށް ގެންދިއުމަށް ހަމަޖެހިފައިވަނީ މި ސެޕްޓެމްބަރު މަހު 26 ން 30 ގެ ނިޔަލަށެވެ.\nމިތަމްރީނު ޕްރޮގްރާމުގައި ބައިވެރިންނަށް ދަސްކޮށްދެވޭނީ، ގަސް ހެއްދުމުގައި ކެމިކަލް ބޭނުންކުރާ މިންވަރު މަދުކުރާނެ ގޮތްތަކާއި ގަހަށް ޖެހޭ ބަލިތައް ކޮންޓްރޯލް ކުރުމުގައި ތިމާވެއްޓާއި ރައްޓެހި ތަކެތި އުފައްދާނެ ގޮތްތަކެވެ. އަދި އެފަދަ ތަކެތި ބޭނުން ކުރާނެ ގޮތްތައް ދަސްކޮށް ދިނުމަށް ވެސް ވަނީ ހަމަޖެހިފައެވެ.\nމި ތަމްރީނު ޕްރޮގްރާމުގައި ބައިވެރިފުމުގެ ފުރުސަތު އަތޮޅު ކައުންސިލުން މިހާރު ވަނީ ހުޅުވާލާފައެވެ. މި ޕްރޮގްރާމްގައި ބައިވެރިވުމަށް މިމަހުގެ 24 ގެ ކުރިން އަތޮޅު ކައުންސިލްގެ ރިސެޕްޝަނުގައި ނަން ނޯޓުކުރުމަށް އާއްމުކޮށް ވަނީ ހުޅުވާލާފައެވެ.\nދޭތެރެ ދޭތެރެއިން ފުވައްމުލަކުގައި އަންނަނީ ދަނޑުވެރިކަމާއި ގުޅޭ ތަފާތު ޕްރޮގްރާމްތައް ހިންގަމުންނެވެ. ފުވައްމުލަކުގެ ދަނޑުވެރިކަމުގެ ގިނަ އުފެއްދުން ތަކަކީ ރާއްޖޭގެ މާކެޓްގައި ކޮލިޓީ ރަނގަޅު އުފެއްދުންތަކެއް ކަމަށް ގިނަ ބަޔަކު ގަބޫލުކުރެއެވެ.


Rashugai alah aabaadhuva sarahahdhah current nulibey: Kelaa council - vNews.mv\nރަށުގައި އަލަށް އާބާދުވާ ސަރަހައްދަށް ކަރަންޓު ނުލިބޭ: ކެލާ ކައުންސިލް\nއާމިނަތު ޝަފީޢާ 25 April 2019, 11:20\nހއ. ކެލާއަށް ދިމާވެފައިވާ އެންމެ ބޮޑު ދަތިކަމަކީ ރަށުގައި އަލަށް އާބާދުވާ ސަރަހައްދަށް ކަރަންޓު ނުލިބުން ކަމަށް ކެލާ ކައުންސިލުން ބުނެފި އެވެ.\nވީނިއުސްއަށް މައުލޫމާތު ދެއްވަމުން ކެލާ ކައުންސިލްގެ ނައިބު ރައީސާ އައިމިނަތު އިސްމާއީލް ވިދާޅުވީ ރަށުގައި އަލަށް މީހުން އާބާދުވަމުންދާ ސަރަހައްދަށް ކަރަންޓު ނުލިބުމުގެ ދަތިކަން އިންތިހާއަށް ބޮޑުވެފައިވާ ކަމަށެވެ. މިކަމުގެ ސަބަބުން ރައްޔިތުންގެ ޝަކުވާ ބޮޑުވެފައިވާ ކަމަށާއި ހައްލެއް ހޯދުމުގެ މަސައްކަތް ކައުންސިލުން ކުރަމުންދާ ކަމަށެވެ.\n"ފެނަކަ ކޯޕަރޭޝަނާ ވެސް މިކަމުގައި މަޝްވަރާކޮށްފިން. އެހެންނަމަވެސް އަދި މިހާތަނަށް މިކަމުގައި އަލި މަގެއް ފެނިފައެއް ނުވޭ،" އައިމިނަތު ވިދާޅުވި އެވެ.\nއޭނާ ވިދާޅުވީ ރަށުގައި އަލަށް އާބާދުވާ ސަރަހައްދަށް ކަރަންޓު ނުދެވިގެން އުޅެނީ ރަށުގައި ކަރަންޓުގެ ހިދުމަތްދޭ ފެނަކަ ކޯޕަރޭޝަނުގައި ރަށުގެ އިތުރު ހިސާބަކަށް ކަރަންޓު ދެވޭނެ ވަރުގެ ވަސީލަތްތަކެއް ނެތުމުންނާއި އެފަދަ އިންތިޒާމުތަކެއް ހަމަޖެހިފައި ނެތުމުންނެވެ.\nބިމުގެ ގޮތުން މުއްސަނދި ކެލާގައި މީހުން ދިރިއުޅެނީ ރަށުގެ ނިސްބަތުން ކުޑަ ތަންކޮޅެއްގަ އެވެ. އާބާދީގައި 2300 އެއްހާ މީހުން ކެލާގެ ދަފްތަރުގައި ތިބި ނަމަވެސް ރަށުގައި ދިރިއުޅެނީ 1300 އެއްހާ މީހުން ކަމަށް އައިމިނަތު މައުލޫމާތު ދީފައިވެ އެވެ.\nއައިމިނަތު އިތުރަށް ވިދާޅުވީ ކަރަންޓާ ނުލާ ދިރިނޫޅެވޭ މިޒަމާނުގައި މިފަދަ ކަންކަން ހައްލުކުރެވެންޖެހޭ ކަމަށެވެ. ރަށުގެ ރައްޔިތުންނާއި ކައުންސިލްގެ އުއްމީދަކީ މި މައްސަލައަށް އަވަސް ހައްލެއް ލިބިގެން ދިއުން ކަމަށްވެސް އައިމިނަތު ވަނީ ވިދާޅުވެފަ އެވެ.


vnews - Dr. Shaheem ah vure mathee ilmuveriyaku Raees Yaamin aa eku huttas balikuraanan: Thazmeel\nޑރ. ޝަހީމަށްވުރެ މަތީ ބޭފުޅަކު ރައީސް ޔާމިނާއެކު ހުއްޓަސް އިންތިހާބުގައި ބޮޑުތަނުން ބަލިކުރާނަން: ތަޒްމީލް\nހޯމް މިނިސްޓްރީގެ ކުރީގެ މީޑިއާ ކޯޑިނޭޓަރު ތަޒްމީލް އަބްދުއްސަމަދު-----\nޑރ. މުހައްމަދު ޝަހީމް އަލީ ސައީދަށްވުރެ ވެސް މަތީ އިލްމުވެރިއަކު ރައީސް އަބްދުﷲ ޔާމިނާއެކު ހުއްޓަސް ކުރިއަށް އޮތް ރިޔާސީ އިންތިހާބުގައި ބޮޑުތަނުން ބަލިކުރައްވާނަން ކަމަށް ހޯމް މިނިސްޓްރީގެ ކުރީގެ މީޑިއާ ކޯޑިނޭޓަރު ތަޒްމީލް އަބްދުއްސަމަދު ވިދާޅުވެއްޖެއެވެ.\nޑރ. ޝަހީމަކީ ކުރިއަށް އޮތް ރިޔާސީ އިންތިހާބުގައި ރައީސް ޔާމިންގެ ރަނިންމޭޓް ކަމަށް ސަރުކާރު ހިންގާ ޕީޕީއެމުން މިހާރު ޓިކެޓް ދެއްވާފައިވާ ބޭފުޅާއެވެ. އަދި އިންތިހާބުގައި ވާދަކުރުމަށް އިލެކްޝަންސް ކޮމިޝަނަށް ރައީސްޔާމިން އަދި ފޯމް ހުށަހަޅުއްވާފައި ނުވާއިރު، ޝަހީމް މިހާރުވެސް ގެންދަވަނީ އިންތިހާބުގެ ކެމްޕެން ކުރައްވަމުންނެވެ.\nގުޅިފައިވާ ސިޔާސި ޕާޓީތަކުގެ ފަރާތުން ޖުމްހޫރީ ޕާޓީގެ މައި އޮފީސް މ. ކުނޫޒްގައި މިރޭ ބޭއްވި ޖަލްސާގައި ވާހަކަ ދައްކަވަމުން ތަޒްމީލް ވިދާޅުވީ މިއަދި މިގައުމުގައި މިއޮތް ސަރުކާރަކީ އަނިޔާވެރި ސަރުކާރެއް ކަަމަށާއި މިސަރުކާރު ބަދަލުކުރުމަށް ނިކުމެ މިހުރީ ވަރަށް ކެރިގެން ކަމަށެވެ. އަދި މިއަނިޔާވެރިކަން ބަދަލުކުރަން ފަސް ނުޖެހޭނެ ކަމަށް ވެސް ތަޒްމީލް ވިދާލުވި އެވެ.\nރައީސް ޔާމިނަށް ވަރަށް ބޮޑަށް ފާޑު ވިދާޅުވެ ތަޒްމީލް ވިދާޅުވީ ޔާމިންގެ އަމިއްލަ ފުޅު ބޭބެ ކުރީގެ ރައީސް މައުމޫން އަބްދުލް ގައްޔޫމް ޖަލުގައި ހުންނަވަން ޖެހުނީ ފޯނު ނުދެއްވުމުން ކަމަށް ޔާމިން ވިދާޅުވުމަކީ ގަރުނުގެ އެންމެ ބޮޑު ޖޯކު ކަމަށެވެ. އަދި ކުރީގެ ޑިފެންސް މިނިސްޓަރު ކާނަލް މުހައްމަދު ނާޒިމް އަމިއްލަ ފުޅު ގޭގައި ހުންނަވަނިކޮށް، އެގޭގެ ދޮރުވައްޓާލައި އޭނާ ހައްޔަރުކޮށްގެން އެގެން ގުޅުއްވަނީ މިސަރުކާރުގެ އަނިޔާވެރި ކަމުން ކަމަށެވެ. އޭގެއިން ވެސް އިގިގެން މިދަނީ އެއްވެސް ރައްޔިތަކަށް މިސަރުކާރުގައި ރައްކާތެރި ކަމާއި މިނިވަންކަން ނެތް މިންވަރު ކަމަށްވެސް ތަޒްމީލް ވިދާޅުވި އެވެ.\nތަޒްމީލް ވިދާޅުވީ މިސާރުކާރުން މިއަދު ވަނީ ގާނޫނު އަަސާސީ ވެއްޔާ މޮޑެލާފައި ކަމަށާއި މިގައުމުގެ ހަޔާތުގައި ވެސް މިހާއަނިޔާ ވެރި ސަރުކާރެއް ނާންނަ ކަމަށެވެ. އަދި ރައީސް ޔާމިން މޮޅުވެގެން މިގައުމުގައި ކުރި ހަމައެކަނި ކަމަކީ ވައްކަމާއި މީހުންނަށް އަނިޔާވެރިވުން ކަމަށް ވެސް ތަޒްމީލް ވިދާޅުވި އެވެ.\nމީގެ އިތުރުން ތަޒްމީލް ވިދާޅުވީ، އަންނަ ސެޕްޓެމްބަރު މަހުގެ 23 ވަނަ ދުވަހުލާ ވޯޓުން ރައީސް ޔާމިން ބޮޑުތަކުން ބަލިކުރަން ގައުމުގެ ކުދި ބޮޑު އެންމެން ވޯޓްލާން ނިންކުންނާނެ ކަމަށެވެ.


Currency swap ehbasvun activate koh, 150 million dollar dhenee\nކަރަންސީ ސްވޮޕް އެއްބަސްވުން އެކްޓިވޭޓްކޮށް 150 މިލިއަން ޑޮލަރު ދެނީ\nރައީސް އިބްރާހިމް މުހައްމަދު ސޯލިހް އާއި އިންޑިއާގެ ބޮޑު ވަޒީރު ނަރެންދުރާ މޯދީ -- ފޮޓޯ : އަހްމަދު އަޔާދު | އަވަސް\nކޮވިޑް-19 ގެ ސަބަބުން ރާއްޖެއަށް ދިމާވާނެ އިގްތިސާދީ އަދި މާލީ ގެއްލުންތަކުން ސަލާމަތްވުމުގެ އެހީއެއްގެ ގޮތުން އިންޑިއާ އާއި ރާއްޖެއާ ދެމުދު ވެފައިވާ ކަރަންސީ ސްވޮޕް ފެސިލިޓީ ނުވަތަ ފައިސާ ބަދަލު ކުރުމުގެ އެއްބަސްވުން އެކްޓިވޭޓްކޮށް 150 މިލިއަން ޑޮލަރުގެ ކަރަންސީ ސްވޮޕް ފެސިލިޓީއެއް ދޫކުރަން ނިންމައިފި އެވެ.\nރާއްޖޭގައި ހުންނަ އިންޑިއާގެ ހައި ކޮމިޝަނުން ބުނީ މިދިޔަ އަހަރުގެ ޖޫން މަހު ސޮއިކުރެވުނު އެ އެއްބަސްވުން އެކްޓިވޭޓްކޮށް އެއްބަސްވުމުގެ ދަށުން ރާއްޖޭގެ އެމްއެމްއޭއަށް 150 މިލިއަން ޑޮލަރުގެ ފެސލިޓީއަށް ހަވާލު ކުރެވޭނެ ކަމަށެވެ. އެ އެއްބަސްވުމަކީ ޖުމުލަ 400 މިލިއަން ޑޮލަރުގެ ކަރަންސީ ސްވޮޕްގެ އެއްބަސްވުމެކެވެ.\nއެ އެއްބަސްވުމުގެ ދަށުން 150 މިލިއަން ޑޮލަރުގެ ކަރަންސީ ސްވޮޕް ފެސިލިޓީއެއް ރާއްޖެއަށް ދޫކުރަން އިންޑިއާއިން ނިންމާފައި މި ވަނީ، އިންޑިއާއިން ރާއްޖެއަށް ދެވިދާނެ އެހީތަކާ ގުޅޭ ގޮތުން އެ ގައުމުގެ ބޮޑުވަޒީރު ނަރެންދްރަ މޯދީ އާއި ރައީސް އިބްރާހިމް މުހައްމަދު ސޯލިހް މަޝްވަރާ ކުރެއްވިތާ ހަފުތާއެއްގެ ތެރޭގަ އެވެ.\nއިންޑިއާއިން ރާއްޖެއަށް ދޫކޮށްފައިވާ ކަރެންސީ ސްވޮޕް ފެލިސިޓީގެ މުއްދަތު އިތުރު އެއް އަހަރަށް އިތުރު ކުރުމާ މެދު ދެ ގައުމުގެ ސަރުކާރާ ދެމެދު ދަނީ މަޝްވަރާ ކުރެވެމުންނެވެ. ދެކުނު އޭޝިއާގެ ގައުމުތަކުގެ ތެރެއިން އިންޑިއާއިން މިފަދަ ފެސިލިޓީއެއް ދޫކޮށްފައި ވަނީ ރާއްޖެއާއި ބޫޓާނަށް އެކަންޏެވެ.\nއިންޑިއާއާއެކު ރާއްޖޭން ވެފައިވާ 400 މިލިއަން ޑޮލަރުގެ ކަރެންސީ ސޮވޮޕްގެ އެއްބަސްވުމަކީ 2018 ވަނަ އަހަރުގެ ޑިސެމްބަރު މަހުގެ ތެރޭގައި ރައީސް ސޯލިހް އިންޑިއާއަށް ކުރެއްވި ރަސްމީ ދަތުރުފުޅުގައި ސޮއި ކުރެއްވި 1.4 ބިލިއަން ޑޮލަރުގެ އިގްތިސާދީ ޕެކޭޖްގެ ބައެއް ކަމަށް އިންޑިއާ އިން ބުންޏެވެ.\nއިންޑިއާގެ އެ އިގްތިސާދީ ޕެކޭޖްގެ ދަށުން މިހާތަނަށް ބަޖެޓް ސަޕޯޓްގެ ގޮތުގައި 50 މިލިއަން ޑޮލަރުގެ އެހީއެއް މިދިޔަ އަހަރު ރާއްޖެއަށް ދީފައިވެ އެވެ. ސްޓޭޓް ބޭންކް އޮފް އިންޑިއާ އިން އެމްއެމްއޭއަށް 150 މިލިއަން ޑޮލަރުގެ ޓްރެޒަރީ ބޭންކްގެ ސަބްސްކްރިޕްޝަނެއް ވެސް މިދިޔަ އަހަރު ދީފައިވެ އެވެ.\nއިންޑިއާ އެމްއެމްއޭ ދިވެހި އިންޑިއާގެ ގުޅުން + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް\nއިންޑިއާގެ މަނަވަރުން ދިއަ ތިން މީހަކު ޕޮޒިޓިވް: ސަރުކާރު\nއިންޑިއާއަށް ދާން ފްލައިޓެއް ތާވަލުކޮށްފެއް ނެތް: ހައި ކޮމިޝަން


އިސްމާއީލް ފަތުޙީ - ދިވެހި ދައުލަތުގެ މަތިވެރި ޢިއްޒަތް - 2013 - The President's Office\nއިސްމާޢީލް ފަތުޙީ، ޚާއްޞަ ގޮތެއްގައި ފާހަގަކުރެވިގެންދަނީ، ރާއްޖޭގެ އޮޑިޓް ދާއިރާގަޔާއި މާލީ ދާއިރާގައި ދިގު މުއްދަތެއް ވަންދެން އިޚްލާޞްތެރި ޚިދްމަތްތަކެއް ކޮށްދެއްވި ބޭފުޅެއްގެ ގޮތުގައެވެ. ރާއްޖޭގެ އޯޑިޓް އޮފީސް ހަރުދަނާ އުޞޫލުތަކެއްގެ މަތިން ހިންގެވުމުގެ ޢަމަލީ މަސައްކަތްތައް ފެށްޓެވި ބޭފުޅަކީ އިސްމާޢީލް ފަތުޙީއެވެ.\nއިންޑިއާގެ ބޮމްބޭ ޔުނިވަރސިޓީއިން ކޮމާސް ޑިގްރީއެއް ހާސިލު ކުރައްވައިގެން، 1969 ވަނަ އަހަރު ރާއްޖެ ވަޑައިގަތުމުން، އޯޑިޓް އޮފީހުގެ އޮޑިޓަރ ކަމުގެ މަޤާމު އެމަނިކުފާނަށް ދެއްވިއެވެ. ކޮމާސް ޑިގްރީއެއް ހާސިލު ކުރައްވައިގެން ވަޑައިގެންނެވި ފުރަތަމަ ދިވެހި ބޭފުޅަކަށް ސަރުކާރުގެ އޯޑިޓް އޮފީހުގެ އޮޑިޓަރ ކަމުގެ ވަޒީފާ ދެއްވުމުން އެނގެނީ، ސަރުކާރަށް އެވަގުތު އޮޑިޓަރެއްގެ ޚިދުމަތް ބޭނުންވެފައިވާ މިންވަރެވެ. އެދުވަސްވަރު ސަރުކާރުގެ ބަޖެޓަށް ލިބޭ އާމްދަނީގެ ވަރަށްބޮޑު ބަޔަކީ، އަތިރީ މާފަންނުގޭ ޓްރޭޑިންގ އެކައުންޓް (އޭ.ޓީ.އޭ)ގެ ނަންބަރުތަކުން ލިބޭ ފައިދާއެވެ. އެ ނަންބަރުތަކުން ލިބޭ ފައިދާގެ ސަތޭކަ ޕަސެންޓް، ކޮންމެ އަހަރެއްގެ ބަޖެޓަށް ވައްދަންޖެހެއެވެ. އެހެންކަމުން، ކޮންމެ އަހަރަކުވެސް ސަރުކާރުގެ ވިޔަފާރީގެ ހިސާބުތައް އޯޑިޓްކުރަން ޖެހެއެވެ. ހިސާބުތައް އޯޑިޓް ކުރުމުގައި ކުރިމަތިވި އެންމެބޮޑު އެއް މައްސަލައަކީ، އެކަމަށް އެކަށީގެންވާ މުވައްޒަފުން ތަމްރީނު ކުރެވިފައި ނެތުމެވެ.\nއެހެންކަމުން، މުވައްޒަފުން ތަމްރީނު ކުރެއްވުމަށްޓަކައި ވަރަށް މުހިންމު މަސައްކަތްޕުޅުތަކެއް އިސްމާޢީލް ފަތުޙީ ފެށްޓެވިއެވެ. މިގޮތުން އެކައުންޓްސް ދަސްކޮށްދެއްވުމަށް އިސްނަންގަވައިގެން ހިންގަވަން ފެށްޓެވި ކްލާހުގެ މުދައްރިސަކީ އެމަނިކުފާނެވެ. 18 މެއި 1969 ގައި ފެށުނު މި ކްލާހުގައި އޯޑިޓް އޮފީހުގެ ސެކްރެޓަރީއާއި ކާތިބުންގެ އިތުރުން، ސަރުކާރުގެ ކެޕިޓަލް ވަކިކުރެވިފައިވާ ތަންތާނގެ ކާތިބުންނާއި، ބޮޑު އިސްޓޯރުގެ ކާތިބުން ބައިވެރިކުރެއްވިއެވެ.\nރާއްޖޭގައި އެއްވެސްކަހަލަ ޓްރޭނިންގ އިންސްޓިޓިއުޓްތަކެއް އުފެދިފައި ނެތް ދުވަސްވަރެއްގައި، އެކައުންޓެންޓުން ތައްޔާރުކުރެއްވުމުގައި، އިސްމާޢީލް ފަތުޙީ އިސްނަންގަވައިގެން ކުރެއްވި އެންމެ މުހިންމު މަސައްކަތްޕުޅުތަކަކީ މިދެންނެވީއެވެ. މީހުން ބިނާކޮށްގެން ނޫނީ، އިންސްޓިޓިއުޓެއްގެ ފުރިހަމަ ޚިދުމަތް ނުދެވޭނެކަމީ، އެމަނިކުފާނު އޭރުވެސް ޤަބޫލުފުޅު ކުރެއްވި ވަރަށްބޮޑު ޙަޤީޤަތެކެވެ. ސީދާ އޮފީސްތަކާބެހޭ ބަޖެޓް މަޢުލޫމާތާއި، ދުވަހުން ދުވަހަށް ބަޖެޓަށްވަމުންދާގޮތާއި، ބޮޑު އިސްޓޯރުގައި ހުރި ފައިސާގެ ހިސާބަކީ އަބަދު ބަލަމުން ގެންދަންޖެހޭ އެއްޗަކަށްވާތީ، އޯޑިޓް އޮފީހުގެ މުވައްޒަފުންނަށް މިކަމުގެ އިރުޝާދާއި ލަފާ ސީދާ ދެއްވަމުން ގެންދެވި ބޭފުޅަކީވެސް އިސްމާޢީލް ފަތުޙީއެވެ. އޭގެ ނަތީޖާއަކީ މި މަސައްކަތުގެ ތެރެއިން އޯޑިޓް ކުރުމުގެ މަސްއޫލިއްޔަތު ފަސޭހަކަމާއެކު އަދާކުރަމުން ގެންދިޔުމުގެ މަގު ތަނަވަސްވެގެންދިޔުމެވެ.\nސަރުކާރުގެ މުދަލާއި ފައިސާގެ ހިސާބު ބެލެހެއްޓުމުގެ ގަވާއިދު، ފޮތެއްގެ ސިފައިގައި ފުރަތަމަ ނެރުމުގައިވެސް އިސްމާޢީލް ފަތުޙީގެ ހިއްސާ ވަރަށްބޮޑެވެ. މިދެންނެވި ގަވާއިދުތައް އެއްފޮތަކަށް ޗާޕުކުރައްވައިގެން އެންމެ ފުރަތަމަ ނެރުއްވީ 17 ޖެނުއަރީ 1974 ގައެވެ. އެއީ، ޕްރައިމް މިނިސްޓަރ އޮފީހުގެ ދަށުން އޯޑިޓް އޮފީސް ހިނގަމުންދިޔަ ދުވަސްވަރުގައެވެ.\nސަރުކާރުގެ ފައިސާއާއި މުދަލާއި ތަކެތީގެ ހިސާބުތައް ބެލެހެއްޓުމުގެ ދާއިރާއަށް، ޚާއްޞަކޮށް، އޯޑިޓް އޮފީހަށް ބޭނުންވާ މީހުން އުފެއްދުމުގެ ޙަރަކާތްތައް، އަހަރުތަކަކަށް މެދުކެނޑިފައި އޮތުމަށްފަހު، 1981 ވަނަ އަހަރު އަލުން ފެށުނު ކްލާސްތަކުގައިވެސް ކިޔަވައިދެއްވީ އިސްމާޢީލް ފަތުޙީއެވެ.\nރާއްޖޭގައި ހުޅުވުނު އެންމެ ފުރަތަމަ ބޭންކް ކަމަށްވާ ސްޓޭޓް ބޭންކް އޮފް އިންޑިއާގެ މާލޭ ގޮފި ހުޅުވުނުއިރު، އެ ބޭންކްގައި ސަރުކާރުގެ އޮފީސްތަކުގެ އެކައުންޓްތައް ހިންގުމުގައި ހިސާބުތައް ގެންގުޅެންވީގޮތް އިންތިޒާމް ކުރެއްވުމުގެ މަސައްކަތުގައި އިސްމާޢީލް ފަތުޙީ މުހިންމު ދައުރެއް އަދާކުރައްވާފައިވެއެވެ. މީގެއިތުރުން، ރާއްޖޭގެ ވިޔަފާރީގެ ތަރައްޤީގައި ބޭންކެއްގެ ޚިދުމަތް ނިހާޔަތަށް ބޭނުންވެފައިވާތީ، އެ ބޭންކް އުފެއްދެވުމުގައި ބަންގްލަދޭޝްގެ ސަރުކާރާއި އަދި އެ ސަރުކާރު ހިމެނިފައިވާ ކުންފުނި ކަމަށްވާ [އިންޓަރނޭޝަނަލް ފައިނޭންސް އިންވެސްޓްމަންޓް ކޮމްޕެނީ] އާ ކުރެވުނު މަޝްވަރާތަކުގައި އެންމެ މުހިންމު މަސައްކަތްޕުޅުތަކެއް ކުރެއްވި ބޭފުޅަކީ ފަތުޙީއެވެ. އަދި ކަމާބެހޭ އެގްރީމެންޓް އެކުލަވައިލުމުގަޔާއި، ބޭންކަށް ބޭނުންވާ މީހުން ތަމްރީނު ކުރެއްވުމަށް ކުރެވުނު މަސައްކަތްތަކުގައި ފަތުޙީގެ ދައުރު ޚާއްޞަ ގޮތެއްގައި ފާހަގަކޮށްލަންޖެހެއެވެ.\nއިސްމާޢީލް ފަތުޙީއަކީ ފިނޭންސްގެ ދާއިރާގައިވެސް 15 އަހަރަށްވުރެ ދިގު މުއްދަތެއްގައި ޚިދުމަތް ކުރައްވާފައިވާ ބޭފުޅެކެވެ. 1979 ވަނަ އަހަރުގެ ކުރިން ސަރުކާރުގެ ބަޖެޓް ތައްޔާރު ކުރައްވަމުން ގެންދެވީ އޯޑިޓް އޮފީހުންނެވެ. ލިބޭ އާމްދަނީއަށްވުރެ ޚަރަދު ބޮޑުނުވާނެ ގޮތަކަށެވެ. އެހެން ނަމަވެސް، 1979 ވަނަ އަހަރުން ފެށިގެން ސަރުކާރުގެ ފަރާތުން ބަޖެޓް ސިޔާސަތު ބަދަލުކުރައްވައި، ތަރައްޤީގެ ބަޖެޓަކަށް އަމާޒު ކުރެއްވިއެވެ. ބަޖެޓަށް ވަރަށް ބޮޑެތި ބަދަލުތަކެއް ގެންނަވައި، ބަޖެޓް ތައްޔާރުކުރުމުގެ މަސްއޫލިއްޔަތު، ޑިރެކްޓަރ އޮފް ފިނޭންސާ ހަވާލުކުރެއްވި ހިސާބުން ފެށިގެން ފަތުޙީ ކުރައްވާފައިވާ މަސައްކަތްޕުޅުތައް ހަނދާންކޮށްލަން ޖެހެއެވެ. ބަޖެޓާ ގުޅޭގޮތުން ރައްޔިތުންގެ މަޖިލީހުން ކުރައްވާ ސުވާލުތަކަށްވެސް ޖަވާބުދާރީވެވަޑައިގަންނަވަމުން ގެންދެވީ އެމަނިކުފާނެވެ. ޑިރެކްޓަރ އޮފް ފިނޭންސްގެ މަޤާމުގެ އިތުރުން، މިނިސްޓަރ އޮފް ސްޓޭޓް ފޮރ ފިނޭންސް ކަމުގެ މަޤާމުވެސް އެމަނިކުފާނު ފުރުއްވާފައިވެއެވެ.\n1981 ވަނަ އަހަރު މޯލްޑިވްސް މަނިޓަރީ އޮތޯރިޓީ އުފެއްދެވުމުގައިވެސް އިސްމާޢީލް ފަތުޙީ މުހިންމު ދައުރެއް އަދާކުރައްވާފައިވެއެވެ. ޤާނޫނުގައިވާ ގޮތުގެ މަތިން، އެ އޮތޯރިޓީގެ ވައިސް ގަވަރނަރ ކަމުގެ މަޤާމު އެމަނިކުފާނު އަދާކުރައްވަން ޖެހިވަޑައިގަތެވެ. ބޭންކްތަކާއި މަނިޓަރީ އޮތޯރިޓީއާ ދެމެދު ހިނގާ މުޢާމަލާތުތަކާއި، ދިވެހި ފައިސާގެ އަގު ހިފެހެއްޓެވުމުގަޔާއި، ޤައުމުގެ ތަރައްޤީއަށް ފަހިވާނެ ގޮތެއްގައި، އެ އޮތޯރިޓީގެ މަސައްކަތްތައް އެމަނިކުފާނު ކުރައްވާފައިވެއެވެ.\nއަލްއުސްތާޛު މައުމޫން ޢަބްދުލްޤައްޔޫމް، ރާއްޖޭގެ ރައީސުލްޖުމްހޫރިއްޔާ ކަމުގެ މަޤާމާ ހަވާލުވެވަޑައިގަތުމަށްފަހު އުފެއްދެވި އެންމެ މުހިންމު އެއް އިދާރާ ކަމަށްވާ ނޭޝަނަލް ޕްލޭނިންގ އޭޖެންސީގެ ޑިރެކްޓަރެއްގެ ގޮތުން ރާއްޖޭގެ ތަރައްޤީގެ މަޝްރޫޢުތައް ރޭއްވެވުމުގައި އިސްމާޢީލް ފަތުޙީ މުހިންމު މަސައްކަތްޕުޅުތަކެއް ކުރައްވާފައިވެއެވެ. ރައްޔިތުންގެ މަޖިލީހުގެ ރައީސުލްޖުމްހޫރިއްޔާގެ މެންބަރުކަންވެސް އިސްމާޢީލް ފަތުޙީ، ދެފަހަރެއްގެ މަތިން ކުރައްވާފައިވެއެވެ.


MTCC ge kureege CEO ge mahchah dhauvaakohdheyn edhijje\nއެމްޓީސީސީގެ ސީއީއޯ އިބްރާހިމް ޒިޔަތު އެ ކުންފުނީގެ އިވެންޓެއްގައި --\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) ގެ ކުރީގެ ސީއީއޯ އިބްރާހިމް ޒިޔަތުގެ މައްޗަށް ދައުވާކޮށް ދިނުމަށް އެދި އެންޓި ކޮރަޕްޝަން ކޮމިޝަން (އޭސީސީ) އިން ޕްރޮސެކިއުޓަރު ޖެނަރަލް (ޕީޖީ) އޮފީހުގައި އެދިއްޖެ އެވެ.\nއޭސީސީން ބުނީ އެމްޓީސީސީގެ ސައިޓްތަކުގައި މަސައްކަތް ކުރުމަށް ބިދޭސީން ރެކްރޫޓް ކުރުމަށްޓަކައި، 53 ބިދޭސީން ގެނައުމަށް ޖޮބް އޯޑަރު ހަދައި އެ ކުންފުނީގައި ރަޖިސްޓްރީކޮށްފައިވާ ކުންފުނިތަކަށް ފޮނުވައި އެ މަސައްކަތް ހަވާލުކުރުމަށްފަހު އެ މަސައްކަތް ހަވާލުކުރިގޮތާ ގުޅޭގޮތުން ބައެއް ފަރާތްތަކުން ޝަކުވާ ހުށަހަޅަން ފެށުމާ ގުޅިގެން އެ އޯޑަރު ކެންސަލް ކުރުމަށްފަހު އަލުން އެ ޖޮބް އޯޑާގައިވާ 53 ބިދޭސީން ނެގުމުގެ ޕްރޮސެސް ކުރިއަށް ގެންދާ ކަމަށް ބުނެ ހުށަހެޅިފައިވާ މައްސަލަ ތަހުގީގުކޮށް ނިންމައި އެ މައްސަލާގައި ދައުވާ ކޮށްދިނުމަށް އެދި ޕީޖީ އޮފީހަށް މިއަދު ފޮނުވާފައިވާ ކަމަށެވެ.\nޒިޔާތުގެ މައްޗަށް ދައުވާ ކޮށްދިނުމަށް އެދިފައިވަނީ ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ 12 މާއްދާގެ (ހ) ގައި ބަޔާންކޮށްފައިވާ ފަދަ ކޮރަޕްޝަންގެ އަމަލެއް ހިންގާފައިވާ ކަމުގެ ކުށުގެ ދައުވާއެވެ.\nއޭސީސީން ބުނީ އެމްޓީސީސީ އިން ހިންގާ ޕްރޮޖެކްޓުތަކުގައި މަސައްކަތްކުރުމަށް ބޭނުންވާ ބިދޭސީން ރެކްރޫޓްކުރުމަށް ޖުލައި 20، 2017 ގައި ބިދޭސީ މުވައްޒަފުން ރެކްރޫޓްކުރާ 15 އެޖެންސީއަކާއެކު އެކުންފުނިން އެއްބަސްވުން ހަދާފައިވާ ކަމަށާ ބިދޭސީ މުވައްޒަފުން ރެކްރޫޓްކުރުމަށް އެދޭއިރު އެމްޓީސީސީ އިން އަމަލުކުރަންޖެހޭ އުސުލު އެ އެއްބަސްވުމުގައި ތަފްސީލްކޮށް ބަޔާންކޮށްފައިވާ ކަމަށެވެ.\nނަމަވެސް ރެކްރޫޓްމަންޓް އެޖެންސީތަކާއެކު ވެފައިވާ އެއްބަސްވުމުގައި އެ ކުންފުނިން އަމަލުކުރުމަށް ކަނޑައަޅާފައިވާ އުސޫލާ ހިލާފަށް ބިދޭސީން ރެކްރޫޓްކުރުމަށް ހާއްސަ ޖޮބް އޯޑާއެއް ތައްޔާރުކޮށް އެއްބަސްވުން ހަދާފައިވާ ކުންފުނިތަކުގެ ތެރެއިން ހަމައެކަނި އެސްކޭ މޯލްޑިވްސް ޕްރައިވެޓް ލިމިޓެޑް އާއި ކަންޓްރީ މޯލްޑިވްސް ޕްރައިވެޓް ލިމިޓެޑް އަށް އެމްޓީސީސީ އިން ފޮނުވާފައިވާ ކަމަށެވެ. އަދި އެ ޖޮބް އޯޑަ އަށް ހުއްދަ ދީފައިވަނީ ކުންފުނީގެ އޭރުގެ ސީއީއޯ އިބްރާހިމް ޒިޔާތު ކަމަށެވެ.\nއެ ޖޮބް އޯޑާއަކީ 15 އެޖެންސީއަކާއެކު އެއްބަސްވުން ގާއިމު ކުރުމަށްފަހު އެމްޓީސީސީއިން ތައްޔާރު ކޮށްފައިވާ ފުރަތަމަ އޯޑަރާ ގުޅިގެން ރެކްރޫޓްމަންޓް އެޖެންސީތަކުން ޝަކުވާ ހުށަހެޅުމާ ގުޅިގެން އެ އޯޑާ ކެންސަލް ކޮށް ތައްޔާރުކޮށްފައިވާ ދެވަނަ އޯޑަރު ކަމަށްވެސް ބުންޏެވެ. އަދި އެއީ ރެކްރޫޓްމަންޓް އެޖެންސީތަކާއެކު އެމްޓީސީސީ އިން ވެފައިވާ އެއްބަސްވުމާ ހިލާފަށް އެސްކޭ މޯލްޑިވްސް ޕްރައިވެޓް ލިމިޓެޑް އާއި ކަންޓްރީ މޯލްޑިވްސް ޕްރައިވެޓް ލިމިޓެޑް އިން ބިދޭސީ މުވައްޒަފުން ގެނައުމަށް ހަދާފައިވާ ހާއްސަ އޯޑާއެއްކަން ފާހަގަކުރެވޭ ކަމަށާ އެ ދެ އެޖެންސީ ފިޔަވައި އެހެން ރެކްރޫޓްމަންޓް އެޖެންސީތަކަށް އެ ޖޮބް އޯޑާ ފޮނުވާފައިވެސް ނުވާ ކަމަށެވެ.\nފުރަތަމަ ޖޮބް އޯޑަރަށް ބަލާއިރު އެއްބަސްވުން ހަދާފައިވާ ހުރިހާ ރެކްރޫޓްމަންޓް އެޖެންސީތަކަށް އެމްޓީސީސީއިން ފުރަތަމަ އޯޑާ އީމެއިލްކޮށްފައި ވީނަމަވެސް ރެކްރޫޓްމަންޓް އެޖެންސީތަކުން ފޮނުވާފައިވާ ބިދޭސީންގެ މައުލޫމާތުތަކަށް ބިނާކޮށް އެ ކުންފުނިން ބިދޭސީންގެ ލިސްޓު ތައްޔާރުކޮށްފައިވަނީ ރެކްރޫޓްމަންޓް އެޖެންސީތަކާއެކު ވެފައިވާ އެއްބަސްވުމާ ހިލާފަށް އެ ދެ ކުންފުންޏަށް ނާޖާއިޒު ފައިދާ ލިބޭ ގޮތަށް ކަމަށްވެސް ބުނެފައިވެއެވެ.\nއަދި ސްޕެޝަލް ޖޮބް އޯޑާ ގުޅޭ މަސައްކަތް މަޑުޖައްސާލުމަށް އޮގަސްޓު 30، 2017 ގައި އޭސީސީއިން އެމްޓީސީސީ އަށް އަންގާފައިވީ ނަމަވެސް އޭގެފަހުން ވެސް ސްޕެޝަލް ޖޮބް އޯޑަގެ ދަށުން ދެ ކުންފުންޏެއް މެދުވެރިކޮށް 33 ބިދޭސީން ރާއްޖެއަށް ގެނެސްފައިވާކަން ތަހުގީގަށް އެނގިފައިވާ ކަމަށް އޭސީސީން ބުންޏެވެ.\nއެމްޓީސީސީ ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް + އޭސީސީ ހިޔާނާތް


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 133 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 133 ވަނަ ރޭޑިޔޯ ޚިޠާބު\n3 ފެބުރުވަރީ 2012، ރިފަރެންސް: PRO/RMN/2012/20\nމިއަދަކީ3ފެބްރުއަރީ 2012 ވީ ހުކުރު ދުވަސް. މާދަމާއަކީ، ރަބީޢުލްއައްވަލް މަހުގެ 12 ވަނަ ދުވަސް. ކީރިތި ރަސޫލާގެ ޢީދު މީލާދު ދުވަހުގެ މުނާސަބަތުގައި، އަޅުގަނޑު މި ރާއްޖޭގެ ލޮބުވެތި އެންމެހާ ރައްޔިތުންނަށް ތަހުނިޔާ ދަންނަވަން. އަދި އިސްލާމީ ޤައުމުތަކުގެ ވެރިންނަށާއި، ބައިނަލްއަޤްވާމީ އިސްލާމީ ޖަމާޢަތްތަކުގެ ވެރިންނަށްވެސް އަޅުގަނޑު މި މުނާސަބަތުގައި ތަހުނިޔާ އަރިސްކުރަން.\nއަޅުގަނޑު މިއަދު ތިޔަބޭފުޅުންނާ ޙިއްޞާކޮށްލަން ބޭނުންވަނީ، މިދުވަސްކޮޅު ދިވެހިރާއްޖޭގޭ ވެރިރަށް މާލޭގައި، ރޭގަނޑު މަދުބަޔަކު ހިންގަމުން ގެންދާ ހަމަނުޖެހުންތަކާއި، މިކަމުގެ ސަބަބުން ދިވެހިރާއްޖޭގެ އަމަންއަމާންކަން ހީނަރުވަމުންދާ މައްސަލަތަކާ ބެހޭގޮތުން.\nޝައްކެއްނެތް، މަދުބަޔަކު، އެބައިމީހުންގެ ސިޔާސީ މަޤްޞަދުތަކެއް ޙާޞިލް ކުރުމުގެ ބޭނުމުގައި، ތަންތަނަށް އެއްވެ، ސިލްސިލާ މުޒާހަރާއެއްގެ ނަމުގައި، ވަރަށްގިނަ ރައްޔިތުންތަކަކަށް ގޯނާކޮށް އުނދަގޫވާގޮތަށް ކަންކަން ދަނީ ކުރަމުން. އަދި ދައުލަތުގެ މުދަލަށް އަރައިގަނެ، މާރާމާރީ ހިންގުންވެސް މިވަނީ ނުރައްކާ ފައްތަރަކަށް މިއަދު ގޮސްފައި. މިކަމަކީ އަޅުގަނޑު އެންމެ ހަރުކަށި ޢިބާރާތުން ކުށްވެރިކުރާ ކަމެއް. އަދި އެފަދަ ފަރާތްތަކާމެދު ޤާނޫނީ ފިޔަވަޅުއަޅައި، މާލޭގެ އަމަންއަމާންކަން ހޯދުމަށް ސަރުކާރުން އަބަދުވެސް މަސައްކަތް ކުރާނަން.\nދިވެހިރާއްޖޭގެ ވެރިރަށް ފުރަމާލެއަކީ، ނުރައްކާތެރި ބިރުވެރި ތަނަކަށްވާކަށް ހަމަ އެންމެ ދިވެހި ރައްޔިތަކުވެސް ނޭދޭނެކަން އަޅުގަނޑަށް ޔަޤީން ކަށަވަރު. 11 ނޮވެމްބަރ 2008 ގައި ސީދާ ރައްޔިތުންގެ ވެރިކަމެއް ރާއްޖޭގައި ފެށުމާ ޖެހެންދެން، މިރާއްޖޭގައި މައިގަނޑު ގޮތެއްގައި އޮތީ ޤާނޫނީގޮތުން ރައްޔިތުންނަށް ލިބިފައިވާ ބާރުތައް ނިގުޅައިގަނެ، އަމިއްލަ މަޞްލަޙަތަށް މަސައްކަތް ކޮށްފައިވާ ވެރިކަންތަކެއް. ނަމަވެސް، މިއަދު ރާއްޖޭގައި އަޅުގަނޑުމެން ޤާއިމްކުރަން މަސައްކަތް ފަށާފައިވަނީ، ސީދާ ރައްޔިތުންގެ ޙިއްޞާ އެކުލެވިފައިވާ ޒަމާނީ ޑިމޮކްރެޓިކް ވެރިކަމެއް.\nވެރިކަމުގެ ތިންބާރު މިއަދު މިވަނީ ވަކިވެ މިނިވަންވެފައި. ވެރިކަންކުރާ ފަރާތް ނުވަތަ ވެރިން މިއަދު މިވަނީ، ސީދާ ރައްޔިތުންގެ ވޯޓަކުން އިންތިޚާބު ކުރެވިފައި. ޤާނޫނުހަދާ މަޖިލިސްވެސް މިއަދު މިވަނީ، ސީދާ ރައްޔިތުންގެ ވޯޓަކުން ހޮވާފައި. ނަމަވެސް، ޢަދުލު އިންޞާފު ޤާއިމް ކުރުމުގެ ބާރު އަދިވެސް އޮތީ ވަކިގޮތަކަށް ސީދާ ރައްޔިތުންގެ ޙިއްޞާނުވާގޮތަށް، ހަމަ ކުރީގައިވެސް ބައްޓަން ކޮށްފައިވާ ގޮތަށް. މިކަމާ ދެކޮޅުހަދާ ހެޔޮލަފާ ދިވެއްސަކު އުޅޭނެ ކަމަކަށް އަޅުގަނޑު ގަބޫލެއް ނުކުރަން.\nތިންބާރު ވަކިން އޮތް ނަމަވެސް، ދައުލަތުގެ އެންމެ މުހިންމު އެއްބާރު އަދިވެސް މިއޮތީ ނުކުޅެދޭ ޙާލަތެއްގައި. މަދު ބައެއްގެ ބާރާއި ނުފޫޒުގެ ދަށުގައި. މިކަމަކީ ދައުލަތުގެ އެންމެ އިސްވެރިޔާގެ ޙައިސިއްޔަތުން އަޅުގަނޑު އެކަމާމެދު ވިސްނާ ފިކުރުކޮށް، ފިޔަވަޅުނާޅާ ހުރެވިދާނެ ވަރަށްވުރެ، މާ ޤައުމީ މައްސަލައެއްކަމީ، އެއްވެސް ޝައްކެއް އޮތް ކަމެއް ނޫން. އެގޮތުން، ސަރުކާރުން މިކަމާމެދު ފިޔަވަޅުއަޅަން ފެށުމާއެކު، މަދުބައެއްގެ ހީލަތްތެރި ރޭވުމެއްގެ ދަށުން މިއަދު މިވަނީ ދިވެހިރާއްޖޭގެ ވެރިކަމުގެ އަމާންކަން ގެއްލެން ފަށާފައި. ދިވެހިރާއްޖޭގެ ރީތި ނަން ކިލަނބުވާން ފަށާފައި. މިކަންކަމުގެ އަޑީގައިވަނީ، މަދު ބައެއްގެ އަތުން ބީވެގެންދިޔަ ބާރުވެރިކަން އަލުން އަނބުރާ ހޯދުންކަމީ، ދެބަސްވެވޭނޭ ޙަޤީޤަތެއް.\nދިވެހި ރައްޔިތުންގެ ޑިމޮކްރެޓިކް ޕާޓީގެ ފަރާތުން އެޕާޓީގެ ސިޔާސަތު އެކުލަވައިލީ، ވެރިކަމާ ޙަވާލުވުމުގެ މާކުރިން. ޕާޓީގެ ކޮންގްރެސްއިން ފާސްކޮށްފައިވާ އަޅުގަނޑުމެންގެ މެނިފެސްޓޯގެ ޒަރީޢާއިން. އަޅުގަނޑުމެންގެ މިއަދުގެ ސަރުކާރުގެ އެންމެހާ ސިޔާސަތުތަކަކީ، ވަރަށް ސާފުކޮށް ލިޔެ ޗާޕްކޮށް ޢާންމު ކޮށްފައިވާ ސިޔާސަތުތަކެއް. ނަމަވެސް، އެ ސިޔާސަތުތަކަށް އިދިކޮޅު ފަރާތްތަކުން ފާޑުކިޔުމުގެ ޤާބިލުކަން ލިބިފައިނުވާކަމީ، އަޅުގަނޑު ހިތާމަކުރާ ކަމެއް. މިއަދު އެ ސިޔާސަތުތަކުން އަޅުގަނޑުމެން ސަރުކާރު ހިނގަން ފަށައި، ނުހަނު ގިނަ މަންފާ ލިބެން ފެށުމުން، އެ ސިޔާސަތުތަކަށް އެއްވެސް ޢިލްމީ ބަރުދަނެއްނެތި، ފާޑުކިޔުމުގެ މާނައަކީ، ހަމަ ޙަޤީޤަތުގައިވެސް ވާދަވެރި ސިޔާސީ މަސްރަޙެއްގައި، ރާއްޖޭގެ މިއަދުގެ އިދިކޮޅު ޕާޓީތަކަށް މަސައްކަތް ކުރުމުގެ ޤާބިލްކަން ނެތްކަމުގެ ވަރަށްބޮޑު ހެއްކެއް. މިފަދަ މާޙައުލެއްގައި ޑިމޮކްރެޓިކް ވެރިކަމެއް ކުރާކަށް ފަސޭހައެއް ނުވާނެ. ހަރުދަނާ ރަނގަޅު އިދިކޮޅު ޕާޓީއެއް އޮތުމުގެ މުހިންމުކަން، މިކަމުން އެނގި ދޭހަވޭ. ރައްޔިތުންގެ އަސާސީ ޚިދްމަތްތައް، ކުރިއާ އަޅާބަލާއިރު މިއަދު މިވަނީ ނުހަނު ރަނގަޅު ހިސާބެއްގައި. ތަޢުލީމާއި ޞިއްޙީ ކަންކަން މިއަދު މިވަނީ އިހަށްވުރެ ހާސްތަނުން ރަނގަޅު ކުރެވިފައި. އެކަމުގެ ސިއްރަކީ، އަޅުގަނޑުމެންގެ ސަރުކާރުގެ އިޤްތިޞާދީ ސިޔާސަތުތައް. މިނިވަން، ހަމަހަމަ ވާދަވެރި ޖައްވެއްގައި ވިޔަފާރި ކުރާނެ މާޙައުލެއް އުފެއްދެމުންދާތީ. ޖީ.އެސް.ޓީ އާއި ރިޒޯޓްތަކުގެ ބިމުން ކުލި ނެގުންފަދަ ސިޔާސަތުތަކުގެ ނަތީޖާ.\nވޭތުވެދިޔަ3އަހަރަކީ ދުނިޔޭގެ އިޤްތިޞާދު ވަރަށް ހީނަރުވެ، ގިނަ ބޮޑެތި ޤައުމުތައްވެސް ދެކޮޅުނުޖެހިދިޔަ އަހަރުތަކެއް. ނަމަވެސް، އަޅުގަނޑުމެންގެ ޤައުމުގެ ޙާލަތު އިރާދަކުރެއްވިއްޔާ ދުވަހުން ދުވަހަށް، އަހަރުން އަހަރަށް މިދަނީ ރަނގަޅުވަމުން. ދިވެހި ރައްޔިތުންގެ ޑިމޮކްރެޓިކް ޕާޓީގެ ސިޔާސަތުގެ ނަތީޖާއަކީ މިއީ. މިކަމުން، މި ސަރުކާރަށް ޢާންމު ރައްޔިތުންގެ ތާއީދު އޮންނަކަން އަޅުގަނޑު ހިތުގެ އަޑިން ގަބޫލުކުރަން. ބާރުވެރިކަމުގެ ދަހިވެތިކަމުގައި މަދު މީސްކޮޅެއް، މިކަންކަމާ ކަންބޮޑުވާކަންވެސް އަޅުގަނޑަށް އެނގޭ. އަޅުގަނޑު ގަބޫލުކުރާ ގޮތުގައި، މިދުވަސްވަރު ވެރިރަށް މާލޭގައި ހިންގަމުންމިދާ ނޭދެވޭ ޙަރަކާތްތަކުގެ އަޑީގައިވެސް ތިބީ ހަމަ އެމީސްކޮޅު.\nމިދިޔަމަހު އަޅުގަނޑުމެންގެ ބޮލުގައި އެޅުވީ، މާތްވެގެންވާ އިސްލާމްދީން ނައްތާލަން މިސަރުކާރުން މަސައްކަތްކޮށް، ނަޞާރާދީނާއި ބުދުދީން ރާއްޖެއަށް ގެންނަން އުޅޭކަމުގެ ތުހުމަތުތަކެއް. އެކަން، ކޮޅެއްގައި ނުޖެހުނީމާ، މިހާރު އަނެއްކާ އަނެއް ކަމެއް ފެށީ. ޤާނޫނީ އިމުން ބޭރުން އަޅުގަނޑުގެ ސަރުކާރުން އެންމެ ފިޔަވަޅެއްވެސް އިރާދަކުރެއްވިއްޔާ ނާޅާނެ. ރައްޔިތުންގެ ބާރު އެކުލެވިފައިވާ، ޤާނޫނީ ޙިމާޔަތް، ރައްޔިތުންނަށް ހޯދައިދީ، ޢަދުލު އިންޞާފު ޤާއިމްކުރާ ދައުލަތެއް ދިވެހިރާއްޖޭގައި އުފައްދަން މަސައްކަތްކުރީ އަޅުގަނޑުމެން. ދިވެހި ފަހުގެ ތާރީޚް މިކަމަށް ހެކިދޭނެ. އެތަކެއް ދިވެހިންނެއް، އެތަކެއް ޤުރްބާނީތަކެއް، މިކަން ޙާޞިލް ކުރުމަށް ކޮށްފައިވާކަން ކަށަވަރު.\nއަޅުގަނޑު އެ ޕާޓީއަކަށް ނިސްބަތްވާ އެމް.ޑީ.ޕީ، ދިވެހި ރައްޔިތުންގެ ޑިމޮކްރެޓިކް ޕާޓީގެ މެންބަރުން، މިމަސައްކަތުގައި މުހިންމު ދައުރެއް އަދާކުރިކަމީ، ޤާނޫނީ ވެރިކަން ދެމެހެއްޓުމަށް އަޅުގަނޑަށް މިއަދުވެސް ހިތްވަރު ލިބޭ ކަމެއް. އަޅުގަނޑު ދިވެހި ރައްޔިތުންގެ ޙައްޤުތަކަށް ދުވަހަކުވެސް އަރައިގަންނަ ތަނެއް ނުފެންނާނެ. އެކަމުގެ ޙަޤީޤަތް ތިޔަބޭފުޅުންނަށް ވަރަށް ސާފުކޮށް އެނގިވަޑައިގަންނަވާނެ.\nސީދާ ރައްޔިތުންގެ ބާރު އެކުލެވިގެންވާ ޑިމޮކްރެޓިކް ވެރިކަމެއް ދުނިޔެއަށް ފުރަތަމަ ތަޢާރަފްވެފައިވަނީ، މީގެ 2500 ވަރަކަށް އަހަރު ކުރިން. އެއީ އެދުވަސްވަރު ގްރީސްގައި ހިނގަމުންދިޔަ ޚުދުމުޚްތާރު ވެރިކަމާ އިދިކޮޅަށް ކުރެވުނު މުޒާހަރާތަކުގެ ނަތީޖާއެއްގެ ގޮތުން ކަމަށް، ތާރީޚީ ލިޔުންތަކުން ދައްކާ. އަޅުގަނޑުމެންގެ މި ކުޑަކުޑަ ރާއްޖެއަށް ޑިމޮކްރަސީ ގެނެވުނީވެސް ވަރަށްގިނަ ޒަމާންތަކާއި އުނދަގޫތަކަކަށްފަހުގައި. 1990 ވަނަ އަހަރުން ފެށިގެން ވަރަށް ސީދާ ގޮތެއްގައި، ގިނަ ބަޔަކު ރާއްޖެއަށް ޒަމާނީ ޑިމޮކްރަސީ ގެނައުމަށް ގިނަގުނަ މަސައްކަތްތަކެއް ކޮށްފައިވޭ. މިގޮތުން ގޮސް މިކަން ކާމިޔާބަކާ ހަމައަށް އަޅުގަނޑުމެންނަށް ގެނެވުނީ، 2008 ވަނަ އަހަރު ސީދާ ރައްޔިތުންގެ ވޯޓަކުން.\nޑިމޮކްރަސީގެ ހެޔޮ ނަފާ މިއަދު ދިވެހި ރައްޔިތުންނާ ހަމައަށް ވާޞިލްވާކަމީ ޝައްކެއްނެތް ކަމެއް. ވަޢުދުތަކަކާއެކު އަޅުގަނޑުމެން ސަރުކާރާ ޙަވާލުވާނެ ފުރްޞަތު ލިބުނީ، ޑިމޮކްރަސީގެ ސަބަބުން. ސީދާ ރައްޔިތުންގެ ބާރު ހިނގާ ސަރުކާރެއް އުފެދުނީ، ޑިމޮކްރަސީގެ ސަބަބުން. ދިވެހިރާއްޖޭގެ ތަރައްޤީގެ ދުވެލި މިހާ ބާރުވެ، ރާއްޖޭގެ އިޤްތިޞާދު ހަރުދަނާވެ، ފުޅާވުމުގެ އަޞްލަކީވެސް ރައްޔިތުންގެ ވެރިކަން. ދައުލަތުގެ ފައިސާއިން މަދު މީސްކޮޅަކަށް ޚިދްމަތް ލިބި، ފައިދާވުމުގެ ބަދަލުގައި އެންމެހާ ރައްޔިތުންނަށް ޚިދްމަތާއި ފައިދާ ލިބޭ މަގު ފަހިވީވެސް 2008 ގައި ރާއްޖޭގައި ޑިމޮކްރެޓިކް ވެރިކަމެއް ފެށުމާ ގުޅިގެން.\nމި ޑިމޮކްރަސީ، އަޅުގަނޑުމެންނަށް ލިބިފައިމިވާ ޑިމޮކްރަސީ ހަރުދަނާ ކުރުމުގައި، ކޮންމެހެން ބޭނުންތެރި އެއް މުއައްސަސާއަކީ، އެއްކަމަކީ އިންޞާފްވެރި ހަމަހަމަ ފަނޑިޔާރުގެއެއް މި ރާއްޖޭގައި ޤާއިމް ކުރުން. އެހެންވީމާ، މި ފަނޑިޔާރުގެ ޤާއިމް ކުރުމުގެ މަސައްކަތުގައި، އަޅުގަނޑަށް ކަށަވަރު، ރާއްޖޭގެ ހުރިހާ ރައްޔިތުންވެސް އަޅުގަނޑާ އެކުގައި މަސައްކަތް ކޮށްދެއްވާނެ.


Lanka ge raees Sirisena ge haahsa mandhoobeh raajjeyga | Mihaaru\nއިބޫ މިއަދު ލަންކާގެ ރައީސް ސިރިސެނާގެ މަންދޫބާ ބައްދަލު ކުރައްވަނީ.\nލަންކާގެ ރައީސް ސިރިސެނާގެ ޚާއްސަ މަންދޫބެއް ރާއްޖޭގައި\n06 އޮކްޓޯބަރ 2018 - 18:049comments\nސްރީ ލަންކާގެ ރައީސް މައިތިރްޕަލާ ސިރިސެނާގެ ޚާއްސަ މަންދޫބެއްގެ ގޮތުގައި ލަންކާގެ ސްޕޯޓްސް މިނިސްޓަރު ފައިޒަރު މުސްތަފާ ރާއްޖެ ވަޑައިގެން އިދިކޮޅު ބައެއް ލީޑަރުންނާ މިއަދު ބައްދަލު ކުރައްވައިފި އެވެ.\nސިރިސޭނާގެ މަންދޫބު ވަނީ އިންތިޚާބީ ރައީސް، އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަދި ރައްޔިތުންގެ މަޖިލިހުގެ ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހް (އިބޫ) އާއި ކުރީގެ ރައީސް މައުމޫން އަބްދުލްގައްޔޫމާއި ޖުމްހޫރީ ޕާޓީގެ ލީޑަރު ގާސިމް އިބްރާހިމާ ބައްދަލު ކުރައްވައިފަ އެވެ.\nއެކަމަކު، މި ބައްދަލުވުންތަކުގެ ތަފްސީލެއް އަދި ނުލިބެ އެވެ.\nWhatagreat pleasure it was to receive Sri Lankan minister of sports Hon Faiszer Mustapha the special envoy of HE President @MaithripalaS who called on me today! I expressed my deep appreciation to HE President on his kind gesture. pic.twitter.com/RCZVanULwC\nމައުމޫން މިއަދު ކުރެއްވި ޓުވީޓު.\nމައުމޫނާއެކު ބޭއްވި ބައްދަލުވުމުގައި ލަންކާގެ މިނިސްޓަރު ވަނީ އެ ގައުމަށް މައުމޫން ވަޑައިގަތުމަށް ދައުވަތު ދެއްވައިފަ އެވެ. އަދި މައުމޫންގެ ދަތުރުފުޅުގައި ލަންކާގެ ރައީސް ސިރިސޭނާ އާއި ބޮޑުވަޒީރު ރަނިލް ވިކްރަމަސިންހައާ ބައްދަލު ކުރެއްވުމުގެ ދައުވަތު މައުމޫނަށް ދެއްވި އެވެ.\nމައުމޫން ކުރެއްވި ޓުވީޓެއްގައި ވިދާޅުވި ގޮތުގައި، ލަންކާގެ މިނިސްޓަރާ ބައްދަލު ކުރެއްވުމަކީ އެމަނިކުފާނަށް ލިބިވަޑައިގެންނެވި ވަރަށް ބޮޑު އުފަލެކެވެ. އަދި މައުމޫންގެ އަރިހަށް ލަންކާގެ މިނިސްޓަރު އިހްތިރާމްގެ ޒިޔާރަތެއް ކުރެއްވުމާ ގުޅިގެން އެމަނިކުފާނު ވަނީ ޝުކުރު އަދާކުރައްވައިފަ އެވެ.\nމިދިޔަ މަހުގެ 23 ގައި ބޭއްވި ރިޔާސީ އިންތިޚާބުގައި ރައީސް ޔާމީން ބޮޑު ތަފާތަކުން ބަލިކުރައްވައި އިދިކޮޅު ކޯލިޝަންގެ އިބޫ ކާމިޔާބު ހޯއްދެވުމާ ގުޅިގެން، ދުނިޔޭގެ ބޮޑެތި ގައުމުތަކުން އިބޫ އަށް އަންނަނީ މަރުހަބާ ކިޔަމުންނެވެ. އޭގެ ތެރޭގައި އެމެރިކާ އާއި ޗައިނާ އާއި ރަޝިއާ އާއި ސައުދީ އަރަބިއްޔާ އާއި އިންޑިއާ އާއި ޔޫރަޕްގެ ގައުމުތައް ވެސް ހިމެނެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސްރީ ލަންކާ މެމްބަރު ގާސިމް އިބްރާހިމް (މާމިގިލި) އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ރާއްޖެ-ލަންކާ މައިތުރިޕާލާ ސިރިސޭނާ\nރައީސަށް ލަންކާ އިން ހޫނު މަރުހަބާއެއް ދަންނަވައިފި\nލަންކާގެ މިނިވަންދުވަސް ޝަރަފުވެރި ކޮށްދެއްވާނީ ރައީސް


Maalee Bayaan: Aisha ge athugai emme 2,000 Rufiyaa, dharani bodu...\nމާލީ ބަޔާން: އައިޝާގެ އަތުގައި އެންމެ 2،000 ރުފިޔާ، ދަރަނި ބޮޑު ވަޒީރަކީ މަލީހު\nއެންމެ ބޮޑު އާމްދަނީއެއް ލިބިވަޑައިގެންނެވީ އަސްލަމަށް\nއެންމެ ގިނަ ކުންފިތަކުގެ ހިއްސާ އޮތް ވަޒީރަކީ ފައްޔާޒު\nމަލީހުގެ ދަރަނި 5.6 މިލިއަނަށް އަރާ\nކ. މާލެ 11 ޖެނުއަރީ 2019 | ހުކުރު 04:57 16,745\nމިނިސްޓަރު އައިޝާ އަދި މިނިސްޓަރު މަލީހު: ކެބިނެޓުގެ 20 ބޭފުޅުންގެ މާލީ ބަޔާން އާންމުކޮށްފައިވޭ - ރާއްޖެ އެމްވީ\nމަޤާމާއި ހަވާލުވެވަޑައިގަތުމުގެ ކުރިން ވޭތުވެދިޔަ ހަ މަސް ދުވަހުގެ ތެރޭގައި ޓްރާންސްޕޯޓް މިނިސްޓަރު އައިޝަތު ނަހުލާއަށް އާމްދަނީގެ ގޮތުގައި ލިބިވަޑައިގެންނެވީ ދެހާހެއްހާ ރުފިޔާ ކަމަށާއި އެންމެ ދަރަނި ބޮޑު ވަޒީރަކީ ކޮމިއުނިކޭޝަން މިނިސްޓަރު މުހައްމަދު މަހީހް ޖަމާލު ކަން، ރައީސް އޮފީހުން އާންމު ކުރި މާލީ ބަޔާންތަކުން ހާމަވެއްޖެއެވެ.\nރައީސް އިބްރާހިމް މުހައްމަދު ސޯލިހުގެ ކެބިނެޓުގައި ހިމެނިވަޑައިގަންނަވާ 20 ބޭފުޅުންގެ ތެރެއިން ވޭތުވެދިޔަ ހަ މަސް ދުވަހުގެ ތެރޭގައި އެއްވެސް އާމްދަނީއެއް ލިބިވަޑައިނުގަންނަވަނީ ހޯމް މިނިސްޓަރު ޝެއިހް އިމްރާން އަބްދުﷲ އަށެވެ. ނަމަވެސް އޭނާގެ މިލްކިއްޔާތުގައި 2.5 މިލިއަން ރުފިޔާގެ އެޕާޓްމަންޓަކާއި ސައިކަލެއް ހުރި ކަމަށް މާލީ ބަޔާނުން ދައްކައެވެ.\nވޭތުވެދިޔަ ހަ މަސް ދުވަހުގެ މުއްދަތުގެ ތެރޭގައި އާމްދަނީއެއްގެ ގޮތުގައި އެންމެ ދަށް އާމްދަނީއެއް ލިބިވަޑައިގެންނެވި މިނިސްޓަރަކީ، އައިޝާއެވެ. އޭނާގެ އަތުގައި ހަމައެކަނި ހުރީ އެސްޓީއޯގެ ހިއްސާގެ ފައިދާގެ ގޮތުގައި ލިބިވަޑައިގެންނެވި 2،443.40 (ދެހާސް ހަތަރުސަތޭކަ ސާޅީސް ތިން ރުފިޔާ ސާޅީސް ލާރި) ރުފިޔާއެވެ. އައިޝާގެ މިލްކިއްޔާތުގައި އެއްވެސް މުދަލެއް އަދި ވިޔަފާރީގެ މަސްލަހަތެއް އަދި ދަރަންޏެއް ވެސް ނެތް ކަމަށް މާލީ ބަޔާނުން ދައްކައެވެ.\nމިނިސްޓަރުންގެ މާލީ ބަޔާނުން ދައްކާ ގޮތުން ވޭތުވެދިޔަ ހަ މަސް ދުވަހުގެ ތެރޭގައި އެންމެ ބޮޑު އާންދަނީއެއް ލިބިވަޑައިގެންނެވީ ޕްލޭނިން މިނިސްޓަރު މުހައްމަދު އަސްލަމަށެވެ. ވިޔަފާރީގެ ފައިދާގެ ގޮތުގައި އޭނާއަށް ވޭތުވެދިޔަ ހަ މަސް ދުވަހު 3.1 މިލިއަން ރުފިޔާ ލިބިވަޑައިގެންނެވި ކަމަށް މާލީ ބަޔާނުން ދައްކައެވެ. އޭނާގެ މިލްކިއްޔާތުގައި މުދަލެއް އަދި ވިޔަފާރީގެ މަސްލަހަތެއް މިހާރަކު ނެތެވެ. ނަމަވެސް އެޗްޑީއެފްސީން ނަގާފައިވާ ތިން ލޯނަކާ ގުޅިގެން އަސްލަމްގެ ދަރަނި 3.7 މިލިއަނަށް އަރައެވެ.\nދަރަނި އެންމެ ބޮޑު މިނިސްޓަރެއްގެ ގޮތުގައި މާލީ ބަޔާންތަކުން ދައްކަނީ ކޮމިއުނިކޭޝަން މިނިސްޓަރު މަލީހެވެ. މޯލްޑިވްސް އިސްލާމިކް ބޭންކް (އެމްއައިބީ)އިން މަލީހު ނަންގަވާފައިވާ ލޯނެއްގެ ދަރަނި 5.6 މިލިއަން ރުފިޔާއަށް އަރައެވެ. އޭނާ ހިއްސާ އޮންނަ ހިތާ ބީޗު މޯލްޑިވްސް ކިޔާ ކުންފުންޏަކާއި ކާފު މާރޓް ކިޔާ ފިހާރައަކާއި އެމްޓީޑީސީގެ ހިއްސާ އޮންނަ ކަމަށް މާލީ ބަޔާނުން ދައްކައެވެ. މަޤާމާއި ހަވާލުވެވަޑައިގަތުމުގެ ކުރިން ވޭތުވެދިޔަ ހަ މަސް ދުވަހުގެ ތެރޭގައި މަލީހަށް އާމްދަނީގެ ގޮތުގައި ލިބިވަޑައިގެންނެވީ 720،000 (ހަތް ލައްކަ ވިހިހާސް) ރުފިޔާއެވެ.\nމާލީ ބަޔާންތަކުން ދައްކާ ގޮތުން އެންމެ ގިނަ ކުންފުނިތަކުގެ މަސްލަހަތު އޮތީ އިކޮނޮމިކް މިނިސްޓަރު ފައްޔާޒު އިސްމާއިލުގެއެވެ. ފައްޔާޒު ހިއްސާ އޮންނަ ކުންފުނިތަކަކީ ސަދާން ސީސްޒް ޕްރައިވެޓް ލިމިޓެޑާއި ހަބޭސް ޕްރައިވެޓް ލިމިޓެޑާއި ލަގްޒަރީ ޕްރޮޕަޓީޒް ޕްރައިވެޓް ލިމިޓެޑާއި ޕްރެސްޓިޖް އިންޓަރނޭޝަނަލް ޕްރައިވެޓް ލިމިޓެޑެވެ. ފައްޔާޒުގެ މިލްކިއްޔާތުގައި ރެއިންބޯ ރަނަރ ކިޔާ ބޯޓެއް އޮންނަ ކަމަށް މާލީ ބަޔާނުން ދައްކައެވެ.\nރައީސާއި ނައިބު ރައީސާއި ކެބިނެޓުގައި ހިމެނިވަޑައިގަންނަވާ 20 ވަޒީރުންގެ އިތުރުން ރައީސް އޮފީހުގެ އިސް މަގާމުތަކުގައި ތިއްބެވި 26 ބޭފުޅެއްގެ މާލީ ބަޔާން ރައީސް އޮފީހުން ބުރާސްފަތި ދުވަހުގެ ރޭ ވަނީ އާންމުކޮށްފައެވެ.\nސަރުކާރުގެ އިދާރާތަކާއި ދައުލަތުގެ ކުންފުނިތަކާއި މިނިވަން މުއައްސަސާތަކަށް އައްޔަން ކުރާ މީހުންގެ އަނބިންނާއި ފިރިންގެ މުދަލާއި މާލީ ބަޔާން ހާމަކޮށް، ގަވާއިދު ރިއުވު ކުރުމަކީ ރައީސް ސޯލިހުގެ 100 ދުވަހުގެ ވައުދެކެވެ.


Flat nulibi magumathivefaivaa meehun ge ihusaas thah Ibu ah\nފްލެޓް ނުލިބި މަގުމަތިވެފައިވާ މީހުންގެ އުދާސްތައް އިބޫ އަޑުއައްސަވައިފި\nސޯޝަލް ހައުސިންގެ މައްސަލަތަކާއި ގުޅިގެން އިބޫ ބައެއް ފަރާތްތަކާއި ބައްދަލުކުރައްވަނީ --\nވެށިފަހި މާލޭ ޕްރޮގްރާމްގެ ދަށުން ފްލެޓް ލިބޭނެ ކަމުގެ ލިޔުން ލިބި ފްލެޓް ނުލިބުނު މީހުންނާއި ގުޅީފަޅުން ފްލެޓް ހޯދަން ލާރި ދެއްކި ނަމަވެސް ލާރިވެސް އަދި ފްލެޓް ވެސް ލިބިފައި ނުވާ މީހުންގެ އިހުސާސްތައް އިދިކޮޅު ޕާޓީތަކުގެ ރިޔާސީ ކެނޑިޑޭޓް އިބްރާހިމް މުހައްމަދު ސޯލިހު (އިބޫ) މިއަދު އަޑުއައްސަވައިފި އެވެ. އިބޫ ވައުދުވެ ވަޑައިގަތީ، އެބޭފުޅުންގެ އެ ޝަކުވާތަކަށް ނިމުމެއް ގެނެސް ދެއްވުމަށެވެ.\nގުޅީފަޅުން ފްލެޓް ހޯދުމަށް ލާރި ދެއްކުމަށްފަހު ފްލެޓް ނުލިބިވާ ފަރާތްތަކާއި، ޓާޓާ ފްލެޓްތަކުން ފްލެޓް ލިބިފައިވާ ބައެއް ފަރާތްތަކާއި، އަދި ހުޅުމާލޭ ފްލެޓް ދިނުމުގައި މަތިން ޕޮއިންޓްލިބި، ފުލެޓް ނުލިބުނު ބައެއް ފަރާތްތަކާ އިބޫ މިއަދު ސޯލްޓް ކެފޭގައި ބައްދަލުކުރައްވައި އެބޭފުޅުންގެ ޝަކުވާތައް އަޑު އެއްސެވި އެވެ.\nއެގޮތުން، ގުޅީފަޅުން ފްލެޓް ލިބުނު މީހަކު ބުނީ ފައިސާ ދެއްކިތާ މިހާރު9އަހަރަށްވުރެ ގިނަ ދުވަސްވެފައިވާ ކަމަށާއި، އެ ފައިސާ ދައްކާފައިވަނީ އެކިމީހުން އަތުން ލޯނު ނަގައިގެންނާއި، ބޭންކުތަކުން ލޯނުނަގައިގެން ކަމަށެވެ. އަދި އެ ލާރިތަށް އަނބުރާ ދެއްކުމަށް އިތުރަށް ދަރަނިވެރިވެފައިވާ ކަމަށާއި، އާއިލާތަކާއި އަނބިދަރިން ބިކަ ހާލުގައި ޖެހިފައިވާ ކަމަށެވެ.\nސަރުކާރުން ގުޅީފަޅުން ފުލެޓްގަތް ފަރާތްތަކަށް ހުޅުމާލެއިން ފްލެޓް ދޭނެ ކަމަށް ބުނި ނަމަވެސް އެ ފްލެޓްތަަށް ދީފައިވަނީ ސަރުކާރުގައި ނުފޫޒު އޮތް، ސަރުކާރަށް ތާއިދުކުރާ ނުވަ ފަރާތަކަށް ކަމަށާއި، އެ ފްލެޓްތަކުގެ މައްސަލައިގައި މުލިއާގެއާއި، ހައުސިން މިނިސްޓްރީއަށް ދިޔަ ނަމެވެސް އެކި ފަހަރުމަތިން އެދިގެންވެސް ބައްދަލުވެފައިނުވާ ކަމަށެވެ. އަދި ސަރުކާރުން ދެކެނީ ގުޅީފަޅުން ފުލެޓް ގަނެފައިވަނީ ކުރީގެ ރައީސް މުހައްމަދު ނަޝީދުގެ އައުވާނުން ގޮތުގައި ކަމަށްވެސް އޭނާ ވަނީ ބުނެފައެވެ.\nއެ ބައްދަލުވުމުގައި ޓާޓާ ފްލެޓް ލިބުން މީހަކު ބުނީ، އެ މީހުންނަށް ޖެހެނީ އެތަނުން ފްލެޓްގަންނަން ކަމަށާއި، އެކަން ކުރެވެނީ9އިންސައްތައާއި، 12 އާއި ދެމެދުގެ އިންސައްތައިގެ އިންޓްރެސްޓެއްގައި ކަމަށެވެ. އަދި ލޯނު ނުލިބުނު ބައެއް ފަރާތްތަކަށް ފްލެޓްތައް ގެއްލިފައިވާ ކަމަށެވެ. އިންޓްރެސްޓް ތަފާތުވުމުގެ ސަބަބުން އެކި މީހުންނަށް އެކި އަގު ދައްކަންޖެހޭތީ ވަރަށް ބޮޑު ތަފާތުވުމެއް އުފެދިގެންދާ ކަމަށާއި، އެންމެންނަށް އެއް އުސޫލަކުން ކަންކަން ކޮށްދޭން އެެދޭކަމަށް އޭނާ ވަނީ ބުނެފައެވެ.\nއެ ފަރާތްތަކުގެ ވާހަކަތައް އަޑުއެހުމަށްފަހު އިބޫ ވިދާޅުވީ، ގުޅީފަޅުން ފްލެޓްގަތް ހުރިހާ ފަރާތްތަކަކަށް ހުޅުމާލެއިން ފްލެޓް ހަމަޖައްސަދޭނެ ކަމަށެވެ. އަދި ޓާޓާ ފެލެޓްތަކުގެ މައްސަލަތައްވެސް ހައްލުކޮށްދޭނެ ކަމަށާއި، ފްލެޓަށް ޝަރުތުހަމަވާ ހުރިހާ\nފަރާތަކަށްވެސް ފްލެޓް ދެއްވާނެ ކަމަށެވެ.\nރައީސް އިބްރާހިމް މުހައްމަދު ސޯލިހު ބޯހިޔާވަހިކަން ހައުސިން ޔުނިޓް + ރިޔާސީ އިންތިހާބު 2018\nކުލި ނުދެއްކޭ ފަރާތްތަކަށް ސަރުކާރުން އެހީވަނީ


1443 ވަނަ އަހަރުގެ ފިޠުރު ޢީދު ދުވަހުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލީޙް ފޮނުއްވި ތަހުނިޔާގެ ޚިޠާބު - The President's Office\n1443 ވަނަ އަހަރުގެ ފިޠުރު ޢީދު ދުވަހުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލީޙް ފޮނުއްވި ތަހުނިޔާގެ ޚިޠާބު\n2 މޭ 2022، ރިފަރެންސް: -\nމިއަހަރުގެ އުފާވެރި ފިޠުރު ޢީދު ދުވަހާ ބައްދަލުކުރުމުގެ ހެޔޮ ނަސީބު އަޅުގަނޑުމެންނަށް މިންވަރު ކުރެއްވިކަމަށްޓަކައި، ނިޢުމަތްތަކުގެ ވެރި اللهُ سُبْحَانَهُ وَتَعَالَىގެ ޙަޟްރަތަށް ޙަމްދާއި ޝުކުރު ކުރަމެވެ. އަދި މި އުފާވެރި ޢީދު ދުވަހުގެ މުނާސަބަތުގައި ރާއްޖޭގެ ލޮބުވެތި ރައްޔިތުންނަށް، އަޅުގަނޑުގެ ހިތުގެ ލޯތްބާއި އިޚްލާޞްތެރިކަމާ އެކު ހެޔޮއެދުމާއި ތަހުނިޔާ އަރިސްކުރަމެވެ. އަދި އިސްލާމީ ޤައުމުތަކުގެ ވެރިންނަށާއި އެންމެހައި މުސްލިމުންނަށާއި، އިސްލާމީ ޖަމްޢިއްޔާ ޖަމާޢަތްތަކުގެ ވެރިންނަށްވެސް، މި އުފާވެރި ފިޠުރު ޢީދުގެ ހެޔޮއެދުމާއި ތަހުނިޔާ އަރިސްކުރަމެވެ.\nފިޠުރު ޢީދާ ބައްދަލުވުމުގެ އުފާވެރިކަން އަޅުގަނޑުމެންނަށް އިޙްސާސް ކުރެވެނީ، ބަރަކާތްތެރި ރަމަޟާން މަހުގެ ރޯދައާއި ރޭއަޅުކަމުގެ މަތިވެރި ނިޢުމަތް ޙާޞިލުކުރުމުގެ ހެޔޮ ނަސީބު ލިބިފައިވާތީއެވެ. ރޯދައިގެ މަތިވެރި ރޫޙާނީ ހަކަތައިން ދިރުން ލިބިގެން ތިބެ، ފިޠުރު ޢީދާ ބައްދަލުކުރާއިރު، އަޅުގަނޑުމެންގެ ހަނދާނަށް ގެނެސްދެނީ، މި އުފާވެރި ޢީދުގައި އިޖުތިމާޢީ ގުޅުންތަކާއި ޢާއިލީ ގުޅުންތައް އާލާކޮށް ބަދަހިކުރުމަށް، އިސްލާމްދީނުގައި ދީފައިވާ ޚާއްޞަ ސަމާލުކަމެވެ. ޢީދުގެ އުފާ ފާޅުކުރުމުގެ ތެރޭގައި އިޖުތިމާޢީ ހަމަހަމަކަން ޤާއިމުކޮށް، މުޖުތަމަޢުގައި ތިބި ފަޤީރުންނާއި މިސްކީނުންނާއި ނިކަމެތިންގެ ހިތްތަކަށްވެސް އުފާވެރިކަން ގެނެސްދިނުމަށް އަޅުގަނޑުމެން ޚާއްޞަ ސަމާލުކަމެއް ދޭންޖެހެއެވެ.\nޢީދުގެ އުފާ ފާޅުކުރުން، ޢާއިލާގެ ތެރެއިން ފަށްޓަވަމާ ހިންގަވާށެވެ. މައިންބަފައިންނާއި މާމައިންނާއި ކާފައިންނަށް ޒިޔާރަތްކޮށް، ޙާލުއަޙުވާލު އޮޅުންފިލުވައި، އެމީހުންނާ އެކުގައި ވަގުތުކޮޅެއް ހޭދަކޮށްލުމަކީ، އަގުބޮޑު ހަދިޔާއެއް ދިނުމަށްވުރެ މާ ބޮޑަށް، ހިތްހަމަޖެހުމާއި އުފާވެރިކަން ގެނެސްދޭނެ ކަމެކެވެ. އަނބިދަރިންނާ އެކުގައި އުފާވެރި ވަގުތުކޮޅެއް ހޭދަކޮށް، ޚިޔާލު ބަދަލުކޮށްލައި ވާހަކަދައްކައިލުމަށް ވަގުތުކޮޅެއް ޚާއްޞަކޮށްލުމަކީ ވެސް، ޢާއިލީ ގުޅުން ބަދަހިކުރުމަށްޓަކައި ވަރަށް މުހިންމު ކަމެކެވެ. ގާތްތިމާގެ މީހުންނަށް ޒިޔާރަތްކޮށް، އެމީހުންގެ ޙާލުއަޙުވާލު އޮޅުންފިލުވައި އެމީހުންނާ އެކުގައި ވަގުތުކޮޅެއް ހޭދަކޮށްލުމަކީ ވެސް، ޢީދުގެ އުފާ ފާޅުކުރުމުގައި ޚާއްޞަ ސަމާލުކަމެއް ދޭންޖެހޭނެ ކަމެކެވެ.\nއިސްލާމްދީނުގައި ޢީދުގެ އުފާ ފާޅުކުރުން އޮތީ، އިޖުތިމާޢީ ގުޅުން ބަދަހިކުރުމަށް ވަރަށް ބޮޑަށް ބާރުއަޅާފައިވާ ގޮތެއްގައެވެ. ކޮންމެ މީހަކުވެސް އެމީހެއްގެ އަވަށްޓެރިންނާއި ރައްޓެހިންނާއި އެކުވެރިންނާއެކު ޢީދުގެ ތަހުނިޔާއާއި ހަދިޔާ ބަދަލުކޮށް އުޅުމަކީ، މުޅި މުޖުތަމަޢުގައި އުފާވެރިކަމާއި އެކުވެރިކަން އުފެދިގެންދާނެ ކަމެކެވެ. އޭގެ އިތުރުން، މުޖުތަމަޢުގައި ތިބި ނިކަމެތިންނާއި ފަޤީރުންނަށް އެހީ ފޯރުކޮށްދީ، އެމީހުންނަށް ކުރިމަތިވެފައިވާ ދަތިތައް ފިލުވައިދިނުމަކީ، އަޅުގަނޑުމެން ކޮންމެ މީހަކަށް ވެސް، އެމީހެއްގެ ފެންވަރުން ކުރެވޭނެ ކަންކަމެވެ.\nމިފަދަ ކޮންމެ އުފާވެރި މުނާސަބަތަކީ، އަޅުގަނޑުމެންގެ މެދުގައި އިސްލާމީ އެއްބަނޑުއެއްބަފާ ކަމާއި، އެކުވެރިކަމާއި އެއްބައިވަންތަކަން އާލާވެގެންދާނެ، އަދި އުފާވެރިކަމާއި ހިތްހަމަޖެހުން ގެނެސްދޭނެ މުނާސަބަތެއް ކަމުގައި ލެއްވުން އެދި اللهُ سُبْحَانَهُ وَتَعَالَىގެ ޙަޟްރަތުގައި ދުޢާ ދަންނަވަމެވެ. މިފަދަ އުފާވެރި މުނާސަބާތައް އަޅުގަނޑުމެންގެ މެދުގައި ތަކުރާރު ކުރައްވައި، ދިވެހިރާއްޖެއަށް އުފާވެރިކަމާއި ފާގަތިކަމާއި ހަމަޖެހުމާއި ތަނަވަސްކަން މިންވަރު ކުރައްވާށިއެވެ. އާމީން.


Live: Gina bayakaa eku PPM ge bodu jalsaa fashaifi | Mihaaru\nއިބޫއަކީ ހަމައެކަނި ކޭކު ފަޅަން ވަޅި ހިފަހައްޓައިގެން މީހާ: ރައީސް\nޕީޕީއެމުން މިރޭ ކުރިއަށް ގެންދާ ބިޔަ ޖަލްސާގެ ތެރެއިން: މި ޖަލްސާއަށް އެތައް ހާސް ބަޔަކު އެއްވި.---ފޮޓޯ: އަހުމަދު ނިޝާތު/މިހާރު\n18 ސެޕްޓެމްބަރ 2018 - 21:13\n18 ސެޕްޓެމްބަރ 23:33\n18 ސެޕްޓެމްބަރ 23:31\nރައީސް: އަޅުގަނޑުމެން ދެމަފިރިން މި ކުރަނީ އިހުލާސްތެރި މަސައްކަތް. އަޅުގަނޑު އުޅޭކަށް ގަނޑުވަރެއް އަޅައިފައެއް ނުހުންނާނެ. އަޅުގަނޑުގެ މުސާރަ އާއި އިނާޔަތް ބޮޑުކުރަން ހުށަހަޅައިފައެއް ނޯންނާނެ. މި އޮޑީގައި މިހިރީ ފިސާރި ކައްޕިއެއް. އެކަމަކު މިއޮޑި އަށް ތިޔަބޭފުޅުން ތެޔޮ އަޅައިދެއްވާ.\n18 ސެޕްޓެމްބަރ 23:30\nރައީސް: މިމަހުގެ 23 ގައި އަޅުގަނޑުމެން މި ނިންމަނީ އެންމެ ކަމެއް ނޫން. އަޅުގަނޑުގެ ނިޔަތުގެ ތެދުވެރިކަން ތިޔަބޭފުޅުން ގަބޫލު ކުރައްވާ. އަޅުގަނޑުމެން ބޭނުންވަނީ ދިވެހިން ބޭނުންވާ ކަންކަން ފުއްދައިދޭން. އަޅުގަނޑުމެން މި ދަނީ ވެސް އެކަންކަން ފުރިހަމަކޮށްދެމުން.\n18 ސެޕްޓެމްބަރ 23:29\nރައީސް: އަޅުގަނޑުމެންގެ ރާއްޖެ އަޅުގަނޑުމެންނަށް ދެއްވާ! މި ގައުމަށް ހަމަޖެހުމަށް ބޭނުންވާ. އަޅުގަނޑުމެން ބޭނުންވާ މުސްތަގުބަލު އަޅުގަނޑުމެން ބޭނުން.\n18 ސެޕްޓެމްބަރ 23:19\nޕީޕީއެމާ ގުޅުނު މީހުންގެ ފޯމްތައް ރައީސާ ހަވާލުކުރަނީ -- ފޮޓޯ: އަހުމަދު ނިޝާތު/ މިހާރު\n18 ސެޕްޓެމްބަރ 23:18\nރައީސް: އަޅުގަނޑުގެ ފަސް އަހަރު ނިމޭއިރު އެއްވެސް ރަށެއް ނޯންނާނެ ކަނޑުމަގުން 30 މިނެޓުން އެއާޕޯޓަަކަށް ނުދެވޭނެ.\n18 ސެޕްޓެމްބަރ 23:17\nރައީސް: ކަަރަންޓުގެ އަގު ހެޔޮކޮށްދޭނަން. އެކަން ކުރާނެ ގޮތުގެ ޕްލޭނެއް އަޅުގަނޑުމެންގެ އެބައޮތް އެކަން ކުރާނެ ގޮތް ވެސް އެބައޮތް\n18 ސެޕްޓެމްބަރ 23:16\nރައީސް: ފެން ކުންފުނި ހިއްސާ ވިއްކާލީ. ފެން ކުންފުނި ވިއްކާލީމަ ކިހާ ހާލެއްގައިތޯ މި ދަނީ. ފެނުގެ އަގު ރަށްރަށާ އެއް ހަމައަކަށް އަޅުގަނޑު ގެނެސްދީފިމެއްނޫންތޯ. މިއީ އެއްވެސް ރައީސަކަށް ނުވި ކަމެއް. ފެން ކުންފުނި ވެސް މިހާރު މިއޮތީ މޮހޮނަށް އޮޑި ދޭ އުސޫލުން. އިރާދަކުރެއްވިއްޔާ5އަހަރުގެ ތެރޭގައި ފެން ކުންފުނީގެ މެޖޯރިޓީ ހިއްސާ ހޯދައިދީ ފެނުގެ އަގު ހެޔޮކޮށްދޭނަން،\n18 ސެޕްޓެމްބަރ 23:14\nރައީސް: އަޅުގަނޑުމެން (ރައީސް މައުމޫންގެ) ސަރުކާރުން ވަކިވީ 55 ޕަސެންޓް އެއީ ސަރުކާރުގެ ހިއްސާ. އަނެއް 45 ޕަސެންޓް އެއީ ކޭބަލް އެންޑް ވަޔަލެސް. އެއީ ރާއްޖޭގެ އެންމެ ފައިދާ ބޮޑު ކުންފުނި. އެކަމަކު އެއިން7ޕަސެންޓް ހިއްސާ ވިއްކާލީ އަގުލަބިއްޔަތާއެކު. އިނގިރޭސި ޝާހީ އާއިލާގެ ބޭފުޅަކު ރާއްޖެ ވަޑައިގެން ރައީސް ނަޝީދާ މަޝްވަރާ ކުރެއްވުމަށް ފަހު.7ޕަސެންޓް ވިއްކާލީ އެންމެ 44 މިލިއަން ޑޮލަރަށް. އެއީ ކޯންޗެއްތޯ. މިއީ އަޅުގަނޑުމެންނަށް ދޮޅު އަހަރުގެ ޑިވިޑެންޓް. އެ ހަތް ޕަސެންޓް ގެއްލުމާ އެކު އަޅުގަނޑުމެންނަށް 55 މިލިއަން އަހަރަކު ގެއްލެމުން މި ދަނީ.\n18 ސެޕްޓެމްބަރ 23:11\nރައީސް: މިއަދު ބާލިދީ އެއާޕޯޓަށް މި ޖެއްސީ އޭ 380 ގެ މަތިންދާ ބޯޓު. އޭގައި މި ގެނައީ ގައުމީ ޗެމްޕިއަން ޓީމު.\n18 ސެޕްޓެމްބަރ 23:09\nރައީސް: މިރޭ މި ނެރުނީ އަޅުގަނޑުމެންގެ އާމްދަނީ ދެ ގުނަ މައްޗަށް ޖައްސާނެ މެނިފެސްޓޯއެއް. އެއީ 10 ހާސް ޑޮލަރު ލިބެންޏާ 20 ހާސް ޑޮލަރަށް މަތިކޮށްދޭނެ މެނިފެސްޓޯއެއް.\n18 ސެޕްޓެމްބަރ 23:08\nރައީސް: މިރޭ މި ނެރުނީ އުންމީދުން ފުރިގެންވާ މެނިފެސްޓޯއެއް. އެއީ ކުރީގެ މެނިފެސްޓޯގެ އިތުރު ބައެއް.\n18 ސެޕްޓެމްބަރ 23:06\nރައީސް: ޒުވާނުންނަށް އެންމެ ދަތިވެފައި އޮންނާނީ ވަޒީފާ. ކައިވެންޏާ ހަމައަށް ދިޔައީމަ ކޮންމެ ފިރިހެން ކުއްޖަކު ވެސް ބޭނުންވާނެ އޭނާގެ ގާލް ފްރެންޑަށް ތިއްތި ދައްކައިގެން. އެ މީހަކަށް ލިބެންވާ އާމްދަނީ ނުލިބެންޏާ ދެން ފަށާނީ ވައްކަން ކުރަން. އެހެންވީމަ، ގެދޮރުވެރިކަމަށް ވުރެ އިސް މި ވަނީ ވަޒީފާ.\n18 ސެޕްޓެމްބަރ 23:04\nރައީސް: ހަތަރު ފަސް ލީޑަރެއްގެ ޖާދޫގައި މުގޯލި އަޅައިގެން އުޅޭ ބަޔަކަށް ދިވެހި ރައްޔިތުން ހަދައިގެން އެ އުޅުއްވަނީ ކީއްވެގެންތޯ؟ ކީއްވެގެންތޯ މިނިވަން ކަމާ އެކު ދިރިނޫޅެވެންވީ ކީއްވެގެންތޯ؟\n18 ސެޕްޓެމްބަރ 23:03\nރައީސް: ރާއްޖޭގެ އެންމެ ބޮޑު ހޮސްޕިޓަލުގައި އެމްއާރުއައި އެންމެ މެޝިނެއް ބަހައްޓައިގެން އެތައް އަހަރަކު ހިންގައިފި. މިއީ އެންމެ ދެ މިލިއަނެއްހާ ޑޮލަރު އިނގޭތޯ. ކީއްވެގެންތޯ އެމްޑީޕީ ސަރުކާރަށް މިކަން ނުވީ. ކީއްތޯ ވާނީ ޖީއެމްއާރަށް އެއާޕޯޓް ވިއްކައިގެން ލިބުނު ލާރިން ވެސް އެކަންކޮށްލެވުނު ނަމަ.\n18 ސެޕްޓެމްބަރ 22:59\nޕީޕީއެމްގެ މެނިފެސްޓޯ ރައީސް ނެރެދެއްވަނީ -- ފޮޓޯ: އަހުމަދު ނިޝާތު/ މިހާރު\n18 ސެޕްޓެމްބަރ 22:58\n18 ސެޕްޓެމްބަރ 22:57\nރައީސް: ކުޅުދުއްފުށީ ރައްޔިތުންނަށް އެއާޕޯޓް ލިބިގެން އެ ދަނީ މުޒާހަރާކޮށްގެންތޯ. މުޒާހަރާ ކުރަން ޖެހޭތޯ މިހާރު. ރާއްޖޭގެ ރަށްރަށަށް ނަރުދަމާ ލިބެމުން ދަނީ މުޒާހަރާކޮށްގެންތޯ، ނުވަތަ ރައީސް އޮފީހަށް ޕެޓިޝަނެއް ހުށަހަޅައިގެންތޯ.\n18 ސެޕްޓެމްބަރ 22:56\nރައީސް: ނަރުދަމާގެ ފަސޭހަކަން 75 ޕަސެންޓަށް އެބަ ލިބޭ. މި ސަރުކާރުގައި މި އަޅަމުން ދަނީ 12 އެއާޕޯޓް.\n18 ސެޕްޓެމްބަރ 22:54\nރައީސް: އާބާދީގެ ދެބައިކުޅަ އެއްބަޔަށް މި ސަރުކާރުން ސާފު ބޯފެން ފޯރުކޮށްދީފިން.\n18 ސެޕްޓެމްބަރ 22:52\nރައީސް: ކޯލިޝަންގައި ހިމެނޭ އެމްޑީޕީ ފިޔަވައި އެހެން މީހުން ބޭނުންވާ ކަންކަން އެ މީހުންގެ މެނިފެސްޓޯއަކު ނެތް. އެކަން އެހެން ކުރާކަށް އިބްރާހިމް މުހަންމަދު ސޯލިހަކަށް ކެރިވަޑައެއް ވެސް ނުގަންނަވާނެ\n18 ސެޕްޓެމްބަރ 22:49\nރައީސް: ކޯލިޝަނެއްގައި ހަތަރު ލީޑަރުން ލީޑް ކުރައްވައިފައި އެ މައްސަލަ ހައްލު ކުރާނެ ގޮތް މިހާރު އެބައޮތް. އޭގައި އޮތީ ރައްޔިތުންގެ މަޖިލީހުން ހެކިވާން ޖެހޭނެއޭ އެ ކޯލިޝަން. ބައްލަވާ ރައްޔިތުންގެ މަޖިލީހަކީ ދޭދޭ މީހުންގެ ވަރި ކައިވެނި ސާބިތު ކުރާ ތަނެއް ނޫން. އިބްރާހިމް މުހަންމަދު ސޯލިހަކީ އެންމެ މީހެއް ނޫން. ހަމައެކަނި ކޭކުފޮތި ފަޅާލުަމަށް ޓަކައި ވަޅި ހިފަހައްޓާ މީހެއް އެއީ.\n18 ސެޕްޓެމްބަރ 22:47\nރައީސް: އަޅުގަނޑު މި އުފާ ހާސިލް ކުރަނީ އެތައް ކަމަކުން. އަޅުގަނޑު ރޭ ނިދަން އޮވެފައި ވެސް ހިތަށް އެރީ ހާދަ އުފާވެރިއޭ. ކީއްވެގެންތޯ އުފާ ނުވާންވީ. ކާކުތޯ ގަބޫލުކުރާނީ މިވަރުގެ ރަންވޭއެއް އެޅޭނެ ކަމަށް.\n18 ސެޕްޓެމްބަރ 22:45\nރައީސް: މި ޖަލްސާ އަށް އަޅުގަނޑުމެން ބޭނުންވާ ވަރަކަށް މީހުނެއް ނުގެނެވުނު.\n18 ސެޕްޓެމްބަރ 22:44\nރައީސް: މި ކުރިއަށް އޮތް ހަތަރު ވަރަކަށް ދުވަހުގެ ތެރޭގައި މި ދަނީ ރާއްޖޭގެ މުސްތަގުބަލު ކަނޑައެޅުމުގެ ވޯޓަށް. އަޅުގަނޑު އެދެނީ އަޅުގަނޑަށާއި ޑރ. ޝަހީމަށް ވޯޓު ދެއްވުން\n18 ސެޕްޓެމްބަރ 22:43\nރައީސް: ހަވީރުން ފެށިގެން ދަންވުމާ ހަމައަށް މި ދަނީ ހަމަ އަސުރުމާ ކުލަ. އެއްވެސް ކަހަލަ އަނިޔާއެއް ލިބިފައެއް އޮތްތަނެއް މިތަނަކުން ނުފެނޭ\n18 ސެޕްޓެމްބަރ 22:42\nރައީސް ވާހަކަފުޅު ދައްކަވަނީ: މިތަނަށް އެއްވެ މިތިބީ އެހެން ދީންތަކަށް ނޫނެކޭ ބުނަން. ކުންފުނިތައް ވިއްކާ މީހުންނަށް ނޫނެކޭ ބުނަން.\n18 ސެޕްޓެމްބަރ 22:37\nކުރިއަށް އޮތް ފަސް އަހަރުގެ ޕީޕީއެމްގެ މެނިފެސްޓޯ ރައީސް ނެރެދެއްވައިފި\n18 ސެޕްޓެމްބަރ 22:34\nޑރ. ޝަހީމް: އެމްޑީޕީ އަށް މި ގައުމުގެ ވެރިކަން ނުދޭން އާދޭސްް ދަންނަވަން. ޝެއިހު އިލްޔާސް ވެސް ފާޑުފާޑުގެ ވާހަކަ ދައްކައިގެން މީހުން ހައްލަން ނޫޅުއްވާ. ތިޔަބޭފުޅުން ހިތްވަރުގަދަ ކުރައްވާ އަޅުގަނޑުމެންނާ ގުޅިވަޑައިގަންނަވާ. ކަންކަން އޮޅުވާލައްވަން ނުހައްދަވާ\n18 ސެޕްޓެމްބަރ 22:32\nޑރ. ޝަހީމް: ދީނީ އިލްމުވެރިން ޓެރަރިސްޓުންނަށް ހެދީ އެމްޑީޕީން.\n18 ސެޕްޓެމްބަރ 22:29\nޑރ. ޝަހީމް: އެމްޑީޕީ އަކީ ދިވެހިރާއްޖޭގެ އިސްލާމީ ވަހުދަތު ނަގާލަން އުޅުނު ބަޔަކު. އެކަން އެންމެ ރަނގަޅަށް އެނގި ވަޑައިގަންނާނީ ޝެއިހު އިމްރާނާއި ރައީސް މައުމޫނަށް. ރާއްޖެއިން އިސްލާމް ދީން ފޮހެލަން އެމްޑީޕީން ވަނީ މަސައްކަތްތަކެއް ކޮށްފައި.\n18 ސެޕްޓެމްބަރ 22:27\nޑރ. ޝަހީމް: މިއީ އަފުގާނިސްތާނެއް ނޫން، ހަނގުރާމަވެރި ހަތަރު ލީޑަރުން ގޮވައިގެން އުޅޭކަށް. މި ގައުމަށް ބޭނުން ވަނީ ދެވަނައެއް ނެތް ފަދަ ހަރުދަނާ ލީޑަރެއް\nޑރ. މުހަންމަދު ޝަހީމް: މިއީ ރާއްޖޭގެ ސިޔާސީ ހަޔާތް ބަދަލުކޮށްލި ހަފުލާއެއް.\n18 ސެޕްޓެމްބަރ 22:25\n18 ސެޕްޓެމްބަރ 22:24\nޕީޕީއެމްގެ ޖަލްސާ -- ފޮޓޯ: އަހުމަދު ނިޝާތު/ މިހާރު\n18 ސެޕްޓެމްބަރ 22:23\n18 ސެޕްޓެމްބަރ 22:19\nއަބްދުއްރަހީމް އަބްދުﷲ: މިތާނގައި އެބަތިބި 50،000 މީހުން. އެކިރަށްރަށުން މީހުން އައީ ތަރައްގީ ގަބޫލު ކުރާތީ. މިތާނގައި މިތިބީ ރާއްޖޭގެ އިސްލާމް ދީން ބާއްވައި، ގައުމުގެ މިނިވަންކަން ބާއްވަން ބޭނުންވާ މީހުން. އަޅުގަނޑުމެންގެ ޖަލްސާތަކަށް މީހުން ގެންނަނީއެއް ނޫން. އަޅުގަނޑުމެންގެ ޖަލްސާ އަށް މީހުން ގެންނަނީ. މިތާނގައި މިތިބީ އަޅުވެތިކަމާ ދެކޮޅު ރައްޔިތުން. މިތާނގައި މިތިބީ އެއް ޖިންސުން ގުޅުން ހިންގަން ބޭނުން ނުވާ ރައްޔިތުން.\n18 ސެޕްޓެމްބަރ 22:14\nރީކޯ މޫސާ މަނިކު: ރައީސް ނަޝީދު ވެރިކަމަށް ވަޑައިގަތްތަނާ ދެ އަހަރުގެ ތެރޭގައި އެމަނިކުފާނުގެ ކޯލިޝަން ރޫޅިގެން ހިނގައްޖެ. އެ ބަޔަކު ބޭނުންވާ ކަމެއް ނުވެގެން އެ ބަޔަކު ވަކިވެގެން ދިޔައީ. އެހެންވީމަ ކޯލިޝަން ރާއްޖޭގައި ނުހިނގާނެ ކަމަށް މިއޮތީ ފެންނަން. ގާނޫނުއަސާސީގައި ވެސް ވެރިކަން ކުރަން ޖެހޭނީ އެކަކުކަން މި އޮންނަނީ އެހެންވެ.\n18 ސެޕްޓެމްބަރ 21:55\nމުހަންމަދު ޝައިނީ: ރައީސް ދެ ވަނަ ދައުރަކަށް ހޮވިވަޑައިގެންފި. މި ތަނުން ދައްކައިދޭ މަންޒަރު އެއީ. އިލެކްޝަނަކުން ކާމިޔާބު ނުވާނެ ބަޔަކު ދައްކާ ހުރިހާ ވާހަކައެއް އިދިކޮޅުން ދައްކަން ފަށައިފި. ރައްޔިތުންގެ ވޯޓެއް ހޯދުމުގެ ބަދަލުގައި މި ދަނީ ފަރަންސޭސިވިލާތަށް އިނގިރޭސިވިލާތަށް. އެ މީހުން ބުނަނީ ސިފައިން ވެސް މިތާނގައި ބޭތިއްބޭނޭ. އިސްލާމް ދީން ނޫން އެހެން ދީން ވެސް ބޭއްވޭނޭ. ރައީސް ނަޝީދު ވިދާޅުވެފައި އޮތީ ތިމަންނަގެ ސިޔާސަތުތައް ކުރިން އޮންނާނީ ބުނެފައޭ. އެއީ ސިޔާސަތަކީ. އެމްޑީޕީ އަށް ވޯޓު ނުދޭންވީ އެ މީހުން ޔަހޫދީ ދީން މިތާނގައި ކިޔަވައިދޭން އުޅުނީތީ.\n18 ސެޕްޓެމްބަރ 21:37\n18 ސެޕްޓެމްބަރ 21:36\n18 ސެޕްޓެމްބަރ 21:30\nމިރޭގެ ޖަލްސާގެ ރައީސް ޔާމީން އާއި އެމަނިކުފާނުގެ އަނބިކަނބަލުން -- ފޮޓޯ: އަހުމަދު ނިޝާތު/ މިހާރު\n18 ސެޕްޓެމްބަރ 21:29\nމިރޭގެ ޖަލްސާގައި ރަނިންމޭޓް ޑރ. މުހަންމަދު ޝަހީމް -- ފޮޓޯ: މިހާރު/ އަހުމަދު ނިޝާތު\n18 ސެޕްޓެމްބަރ 21:28\nޑިފެންސް މިނިސްޓަރު އާދަމް ޝަރީފު: އަޅުގަނޑުމެން އެއްވެ މިތިބީ މާތްވެގެންވާ އިސްލާމް ދީނާއި ގައުމު ހިމާޔަތް ކުރުމަށް ޓަކައި ރައީސް ޔާމީން ދެ ވަނަ ދައުރަކަށް ހޮވުމަށް. އިރާދަ ކުރެއްވިއްޔާ 23 ސެޕްޓެމްބަރުގައި ހޮވާނީ ރައީސް ޔަމީން. ބޭރު ފަރާތްތަކާ ޑީލް ހަދައިގެން އަންނަ ބަޔަކަށް ރާއްޖޭގެ ސިޔާދަތެއް ނުހިފޭއްޓޭނެ. ޕަޕެޓްތަކަކަށް ވެރިކަމެއް ނުކުރެވޭނެ.\n18 ސެޕްޓެމްބަރ 21:20\nސައީދު: ރައީސް ޔާމީން މި ގައުމު އެބަ ލީޑް ކުރޭ. މީހަކީ އެއީ. އަޅުގަނޑުމެން ކޮން ރަންވޭއަކަށްތޯ މި ޖެއްސީ. ކިހާ ވަރެއްގެ ބޯޓެއްގައިތޯ މި ޖެއްސީ. އިރާދަކުރެއްވިއްޔާ 17 ނޮވެމްބަރުގައި ހުވާ ކުރައްވާނީ ރައީސް ޔާމީން\n18 ސެޕްޓެމްބަރ 21:19\nސައީދު: މިރޭ އެންމެން ވައުދެއް ވާން ޖެހޭ. މިތާނގައި ތިބި ކޮންމެ މީހަކު އިތުރަށް ފަސް މީހުން ހޯދަން ޖެހޭ\n18 ސެޕްޓެމްބަރ 21:18\n18 ސެޕްޓެމްބަރ 21:17\nމިނިސްޓަރު މުހަންމަދު ސައީދު ވާހަކަ ދައްކަވަނީ\nޕީޕީއެމުން ބުނާ ގޮތުން މިރޭ 40،000 އަށް ވުރެ ގިނަ މީހުން ބައިވެރިވޭ\n18 ސެޕްޓެމްބަރ 21:16\nއެތައް ސަތޭކަ ބަޔަކާ އެކު ޕީޕީއެމްގެ ބޮޑު ޖަލްސާ މާފަންނު ސްޓޭޑިއަމްގައި ދެންމެއަކު ފަށައިފި އެވެ.\n"ސައިޒް ދައްކާލުމަށް" ޕީޕީއެމްގެ ބޮޑު ޖަލްސާއެއް މި ބާއްވަނީ އިދިކޮޅު ފަރާތްތަކުން ކާނިވާ ސަރަހައްދުގައި ވަރަށް ގިނަ އަދަދެއްގެ މީހުންނާ އެކު މި މަހު ޖަލްސާއެއް ބާއްވައިވަނިކޮށް އެއަށް ރައްދު ދިނުމުގެ ގޮތުންނެވެ. މިރޭ ޕީޕީއެމްގެ ޖަލްސާ އަށް އެކި ރަށްރަށުން ވެސް އެތައް ސަތޭކަ ބަޔަކު މާލެ ގެނަ އެވެ. ސްޓޭޑިއަމް ސަރަހައްދުގައި ޕީޕީއެމުން ޖަހާފައިވާ ހުރިހާ ގޮނޑިއެއްހެން ފުރި، އެ ސަރަހައްދުގައި ވަރަށް ގިނަ ބަޔަކު ކޮޅަށް ވެސް އެބަތިއްބެވެ.\nމިރޭގެ ޖަލްސާގައި ޕީޕީއެމްގެ ރިޔާސީ ކެނޑިޑޭޓް އަދި ރައީސް އަބްދުﷲ ޔާމީން ވެސް ބައިވެރިވެ ވަޑައިގަންނަވަ އެވެ.\nޕީޕީއެމް ރައީސް އަބްދުﷲ ޔާމީން ޕީޕީއެމް ކެމްޕޭން\n132 ކޮމެންޓް, 921 ރިއެކްޝަންސް\nކިތަންމެ އަސަރެއް ކުރިޔަސް އިބޫ އަކީ ރައްޔިތުންގެ ލޮލަށް ދައްކާލަން ނެރެފަ ހުރި މީހެއް. ވެރިކަމަށް އަދިވެސް އެ ތަޅަނީ ކެނަރީގެ ނަޝީދާ ވިލާ ބުރުމާ ގާސިމް. ދެން5އަހަރުގެ ވެރިކަން މީން ކޮންމެ ލީޑަރަކަށް ބަހާލަންވީ.\nރާއްޖޭގައި ގިނިކަންޏާ 95000 ވޯޓު ހޯދައިގެން ތާރީޚުން ޖާގަ ހޯދީ ކެނެރީގޭ ނަޝީދު އަށްވީމަ ޔާމީނު އައްނިއަށް ހަސަދަވެރި ވެ އެހާ ރުޅި އަންނަނީ ،\nހާދަ އަވަހަކަށޭ ހަދާން ނެތެނީ އަންނި އަށް ވެރިކަން ލިބުނީ ކޯލޮޝަންއެއް ހަދައިގެން. ޔާމީންއަށް ވެސް ވެރިކަން ލިބުނީ ކޯލިޝަން ހަދައިގެން. މިފަހަރުގެ ކޯލިޝަންގެ އިތުބާރު ދަމަހައްޓައިފިނަމަ ރަގަޅު އެހެން ނޫނީ ދެން ދިވެހީން ކޯލިޝަންއަށް ވޯޓު ދޭނެހެނެއް ހިޔެއްނުވޭ\nމީހުން އައީ ޖަލްސާއަކައްނޫ މީހުންއައީ ގައުމީ ފުޓުބޯޅަޓީމާ ބައްދަލުކުރަން އިއްތިފާގުން ދިމާވީ ޖަލްސާއޮންނަރެއާ\nޢެތެރޭގަ މީހުން ބޭރު ހުސް ހެހެ ހެހެ ....މާލޭގެ އެއްވެސް ތަނެއް ނެތޯ ބޮޑުބިޔަ ޖަލްސާ ބޭއްވޭ ވަރުގެ .. ސަޖިދައިން ނުތެދުވެ ތިބެންބީ\nމިމީހުންގެ ދެއްކުންތެރިކަން ފެނި އަޖައިބުވެއްޖެ. ދެން ޖަލްސާއަށް އަރާފަ ނަމަވެސް ﷲ އަކުބަރު ކިއުމުން ރަނގަޅުތާ. ދީނަކީ ދެއްކުންތެރިކަމުން ކުރަންޖެހޭކަމެއްނޫން.\nޕޕއަށް ބުނެލަން އޮތީ ގުނބޯ ހައްދަން ނޫޅޭށޭ ބަލަގަ ދުނިޔޭގެ ބޮޑަތި ސްޓޭޑިއަމް ތަކަށް ވެސް ވަދެވެނީ 80.000 ވަރަކަށް މީހުނަށް އެކަމް އެއަށް ވުރެ މާކުޑަތަނަކަށް 50.000 ހާސް މީހުން ވަދެފަ އެތަނުގަ އޮތް ހުސްތަން ފެނުނީމަ ހިތަށް އަރަނީ މިތަނުގަ ވޯލްޑް ކަޕް މެޗުތަށް އެންމެ ދަނޑަކުން ކުޅެލެވޭނެ އޭ\nފޭސް ޑިޓެކްޝަން ސޮފްޓްވެއާރ އަކުން ބެލުމުން އެނގޭ މީހުން ކޮޅު މަދުކަން.\nއެއްވިމީހުންގެ 40% މީހުން ވޯޓް ދޭނީ އިބޫއަށް. މިއީ މަގޭ ހިސާބު. އެތާއެބަތިބި ހިތާދެކޮޅަށް ވަޒީފާގެ ބިރަށް ގޮސްތިބިމީހުން.\nހެޔޮނުވިސްނޭ އެމްޑީޕި މީހުން ހާދަ ރުޅިއެކޭ މިއަންނަނީ.